
PESCUITORII DE CREVEŢI 


Golful San Francisco e atât de întins încât adesea furtunile sale produc 
mai multe distrugeri navelor care ies spre ocean decât oceanul însuşi în 
momentele lui de violenţă. În apele golfului s-au adunat toate neamurile de 
peşte, aşa încât faţa-i e brăzdată de chilele tuturor neamurilor de bărci de 
pescuit, manevrate de toate neamurile de pescari. Pentru a proteja peştele de 
toată această pestriță populaţie ce vântură apele, au fost votate multe legi 
înțelepte şi a apărut chiar şi o patrulă de pescuit care să aibă grijă ca aceste 
legi să fie respectate. Soarta acestei patrule de pescuit e să aibă parte numai de 
momente grele, în decursul existenţei ei, eşecurile i-au fost jalonate de multe 
cadavre de-ale celor din poliţia apelor, în vreme ce succesele i-au fost marcate 
de mai multe trupuri de pescari morţi peste plasele lor de braconieri. 

Cei mai zurbagii în tot poporul acesta de pescari trebuie socotiți 
pescuitorii chinezi de creveţi. Crevetele are el obiceiul de a se târi pe fund, în 
armii imense, până când găseşte zonele cu apă dulce, după care face stânga 
împrejur şi se târăşte înapoi către apele sărate. lar unde apele mareei coboară 
şi urcă mai cu sârg, acolo îşi scufundă şi pescarii aceştia cuştile mari din plasă, 
cu intrările larg deschise, pe unde se târăsc înăuntru creveţii şi de unde sunt 
transferați în oala de gătit. Treaba asta în sine n-ar fi ea un lucru rău, dacă 
ochiurile plaselor n-ar fi atât de mici, mici de tot, încât să nu aibă scăpare nici 
cei mai mărunți creveţi, nici cei abia ieşiţi din ou, de nici un sfert de inci 
mărime. Minunatele plaje de la Capurile Pedro şi Pablo, unde-s aşezările 
pescuitorilor de creveţi, sunt groaznice din cauza duhorii de la miriadele de 
făpturi intrate în putrefacție, şi menirea patrulei de pescuit a fost întotdeauna 
să lupte împotriva acestei nesocotite distrugeri. 

Pe când mă săltasem şi eu flăcău de vreo şaisprezece ani, bun barcagiu, 
şi băteam tot golful de la un capăt la altul, slupul meu, Reindeer, a fost 
închiriat de Comisia Pescuitului, şi o vreme am fost şi eu ajutor de poliţist. 
După ce-am avut de furcă nu glumă cu pescarii greci din Golful de Sus şi de pe 
fluvii, unde, când s-a stârnit balamucul, au şi ieşit la iveală cuţitele şi indivizii 
nu s-au dat prinşi decât după ce s-au trezit cu o ţeavă, de revolver sub nas, am 
salutat cu entuziasm ideea unei expediţii în Golful de Jos, împotriva 
pescuitorilor de creveţi. 


Eram şase oameni în două bărci şi, pentru a înlătura orice bănuială, am 
pornit la vale după lăsarea întunericului, şi am slobozit ancora la adăpostul 
unui promontoriu înalt, cunoscut sub numele de Capul Pinole. Când la răsărit 
s-a prefirat prima lucire a zorilor, am pornit din nou la drum, am strâns bine 
briza de dimineaţă, tăind golful pieziş către Capul Pedro. Ceaţa dimineţii nu se 
lăsa dusă de pe faţa apei aşa încât nu vedeam nimic, dar noi ne-am găsit ceva 
de făcut: ne străduiam să mai alungăm frigul din oase cu nişte cafea fierbinte. 
În plus, trebuia să ne mai ocupăm şi cu mizerabila îndeletnicire de scoatere a 
apei cu ispolul, fiindcă, într-un fel greu de imaginat, Reindeer reuşise să se 
căpătuiască şi cu o generoasă gaură de apă. Jumătate de noapte ne-am distrat 
cu mutarea balastului şi cercetarea harmuzului, dar toată treaba a fost în 
zadar. Apa continua să pătrundă înăuntru, iar drept urmare ne-am pus iar pe 
brânci în cocpit şi am continuat să dăm apa afară. 

După cafea, trei oameni au trecut în cealaltă ambarcaţie, o barcă de 
somoni cum se întâlnesc pe Columbia River, iar pe Reindeer am rămas alţi trei. 
După care cele două bărci au mers mai departe împreună până când soarele s- 
a arătat pe geana răsăritului. Razele lui fierbinţi au împrăştiat evaporaţia aceea 
lipicioasă şi, ca într-un tablou, iată dinaintea noastră flota de creveţi, într-o larg 
desfăşurată semilună, vârfurile fiind la mai bine de trei mile distanţă unul de 
altul, iar fiecare joncă amarată la geamandura unei cuşti de creveţi. Dar nu se 
vedea nici o mişcare, nici un semn de viaţă. 

Am înţeles imediat cum stăteau lucrurile: în aşteptarea momentului când 
se liniştesc apele între flux şi reflux, pentru a-şi sălta plasele grele de pe fundul 
golfului, toţi pescarii se duseseră să tragă un pui de somn sub punte. Jubilam 
şi iute ne-am făcut şi planul de bătaie. 

— Doi oameni de la tine sar pe câte o joncă, îmi şopti Le Grant de pe 
barca de somoni, iar tu te legi de a treia. Facem şi noi la fel şi nu văd de ce să 
nu punem mina pe cel puţin şase jonci. 

După care ne-am despărţit. Am făcut cu Reindeer o voltă în celălalt bord, 
am trecut pe sub vântul unei jonci, am lăsat randa să fluture în vânt, am 
pierdut viteză şi am şters pupa joncii atât de aproape şi de încet încât unul 
dintre oamenii patrulei a sărit uşor pe puntea ei, apoi m-am lăsat sub vânt, am 
strâns din nou randa, şi m-am îndreptat spre a doua joncă. 

Până în momentul acesta nu s-a stârnit nici un zgomot, dar, deodată, de 
pe prima joncă capturată de cei cu barca de somoni s-au auzit urlete. Ţâşni 
mai întâi un strigăt, cum numai orientalii ştiu să scoată, urmat de un foc de 
pistol şi alte strigăte apoi. 

— S-a terminat. Le-am dat de ştire celorlalţi, îmi spuse George, polițistul 
care rămăsese şi stătea lângă mine în cocpit. 

Ajunsesem acum în grosul flotei, şi panica se întinse cu o viteză de 
necrezut. Pe punți începu viermuiala pescarilor încă pe jumătate adormiţi şi 
despuiaţi. Ţipete şi urlete de avertizare şi de furie se împrăştiau pe faţa apei 
liniștite, şi de undeva cineva sufla cu mare sârg într-o cochilie de scoică. În 
dreapta noastră l-am văzut pe un căpitan retezând cu un topor parâma cu care 


era legat la geamandură, după care sări să-şi ajute oamenii să ridice imensa şi 
ciudata velă de treime. Dar la stânga noastră, abia acum se arătau de sub 
punte primele căpăţâni, şi am cârmit cu Reindeer într-acolo, destul de aproape 
pentru ca George să poată sări la bord. 

Toată flota de-acum o luase din loc. În afară de velele suplimentare, au 
scos indivizii şi nişte rame lungi, şi golful era acum brăzdat în toate direcţiile de 
joncile puse pe fugă. Rămăsesem singur pe Reindeer căutând să pun mâna pe 
cea de-a treia captură. Cu prima joncă după care m-am luat nu mi-a mers 
deloc, fiindcă şi-a întins velele şi a zburat uluitor în direcţia vântului. Reuşea 
să urce pe vânt cu cel puţin un cart mai mult decât Reindeer încât am început 
să încerc un sentiment de respect pentru barca aceea greoaie. Când mi-am dat 
seama că urmărirea n-avea sorţi de izbândă, am făcut voltă, am largat randa, şi 
am pornit cu vântul din spate spre joncile din direcţia aceea, unde avantajul nu 
mai era de partea lor. 

Una pe care o alesesem drept pradă se legăna nehotărâtă dinaintea mea, 
am făcut o voltă largă pentru a o aborda blând, dar deodată a prins şi asta 
vântul şi a zbughit-o, creveţarii aceia pârliţi apucându-se să urle un cântec 
sălbatic în vreme ce se opinteau în vâsle. Dar eram pregătit pentru o şmecherie 
ca asta, am venit iute în vânt. Am pus echea banda, proptindu-mă în ea cu 
trupul, am strâns randa, trăgând când cu o mână când cu cealaltă, în aşa fel 
încât barca să-şi păstreze toată forţa. Cele două vâsle din tribord s-au făcut 
arşice şi cele două bărci s-au izbit una de alta cu un trosnet. Ca un braţ uriaş, 
bompresul lui Reindeer a măturat o dată smulgând catargul bont al joncii şi 
vela imensă. A ţâşnit o salvă de urlete de furie. Un pescar zdravăn, cu o mutră 
într-adevăr cumplită, cu ţeasta înfăşurată cu o basma galbenă de mătase şi 
faţa însemnată urât de vărsat, înfipse un ghionder în prova lui Reindeer şi se 
străduia să despartă cele două bărci încâlcite una în alta. Am stat atât cât să 
dau drumul fungii focului, şi exact în clipa în care Reindeer se desprinse de 
cealaltă barcă şi începu să rămână în pupa ei, am sărit la bordul joncii cu o 
barbetă în mână şi am legat-o. Individul cu basmaua galbenă şi mutra ciupită 
de vărsat se îndreptă ameninţător spre mine, dar mi-am dus mâna în 
buzunarul de la şold şi omul începu să şovăie. N-aveam nici un fel de armă, dar 
pescarii învăţaseră, în silă, să fie cu mare băgare de seamă în faţa buzunarului 
de la şoldul unui american sadea, şi pe treaba asta mă bizuisem şi eu ca să-l 
țin pe el şi echipajul lui de zurbagii la respect. 

I-am ordonat să fundarisească ancora de prova, la care individul îmi 
răspunse: 

— No sabbe! 

Echipajul răspunse în acelaşi chip şi, desi m-am exprimat destul de 
limpede prin semne, au refuzat să priceapă. Când mi-am dat seama că era cu 
totul zadarnic să-mi mai răcesc gura de pomană cu povestea asta, m-am dus la 
prova, am dezlegat parâma cu mâna mea şi am dat drumul ancorei. 


— Patru dintre voi trec în barca cealaltă, am strigat eu, arătându-le cu 
degetul că patru dintre ei mergeau cu mine şi al cincilea urma să rămână la 
bordul joncii. 

Basma Galbenă se făcu a şovăi, dar am repetat ordinul pe un ton 
ameninţător, chiar mai ameninţător decât aş fi vrut eu - ducându-mi în acelaşi 
timp mâna la şold. Şi din nou Basma Galbenă se sperie şi, cu o mutră 
mohorâtă, o luă înainte şi alţi trei oameni de-ai lui trecură pe Reindeer. Am 
desfăcut pe dată barbeta de la joncă, şi, fără să ridic focul, m-am îndreptat spre 
jonca unde îl lăsasem pe George. Aici treburile s-au rezolvat mai uşor, fiindcă 
acum eram doi, şi George avea un pistol cu care să intervină dacă lucrurile 
luau o întorsătură proastă. Aici, ca şi în cazul joncii mele, patru chinezi au fost 
transferați pe slup, şi unul, a rămas la bord pentru a avea în grijă jonca. 

Încă patru indivizi s-au adăugat pe lista mea de pasageri din cea de-a 
treia joncă. În timpul acesta şi barca de somoni şi-a strâns cei doisprezece 
prizonieri şi a venit lângă noi, arătând că era încărcată din greu. lar, ca 
lucrurile să fie şi mai nenorocite, cum barca era mică, poliţiştii şi prizonieiii lor 
stăteau atât de înghesuiți unii în alţii încât primii ar fi avut doar foarte puţine 
şanse de scăpare dacă s-ar fi stârnit balamucul. 

— Trebuie să ne ajuţi, îmi spuse Le Grant. 

M-am uitat la prizonierii mei care se înghesuiseră în cabină şi pe capacul 
acesteia. 

— Vreo trei pot să mai iau, i-am răspuns eu. 

— Haide, fie patru, îmi propuse el, şi îl iau în schimb pe Bill cu mine — 
Bill fiind cel de-al treilea poliţist. Aici nu ai nici unde să te întorci, şi dacă se 
ajunge la scandal, unul de-ai noştri cu doi de-ai lor ar fi taman proporţia 
cuvenită. 

Ş-a făcut şi schimbul, barca de somoni şi-a ridicat vela cu spetează şi o 
porni în josul golfului, spre smârcurile de la San Rafael. Am ridicat şi eu focul 
şi am pornit pe urma lor cu Reindeer. San Rafael, locul unde urma să predăm 
captura noastră autorităţilor, era legat cu golful printr-un canal lung şi încâlcit, 
o gârlă de smârc, pe unde nu se putea trece cu barca decât la vremea fluxului. 
Venise momentul dintre reflux şi flux şi, cum apele începeau să se ridice, 
trebuia să ne grăbim dacă voiam să nu fim nevoiţi a aştepta o jumătate de zi 
până la fluxul următor. 

Însă briza țărmului începu să ne lase o dată cu răsăritul soarelui, şi 
acum se simţea doar câte o uşoară adiere. Cei din barca de somoni au scos 
vâslele, în curând am rămas departe, în pupa lor. Câţiva chinezi stăteau în 
picioare în partea dinainte a cocpitului, lângă uşa cabinei şi la un moment dat, 
când m-am aplecat peste balustrada cocpitului pentru a mai strânge puţin 
şcota focului, am simţit că cineva mă şterge uşor peste buzunarul de la şold. N- 
am făcut nici un gest, dar cu coada ochiului am văzut că Basma Galbenă 
descoperise că era gol buzunarul de care se temuse atât. 

Ca lucrurile să ajungă cum nu se poate mai prost, luaţi cu emoţiile, în 
timpul cât abordasem joncile, nu mai scosese nimeni apa din Reindeer, şi 


aceasta începuse să plescăie pe fundul cocpitului. Creveţarii arătară cu degetul 
apa şi se uitară la mine întrebători. 

— Aha! am făcut eu. Acu acu, toţi neacă, lepede, lepede, dacă nu apă 
afară. Pricipit? 

Nu, n-au pricipit, sau în orice caz au dat din cap în sensul ăsta, deşi au 
turuit cât se poate de limpede între ei pe limba lor. Am ridicat trei sau patru 
scânduri din punte; am scos vreo două găleți dintr-o ladă şi, prin neechivocă 
limbă a semnelor, i-am invitat să catadicsească să se apuce de treabă. Dar au 
început să râdă, vreo câţiva s-au înghesuit în cabină şi alţii s-au urcat 
deasupra ei. Dar râsul lor nu suna a bine. Se simţea un fel de ameninţare, o 
răutate subliniată şi de privirile lor întunecate. De când descoperise că 
buzunarul de la şold mi-e gol, Basma Galbenă devenise şi mai îndrăzneţ, acum 
se foia printre ceilalţi prizonieri spunându-le ceva cu multă convingere. 

Înghiţindu-mi amărăciunea, m-am aplecat în cocpit şi am început să 
arunc apa afară. Dar abia începusem treaba când deodată ghidul zbură pe 
deasupra capului meu, randa se umflă cu o zmucitură, întinsă de vânt şi 
Reindeer se bandă pe-o parte. Se ridicase briza de zi. George era cel mai 
ageamiu în ale mării, aşa că am fost nevoit să renunţ la ispol şi să pun mâna 
pe eche. Vântul bătea chiar dinspre Capul Pedro, dinspre munţii înalţi din 
spatele lui, şi din cauza asta sufla în rafale capricioase, nu te puteai bizui pe el, 
o vreme sufla de umfla pânza, ca apoi să se moaie şi s-o lase fluturând alene. 

Cred că George era cel mai neajutorat individ pe care l-am întâlnit eu. Pe 
lângă alte cusururi, mai era şi bolnav de plămâni, şi ştiam că dacă îl las să dea 
apa afară s-ar fi putut să-l apuce hemoragia. Dar apa care creştea mereu m-a 
avertizat că ceva tot trebuia făcut. Din nou le-am spus cereveţarilor să pună 
mâna pe găleți. Dar mi-au râs în nas, iar cei din cabină, cu apa până la glezne, 
strigau cât îi ţinea gura la cei de deasupra şi vice versa. 

— Cred că ai face bine să scoţi pistolul şi să-i convingi să dea apa afară, 
i-am sugerat eu lui George. 

Dar el scutură din cap, arătând cât se poate de limpede că îi era frică. 
Creveţarii vedeau şi ei la fel de bine ca şi mine cât de speriat era individul, şi 
obrăznicia lor ajunse de nesuportat. Cei din cabină începură să dea iama prin 
dulapul cu mâncare, iar cei de deasupra săriră imediat jos să le ţină companie 
celor dintâi la petrecerea ce se încinse cu pâinea şi conservele noastre. 

— Şi ce ne pasă! îmi spuse George sfârşit. 

Eu turbam de furie şi neputinţă. 

— Dacă-i scăpăm din mână, atunci va fi prea târziu să ne mai pese. Nu-ţi 
rămâne decât un lucru de făcut: să-i obligi să te asculte chiar în clipa asta. 

Apa se ridica tot mai sus, iar rafalele de vânt, ce prevesteau briza 
statornică, erau tot mai puternice. Între rafale, prizonierii, care dăduseră gata 
mâncarea noastră pe o săptămână, începură să se înghesuie cu toţii când într- 
un bord, când în celălalt, făcând barca să se legene ca o coajă de nucă. Basma 
Galbenă se apropie de mine şi, arătându-mi satul lui de pe plaja Capului Pedro, 
îmi dădu să înţeleg că dacă îl întorceam pe Reindeer în direcţia aceea şi-i lăsăm 


pe țărm, ei, la rândul lor, s-ar fi apucat de dat apa afară. La vremea asta apa în 
cabină ajunsese până la cuşete, şi aşternuturile musteau. În cocpit, era de 
vreun picior adâncime. Cu toate acestea l-am refuzat, şi am văzut după mutra 
lui George că era dezamăgit. 

— Dacă nu te arăţi cât de cât bărbat, o să se dea la noi şi o să ne arunce 
peste bord, i-am zis eu. Mai bine dă-mi mie revolverul, dacă vrei să scapi. 

— Cel mai cu cap lucru e să-i laşi la țărm, se aprinse el. Eu unul nu am 
poftă să mă trezesc înecat de dragul unui pumn de creveţari împuţiţi. 

— Iar eu unul n-am poftă să mă las speriat de o mână de creveţari 
împuţiţi numai pentru a scăpa de înec, i-am răspuns eu furios. 

— În chipul ăsta, miorlăi el, o să scufunzi barca cu noi cu tot. Şi nu văd 
ce câştigi. 

— Fiecare cu gusturile lui, i-am replicat eu. 

Nu-mi răspunse, dar vedeam că tremura de ţi se făcea milă de el. 
Înghesuit între pescarii aceia ameninţători şi apa care se ridica mereu, încerca 
o spaimă care-l scotea din minţi. Dar mai mult decât de pescari şi de apă, eu 
mă temeam de el şi de ce avea să facă împins de spaima aceea. L-am văzut 
aruncând priviri pline de jind la bărcuţa care venea legată după noi la pupa, 
aşa că, la următorul interval de calm, am tras puiul lângă Reindeer. În vreme 
ce mă îndeletniceam cu treaba asta, chipul i se lumină de speranţă, dar înainte 
de a-mi putea ghici intenţiile, i-am găurit bărcuţei fundul cu o toporişcă, şi 
aceasta se umplu iute cu apă până la copastie. 

— Ori plutim, ori ne ducem la fund cu toţii! i-am zis eu. Şi dacă-mi dai 
mie revolverul, îi fac eu să scoată apa din Reindeer cât ai zice peşte. 

— Îs prea mulţi contra noastră, se smiorcăi el. Nu ne putem pune cu toţi. 

I-am întors spatele cu silă. Barca de somoni de mult nu se mai zărea, 
dispărând dincolo de un mic arhipelag cunoscut sub numele de Insulele 
Marine, aşa că dinspre partea aceea nu mă puteam aştepta la nici un ajutor. 
Basma Galbenă se apropie foarte familiar de mine, bălăcindu-se prin apa 
cocpitului. Nu-mi plăcea mutra lui. Simţeam că zhnbetul acela îmbietor pe care 
încerca să şi-l închipuie pe față ascundea un gând necurat. l-am ordonat să 
treacă înapoi, pe un ton atât de tăios încât m-a ascultat. 

— Păstrează distanţa, i-am poruncit, şi să nu îndrăzneşti să te mai 
apropii! 

— Pen'ce? se arătă el indignat. Eu vrut stam vorbă bun. 

— Ce stam vorbă! i-am răspuns eu amărât, fiindcă de-acum ştiam că 
înţelesese tot ce discutasem cu George. Ce stam vorbă? Tu nu înţelegi stam 
vorbă, nu-i aşa? 

Zâmbi într-un fel care-mi făcea greață. 

— Da, da, eu înţelegi folte mult. Eu om cinstită. 

— În regulă, ia-m răspuns eu. Dacă tu înţelegi stam vorbă, atunci 
apucaţi-vă şi daţi apa afară, mult, mult. Şi după aia stam vorbă şi noi. 

Individul scutură negativ din cap, în acelaşi timp arătând cu degetul 
peste umăr spre camrazii săi. 


— Nimic făcut. Ala oameni lău. Ei folte lău. Eu înţelege 

— Înapoi, i-am strigat eu fiindcă băgasem de seamă că mâna îi dispăruse 
sub bluză, şi trupul i se încordase, pregătindu-se să se arunce asupra mea. 

Dezamăgit, se întoarse în cabină ca să ţină sfat, după cât se vedea din 
trăncăneala care se porni. Reindeer se afundase mult în apă, şi începuse să se 
mişte cam ca un buştean. Pe mare dezlănţuită, cu siguranţă că s-ar fi 
răsturnat. Dar acum vântul, atunci când se îndura să bată, venea dinspre țărm 
şi abia dacă stârnea o încreţitură pe faţa golfului... 

— Cred că mai bine ai lua-o spre țărm, rupse deodată George tăcerea, pe 
un ton care mă făcu să cred că teama îl împinse să se gândească la un mod de 
a acţiona. 

— Eu nu cred la fel, i-am tăiat-o scurt. 

— Îţi ordon! îmi spuse el pe un ton autoritar. 

— Numai că mie mi s-a ordonat o dată să duc aceşti prizonieri la San 
Rafael, i-am răspuns eu. 

Discutam pe un ton ridicat şi zarva ciorovăielii îi făcu pe chinezi să iasă 
din cabină. 

— Ei bine, acum ai de gând să te îndrepţi spre țărm? Şi asta îmi spunea 
tocmai George. Şi m-am trezit că priveam gura ţevii revolverului sau - a 
revolverului pe care îndrăznea să-l folosească împotriva mea, dar fusese prea 
laş ca să-l îndrepte împotriva prizonierilor. Prin creier parcă mi-a trecut un 
fulger care m-a năucit. Dinaintea minţii mi se înfăţişa limpede întreaga situaţie, 
cu toate implicaţiile ei: ruşinea de a pierde prizonierii, laşitatea şi netrebnicia 
lui George, gândul că aveam să mă întâlnesc cu Le Grant şi ceilalţi oameni din 
patrulă şi explicaţiile boante pe care aveam să le dau. Şi apoi mai era şi 
confruntarea asta în care luptasem din greu, şi părerea de rău că izbânda îmi 
scăpa printre degete exact când credeam că nu mai trebuia mult ca să fie în 
mâna mea. lar cu coada ochiului îi vedeam pe prizonieri înghesuindu-se în uşa 
cabinei şi rânjind triumfători. Nu puteam înghiţi una ca asta. Braţul mi-a 
zburat în sus, capul în jos: primul gest a făcut ţeava revolverului să salte, al 
doilea mi-a ferit căpăţâna din calea glontelui care trecu şuierând pe deasupra. 
O mână mi s-a încleştat de încheietura mâinii lui George, cealaltă pe revolver. 
Basma Galbenă şi banda lui s-au repezit spre mine. Acum ori niciodată! 
Adunându-mi deodată toată puterea, cu un brânci brusc l-am împins pe 
George peste atacatori şi la fel de brusc, i-am zmucit revolverul din mână, 
făcându-l astfel să-şi piardă echilibrul. Se prăvăli drept în genunchii lui Basma 
Galbenă, care se poticni venind peste el, şi amândoi se treziră bălăcindu-se în 
gaura ispodului, unde puntea cocpitului fusese desfăcută ca să îngăduie 
evacuarea apei. În secunda următoare îi tineam în raza revolverului, şi 
creveţarii dezlănţuiţi se făcură mici, trăgându-se înapoi. 

Dar curând am descoperit că era o deosebire că de la cer la pământ între 
a trage în nişte oameni care te atacă şi cu totul altceva să-i împuşti pe unii care 
nu fac nimic, ci doar refuză să scoată apa din barcă. Fiindcă atunci când le-am 
poruncit să se ducă să dea apa afară nici n-au vrut să audă. l-am ameninţat cu 


revolverul, dar zadarnic, fiindcă stăteau încremeniţi în cabina inundată şi pe 
acoperişul ei şi nu voiau să se mişte nici în ruptul capului. 

Au trecut vreo cincisprezece minute, Reindeer se afunda tot mai mult, în 
vreme ce randa flutura fără vânt. Dar dinspre ţărmul Capului Pedro am zărit o 
dungă întunecată formându-se pe faţa apei şi pornind spre noi: era briza 
statornică pe care o aşteptam atât de mult. Le-am strigat chinezilor şi le-am 
arătat dunga aceea. Au întâmpinat priveliştea cu strigăte. Apoi am arătat spre 
velă şi spre apa din Reindeer, şi am încercat să-i fac să înţeleagă că atunci când 
briza avea să ne prindă cu toată apa aia din barcă avea să ne răstoarne. Dar 
mi-au râs în nas sfidător, fiindcă ştiau că stătea în puterea mea să vin în vânt, 
manevrând echea, şi să cobor randa, în aşa fel încât să las vântul să treacă fără 
să se proptească în vele şi să scăpăm nevătămați. 

Dar eu hotărâsem altfel. Am mai redus şcota randei cu vreo doua 
picioare, am făcut o voltă cu ea şi, proptindu-mă bine în picioare, m-am 
rezemat cu spinarea de eche. În felul acesta aveam o mână liberă pentru 
manevra scotei şi alta pentru revolver. Linia întunecată se apropia tot mai mult 
şi-i vedeam pe toţi uitându-se când la ea când la mine, cu o teamă pe care nu 
reuşeau să şi-o mascheze prea bine. Mintea, voinţa şi puterea mea de rezistenţă 
erau într-o balanţă şi ale lor în cealaltă, iar problema era cine va putea suportă 
mai mult apăsarea morţii iminente, fără să dea înapoi. 

Apoi ne izbi vântul. Randa se întinse făcând să zăngăne puternic 
scripeţii, ghiul săltă, pânza făcu burtă, iar Reindeer se bandă, se bandă, tot mai 
mult, până când balustrada bordului de sub vânt intră în apă, puntea la fel, 
geamurile cabinei aşijderea, iar valurile golfului începură să treacă peste 
balustrada cocpitului. Barca se bandă atât de violent, încât cei din cabină 
căzură claie peste grămadă în cuşeta din bordul de sub vânt, unde se 
zvârcoleau, se răsuceau şi se bălăceau de-a valma, cei de dedesubt fiind mai 
mai să se înece. 

Vântul se mai întări puţin, şi Reindeer se bandă mai mult ca niciodată. O 
clipă am crezut că era pierdută, apoi mi-am dat seama că mai avea nevoie de o 
rafală ca aceea să se ducă la fund. În vreme ce o tineam sub apăsarea vântului 
şi mă întrebam dacă era cazul să cedez sau nu, creveţarii începură să strige 
cerând îndurare. Cred că a fost cel mai minunat sunet pe care l-am auzit 
vreodată. Şi atunci, abia atunci am slăbit echea şi şcota randei. Reindeer se 
redresa foarte încet şi când ajunse pe chilă dreaptă puntea era atât de mult sub 
apă încât mă îndoiam că mai putea fi salvată. 

Dar prizonierii se repeziră ca nebunii în cocpit, şi se apucară să arunce 
apa afară cu găleți, oale, tigăi, orice le cădea sub mână. Era o minunată 
privelişte să vezi cum zbura apa aceea peste bord. lar când Reindeer se ridică 
bine şi mândră din valuri, din nou am pornit spornic, mânaţi de briză, spre 
ținta noastră şi chiar în ultima clipă am trecut bancul de mâl şi am intrat în 
canal. 

Insolenţa creveţarilor era la pământ şi deveniseră atât de blânzi încât 
atunci când am ajuns la San Rafael puseră mâna pe parâma de remorcaj, în 


frunte cu Basma Galbenă. În ce-l priveşte pe George, aceea a fost ultima lui 
călătorie cu patrula de pescuit. Nu se omora el cu astfel de treburi, drept care 
socoti că o slujbă de funcţionar la țărm era exact ce-i trebuia. În ce ne priveşte, 
am fost de aceeaşi părere. 

REGELE GRECILOR. 

Alec cel Mare n-a fost niciodată prins de patrula de pescuit. Se lăuda în 
gura mare că nu s-a născut omul care să-l prindă pe el viu, cât despre cei mulţi 
care au vrut să pună mâna pe el şi mort, povestea el, niciunul n-a reuşit. Şi tot 
el povestea că cel puţin doi poliţişti din patrulă, care încercaseră să-l 
miruiască, sfârşiseră ei miruiţi. În consecinţă nu exista om care să încalce mai 
sistematic şi cu bună ştiinţă legile pescuitului decât Alec cel Mare. 

Era poreclit Alec cel Mare pentru statura lui de uriaş: Avea pe puţin un 
metru nouăzeci şi doi înălţime, şi era în aceeaşi măsură lat în spate şi pieptos. 
Avea nişte muşchi minunaţi, tari ca oţelul, şi printre pescari circulau 
nenumărate istorii privind puterea lui nemaipomenită. Avea un spirit mândru 
şi dominator, pe măsura puterii lui trupeşti, şi din pricina asta ajunsese 
cunoscut pretutindeni şi sub un alt nume; acela de regele grecilor. Majoritatea 
pescarilor era formată din greci, şi îl priveau cu respect şi-l ascultau ca pe-un 
adevărat şef. Iar în calitate de conducător, era în fruntea bătăliilor lor, avea 
grijă să-i apere, îi scăpa din ghearele legilor când era la o adică, iar la vreme de 
nevoie îi strângea unul lângă altul, în jurul său. Pe vremuri, patrula de pescuit 
făcuse mai multe tentative încheiate dezastruos de a pune mâna pe el, iar în 
cele din urmă renunţase, aşa că atunci când se zvoni că avea să vie la Benicia, 
aşteptam cu nerăbdare să-l văd. Şi n-a fost nevoie să alerg după el. Cu felul lui 
îndrăzneţ de a fi, primul lucru pe care-l făcea când se arăta era să alerge el 
după noi. Pe vremea aceea Charley Le Grant şi eu eram subordonații unui 
poliţist de patrulă numit Carmintel, toţi trei ne aflam pe Reindeer, pregătindu- 
ne de drum, când Alec cel Mare se săltă pe punte. Carmintel bineînţeles că-l 
ştia, fiindcă îşi strânseră mâna ca nişte vechi cunoştinţe. Alec cel Mare nici nu 
ne băgă în seamă pe Charley sau pe mine. 

— Am venit la vale să mă apuc de pescuit sturioni vreo câteva luni, îi 
spuse el lui Carmintel. 

În vreme ce vorbea, ochii îi scăpărau provocatori, şi am observat că 
polițistul lăsase privirile în jos. 

— În regulă, Alec, îi spuse Carmintcl pe un ton blând. Eu n-am să te 
deranjez. Hai vino în cabină să discutăm lucrurile pe îndelete. 

După ce-au dispărut înăuntru şi au tras uşa după ei, Charley a închis 
încet, cu schepsis, un ochi. Dar cu eram abia un puştan, prea crud pentru a 
înţelege oamenii şi apucăturile lor, aşa că n-am priceput ce voia să zică prin 
semnul acela. Dar nici Charley nu mi-a explicat, deşi mi se părea mie că treaba 
asta nu era prea curată. 

Lăsându-i să-şi vadă liniştiţi de sfatul lor, la sugestia lui Charley, ne-am 
urcat în schif şi am tras la Debarcaderul Vechiului Vapor, unde odihnea arca 
lui Alec cel Mare. O arcă e un fel de barcă-locuinţă, deşi de mici dimensiuni, 


foarte confortabilă, şi un pescar pe Golful de Sus are nevoie de o ambarcaţiune 
de asta în aceeaşi măsură în care îi trebuie plase şi bărci. Eram amândoi foarte 
curioşi să vedem arca lui Alec cel Mare, pentru că istoria spunea că fusese 
scena a numeroase confruntări cumplite, şi era făcută ciur de gloanţe. 

Găurile le-am găsit noi, astupate cu dopuri de lemn şi vopsite, dar nu 
erau chiar atât de multe pe cât ne aşteptam. Charley îmi văzu privirea 
dezamăgită şi începu să râdă. Apoi, pentru a mă mai mângâia, îmi relată cinstit 
istoria unei expediţii întreprinsă asupra locuinţei plutitoare a lui Alec cel Mare 
pentru a-l prinde, de preferinţă viu, şi, dacă nu se putea, mort. După o luptă 
care a durat jumătate de zi, poliţiştii s-au retras, cu bărcile ciuruite, cu un 
mort şi trei răniţi. Şi când s-au întors a doua zi cu întăriri, n-au mai găsit decât 
parii de care fusese amarată arca lui Alec; arca a stat ascunsă luni de zile în 
cetatea junglei acvatice de la Suisun. 

— Dar de ce n-a fost spânzurat pentru crimă? am întrebat eu. Cred că 
Statele Unite mai au încă destulă putere pentru a aduce pe un individ ca ăsta 
în faţa justiţiei. 

— S-a predat singur şi a fost judecat, mi-a răspuns Charley. Procesul 
acesta l-a costat cincizeci de mii de dolari, şi l-a câştigat, speculând tot felul de 
chestii tehnice juridice, cu ajutorul celor mai buni avocaţi din stat. Fiecare 
pescar grec de pe fluviu şi-a dat şi el obolul pentru procesul acesta. Alec cel 
Mare a catadicsit să strângă taxele astea ca un rege. S-ar putea ca Statele Unite 
să fie atotputernice, fiule, dar adevărul e că Alec cel Mare e un rege în aceste 
State Unite, şi are o ţară a lui şi propriii săi supuşi. 

— Şi noi ce-o să facem când o să se apuce de pescuit sturioni? O să 
trebuiască să-i prindă tot cu carmace chinezeşti. 

Charley ridică din umeri. 

— O să vedem ceea ce e de văzut, îmi răspunse el enigmatic. 

Carmacele chinezeşti formează o sculă dibace, inventată de cei al căror 
nume îl poartă. Un sistem simplu de plute, greutăţi şi ancore, mii de cârlige, 
fiecare pe o strună separată, sunt suspendate la o distanţă faţă de fund între 
cincisprezece şi treizeci de centimetri. Cel mai interesant lucru e cârligul la o 
sculă de asta. Nu are contraspin, în schimb vârful e lung şi ascuţit ca un ac. 
Cârligele astea sunt la numai vreo zece centimetri depărtare unul de altul, şi 
când deasupra fundului spânzură vreo câteva mii, ca un veritabil hotar, pe mai 
multe sute de stânjeni, devin o capcană formidabilă pentru peştii care înoată pe 
fund. 

Şi sturionul e un peşte care merge scormonind ca un porc, motiv pentru 
care adesea e şi numit peştele porc. Dacă se înţeapă în primul cârlig de care se 
atinge, sturionul zvâcneşte şi se prinde în jumătate de duzină de cârlige. Apoi, 
se zbate sălbatic până când culege cârligele unul după altul în carnea lui 
moale; toate trăgând de el din diferite unghiuri imobilizează nenorocitul de 
peşte până când moare înecat. Pentru că printr-o linie de carmace chinezeşti 
nu poate trece nici un sturion, scula asta e socotită capcană în legislaţia 


piscicolă, iar pentru că face tot ce poate pentru a extermina sturionul, e 
considerată ilegală de legile pescuitului. 

După vizita lui Alec cel Mare au trecut mai multe zile în care eu şi 
Charley nu l-am scăpat din ochi. Şi-a remorcat arca, ocolind debarcaderul de la 
Solano, şi a intrat în baia cea mare de la şantierul Turner. Ştiam că baia aceea 
era un loc minunat pentru prins sturioni, şi eram siguri că regele grecilor acolo 
avea de gând să se apuce de treabă. Mareea dădea năvală ca pe un scoc de 
moară în baie şi la fel se retrăgea, aşa încât nu se puteau lăsa, ridica sau pune 
carmacele chinezeşti decât în perioada de calm dintre flux şi reflux. Drept 
urmare, în aceste perioade eu şi Charley ne-am ambiţionat ca, pe rând, să 
veghem de pe debarcaderul Solano. 

Eu stăteam tolănit la soare în spatele unui stringher al debarcaderului 
când am zărit un schif părăsind ţărmul celălalt şi îndreptându-se spre largul 
băii. Într-o clipă eram cu binoclul la ochi urmărind fiecare mişcare din barcă. 
În ea erau doi oameni; deşi la mai bine de o milă, pe unul l-am recunoscut a fi 
Alec cel Mare, iar când schiful s-a întors la țărm am zărit suficient pentru ca 
să-mi dau seama că grecul întinsese priponul cu carmace. 

— Alec cel Mare şi-a întins carmacele chinezeşti în baie, în largul 
şantierului Turner, îi spuse în după-amiaza aceea Le Grant lui Carmintel. 

O fugară expresie de sâcâială trecu pe chipul poliţistului, după care făcu, 
pe un ton absent: „Mda?” Şi asta a fost tot. 

Charley îşi muşcă buzele, încercând să-şi stăpânească mânia, şi îi 
întoarse spatele. 

— Ei, fiule, te simţi în stare? îmi aruncă el mai apoi, spre seară, taman 
când terminasem de spălat punţile lui Reindeer şi ne pregăteam să tragem la 
aghioase. 

Am simţit că mi se pune un nod în gât, şi n-am putut decât să 
încuviințez dând din cap. 

— Atunci, şi lui Charley îi luciră ochii într-un fel care-i trăda hotărârea, 
atunci trebuie să punem mâna pe Alec cel Mare numai noi doi, eu şi cu tine, şi- 
i musai s-o facem în ciuda lui Carmintel. Ce zici, îmi dai o mână de ajutor? 

Şi după un moment de tăcere continuă: 

— Treabă afurisită, dar o să fim noi în stare s-o scoatem la capăt. 

— Bineînţeles că o să fim! am adăugat eu din toată inima. 

— Bineînţeles că o să fim! întări el, după care am bătut palma pe chestia 
asta şi ne-am dus la culcare. 

Dar treaba de care ne apucasem noi nu era deloc uşoară: Pentru a obţine 
condamnarea unui om pe motiv de braconaj trebuia să-l prindem asupra 
faptului, cu toate dovezile nelegiuirii în jurul lui: cârlige, pripoane, peşte, ba şi 
pe el pe deasupra. Asta însemna că trebuia să-l găbuim în larg, unde avea timp 
să ne pregătească una dintre acele călduroase primiri, aşa cum i se dusese 
vestea. 


— N-avem cum s-o luăm pe ocolite, îmi spuse Charley într-o dimineaţă. 
Dacă reuşim să-l abordăm al nostru-i, şi nu ne rămâne decât să încercăm să-l 
abordăm. Haide, fiule. 

Eram în barca de pescuit somoni, cum se întâlnesc pe Columbia River, 
pe care o folosisem împotriva creveţarilor: Venise vremea calmului dintre flux şi 
reflux, şi îndată ce-am scos nasul de după cheul Solano l-am şi zărit pe Alec cel 
Mare la lucru, cercetându-şi pripoanele şi scoțând peşte. 

— Treci în locul meu! îmi ordonă Charley, şi ţine cârma chiar în pupa lui 
ca şi cum am merge la şantierul naval. 

Am luat echea, în vreme ce Charley s-a aşezat pe bancheta din mijloc, cu 
revolverul alături, la îndemână, 

— Dacă individul începe să tragă, mă preveni el, aruncă-te pe fundul 
bărcii şi ţine cârma de acolo, în aşa fel ca să nu-ţi fie decât mâna în pericol. 

Am încuviinţat dând din cap, după care n-am mai scos o vorbă, în vreme 
ce barca luneca uşor pe apă şi Alec cel Mare era tot mai aproape. Acum 
ajunsesem să-l vedem cât se poate de bine, agăţând sturionii cu gafa şi 
aruncându-i în barcă, în vreme ce tovarăşul lui mânuia priponul şi elibera 
cârligele pe care le arunca din nou în apă. Cu toate astea, mai aveam încă vreo 
cinci sute de iarzi, când uriaşul pescar strigă la noi: 

— Ei, voi de colo, ce naiba vreţi? 

— 'Ține-o aşa, îmi şopti Charley, ca şi cum nici nu l-ar fi auzit. 

Au urmat câteva minute foarte încordate. Pescarul ne cerceta aprig, în 
vreme ce noi lunecam apropiindu-ne de el cu fiecare secundă. 

— Dacă ţineţi la pielea voastră, atunci cârmiţi-o mai la larg! urlă el 
deodată la noi ca şi cum şi-ar fi dat brusc seama cine eram şi ce căutam acolo. 
Dacă nu, vă curăţ. 

Duse arma la umăr şi ne ţinti cu ea. 

— Ei, bine, acum aveţi de gând să vă ţineţi mai departe? tună el. 

L-am auzit pe Charley gemând deznădăjduit: 

— "Ţine mai departe de ei, îmi şopti el. De data asta n-am nimerit-o. 

Am împins echea şi am slăbit scota, iar barca de somoni a virat vreo 
cinci, şase puncte. Alec cel Mare nu ne slăbi până când am ieşit din bătaia 
puştii, şi abia atunci s-a apucat din nou de treabă. 

În seara aceea, Carmintel îi spuse cam morocănos lui Charley: 

— Ai face mai bine să-l laşi în pace pe Alec cel Mare. 

— Aha, a şi venit cu lăcrămaţia la tine, nu-i aşa? îi aruncă Charley cu 
subiînţeles. 

Carmintel se înroşi încurcat. 

— Ai face mai bine să-l laşi în pace, ascultă ce-ţi spun, repetăel. E om 
periculos, şi nu câştigi nimic dacă te pui în bețe cu el. 

— Mda! făcu Charley alene. Am auzit că se câştigă mult mai bine dacă-l 
laşi în pace. 

Era o lovitură directă la adresa lui Carmintel şi după expresia de pe 
mutra lui se vedea că nimerise bine. Ştia toată lumea că Alec cel Mare prefera 


să miluiască omul decât să se lupte cu el, şi că în ultimii ani o groază de 
oameni din patrula de pescuit se înfruptaseră din banii pescarului. 

— Adică vrei să spui că  , începu Carmintel pe un ton întărâtat. 

Dar Charley i-o reteză scurt: 

— N-am vrut să spun nimic. Dar ai auzit bine ce-am zis şi dacă te simţi 
cu musca pe căciulă atunci... 

După care ridică din umeri, în vreme ce Carmintel îl mânca din ochi fără 
să scoată un sunet. 

Într-una din zile, după ce încercasem să ne apropiem furiş de Alec cel 
Mare în tulbureala zorilor şi nu reuşisem decât să-l facem să-şi descarce arma 
asupra noastră, Charley îmi spuse: 

— Avem nevoie de un singur lucru: imaginaţie. 

Iar după aceea, zile în şir, mi-am stors creierii ca să găsesc vreo 
stratagemă prin care doi oameni să-l poată înghesui la larg şi să-l prindă pe un 
altul care ştia cum se foloseşte o armă şi nu se întâmplase până acum să-l afle 
careva fără ea la îndemână. Cu regularitate, ori de câte ori se linişteau apele 
între fazele mareei, Alec cel Mare, fără gând să se ascundă, cu toată 
îndrăzneala, ziua în amiaza mare, îşi întindea pripoanele. Şi cel mai supărător 
era faptul că şi ultimul pescar de la Benicia la Vailejo ştia că individul ne sfida 
şi încă plin de succes. Şi ne mai sâcâia şi Carmintel, care ne găsea mereu de 
lucru la pescarii de scrumbii de la San Pablo, aşa că nu prea ne rămânea timp 
să ne ocupăm de regele grecilor. Dar nevasta şi copii lui Charley locuiau la 
Benicia, unde aveam cartierul general, aşa că întotdeauna ne întorceam acolo. 

— Să-ţi spun eu ce ne rămâne de făcut, am glăsuit eu, după ce-au mai 
trecut vreo câteva săptămâni fără nici o scofală. Să aşteptăm să vină vremea 
apelor liniştite dintre flux şi reflux şi, după ce Alec cel Mare şi-a întins din nou 
carmacele şi s-a dus la țărm cu peştele, atunci ieşim şi noi să punem mâna pe 
pripoane. Cu asta îl facem ca să piardă vreme şi bani ca să-şi încropească 
altele, iar apoi găsim noi cum să punem mâna şi pe cele noi. Dacă tot nu 
reuşim să-l punem la popreală, măcar să-l facem să renunţe. Nu-i aşa? 

Charley socoti că aşa o fi şi spuse că nu era rea ideea. Am început să 
pândim momentul. La următoarea liniştire a apelor, Alec cel Mare şi-a adunat 
peştele din carmace şi s-a dus la țărm, iar atunci am ieşit şi noi cu barca de 
somoni. Ştiam cam unde sunt pripoanele după reperele de la țărm şi ne-am dat 
seama că nu ne va fi prea greu să le dibuim. Începuse să se simtă fluxul când 
am ajuns cam pe unde socoteam noi că ar fi întinse pripoanele şi am aruncat 
peste bord o ancoră de barcă. Având grijă să nu dăm ancorei prea multă 
parâma, ci numai atât cât abia să atingă fundul, am târât-o încet după noi 
până când s-a înţepenit în ceva şi barca s-a oprit scurt. 

— L-am dibuit, strigă Charley. Haide, vino şi dă-mi o mână de ajutor să-l 
tragem sus. 

Am tras amândoi de parâma până când am început să zărim ancora şi de 
unul din braţe era prins şi priponul. Zeci de carmace criminale au prins să 
lucească în vreme ce ridicam ancora şi începusem să ne tragem de sfoara 


priponului către capătul de unde urma să începem să-l adunăm când deodată 
am auzit o bufnitură scurtă în barcă. Ne-am uitat în jur, dar n-am zărit nimic 
şi ne-am văzut mai departe de treaba noastră. O clipă mai târziu o nouă 
bufnitură la fel şi copastia dintre mine şi Charley zbură în ţăndări. 

— Seamănă afurisit de mult cu un glonte, fiule, îmi spuse el gânditor. 
Alec cel Mare trage de la mare distanţă. Şi mai foloseşte şi pulbere fără fum, se 
dumiri el după ce cercetă ţărmul aflat la o milă depărtare. De asta n-auzim noi 
detunătura. 

M-am uitat şi eu la țărm, dar n-am zărit nici umbra lui Alec cel Mare, 
care se ascunsese, bineînţeles, între stânci, iar noi ne aflam astfel la cheremul 
lui. Al treilea glonte lovi faţa apei, ricoşa şi trecu piuind pe deasupra capetelor 
noastre, după care lovi din nou apa, dincolo de noi. 

— Cred că e mai sănătos să spălăm putina, îşi dădu cu părerea Charley, 
fără să se înfurie. Tu ce zici, fiule? 

Şi eu socoteam la fel şi i-am spus că nici n-aveam nevoie de pripoanele 
alea. Drept urmare ne-am desprins de pripon şi am ridicat randa. Îndată au 
încetat şi gloanţele. Ne-am îndepărtat, şi simţeam un fel de silă când ne 
gândeam că Alec cel Mare râdea de înfrângerea noastră. Ba, mai mult decât 
atât, a doua zi, pe cheu, pe când cercetam plasele, individul a găsit cu cale să 
rânjească şi să ne arate colții, şi asta de faţă cu toţi pescarii. Charley se cătrăni 
tot de supărare. Dar se stăpâni şi nu-i spuse lui Alec decât că, până la urmă, 
tot o să-l azvârle el după gratii. Regele grecilor începu să se bată cu pumnii în 
piept că până acum nimeni din patrula de pescuit n-a reuşit să pună mâna pe 
el şi că nici de-acum încolo n-o să reuşească, iar pescarii îl aclamau şi spuneau 
că aşa era. Începuseră să se cam încălzească cu toţii şi o vreme părea că o să 
se stârnească tărăboi, dar Alec cel Mare se dovedi din nou suveran şi-i potoli. 

Şi Carmintel râse de Charley, făcând tot felul de observaţii răutăcioase, 
obligându-l să se simtă caraghios. Charley nu se lăsă cuprins de mânie, dar, 
luându-mă de-o parte, îmi spuse că tot are să pună mâna pe Alec cel Mare, 
chiar dacă pentru asta va fi nevoit să aştepte o viaţă întreagă. 

— Nu ştiu cum am s-o fac, îmi spuse el, dar de făcut tot am s-o fac, aşa 
cum mă vezi şi cum te văd. Şi nu te teme, ideea tot o să-mi vină mie la 
momentul potrivit. 

Şi la momentul potrivit a venit şi ideea, şi pe neaşteptate. Trecuse o lună 
întreagă, noi băteam fluviul în sus şi-n jos, şi golful în sus şi-n jos, fără să 
avem o clipă de răgaz pentru a ne ocupa de pescarul care întindea carmace 
chinezeşti în baia din faţa şantierului naval al lui Turner. Tocmai trăsesem la 
pescăria lui Selby, în una dintre după-amieze, când, fără să ne dăm seama, ni 
se oferi şi prilejul dorit. Se ivi sub chipul unui iaht neajutorat, încărcat cu 
oameni suferinzi de rău de mare, aşa încât cu greu am priceput că era tocmai 
prilejul căutat. Era un iaht mare în slup, şi arăta neajutorat pentru că băteau 
nişte alizee care aduceau a furtună, iar la bord nu era nici un marinar ca 
lumea. 


Ne uitam fără prea mare interes de pe cheul lui Selby la manevrele 
stângace pe care le făceau pentru a ancora iahtul şi la manevrele la fel de 
stângace pentru a trimite o barcă la țărm. Un individ care arăta foarte 
nenorocit, cu nişte nădragi ponosiţi pe el, ne-a aruncat barbeta şi s-a săltat pe 
cheu, după ce aproape că reuşise să umple barca cu apă în valurile furioase de 
la țărm. Porni împleticindu-se, de parcă şi cheul s-ar fi legănat sub el, şi ne-a 
împărtăşit necazurile, adică necazuiile iahtului. Singurul marinar tăvălit de 
valuri dintre ei, omul în care-şi puseseră cu toţii nădejdea, fusese rechemat la 
San Francisco printr-o telegramă, iar ei încercaseră să-şi continue croaziera cu 
forţe proprii. Dar vântul puternic şi vânturile dezlănţuite din Golful San Pablo îi 
dăduseră gata. Toţi sufereau de rău de mare, nimeni nu mai ştia ce e de făcut 
şi nici nu mai era în stare să facă ceva. Aşa că dăduseră buzna la pescărie, 
hotărâți fie să lase iahtul în plata domnului, fie să găsească pe cineva care să-l 
ducă până la Benicia. Pe scurt, ştiam cumva vreun marinar în stare să ducă 
iahtul la Benicia? 

Charlez se uită la mine. Reindeer stătea cuminte la ancoraj. Până la 
miezul nopţii nu aveam nimic de făcut în calitatea noastră de oameni ai 
patrulei de pescuit. Cu vântul care bătea acum, în câteva ore eram la Benicia, 
ne rămâneau câteva ore de petrecut pe țărm şi cu trenul de seară eram din nou 
la pescărie. 

— În regulă, căpitane, îi spuse Charley disperatului iahtman care zâmbi 
cam în silă când auzi numele cu care-l onorase. 

— Eu nu-s decât proprietarul iahtului, ne explică el. 

L-am dus la iaht vâslind mult mai elegant decât o făcuse el venind la 
țărm şi am văzut cu ochii noştri cât de neajutoraţi erau pasagerii lui. Vreo 
duzină de bărbaţi şi femei şi toţi atât de dărâmaţi încât nu erau în stare nici 
măcar să-şi manifeste recunoştinţa că venisem. lahtul se legăna sălbatic şi 
proprietarul său abia atinse puntea că se făcu ghem şi ajunse la fel ca ceilalţi. 
Niciunul dintre ei nu era în stare să ne dea o mână de ajutor, aşa că numai cu 
şi Charley am fost nevoiţi să descâlcim toate manevrele încurcate rău de tot, să 
ridicăm velele şi să săltăm ancora. 

A fost o plimbare a naibii de grea, deşi am mers iute. Strâmtoarea 
Carquinez era o învălmăşeală de spumă şi pâclă, şi am zburat nebunește, 
mânaţi de un vânt din spate, în vreme ce ghiul randei celei mari când se înfigea 
în valuri, când sălta până la ceruri. Dar celor de pe iaht nu le mai păsa. Nu le 
mai păsa de nimic. Doi sau trei, între care şi proprietarul, zăceau laţi în cocpit, 
tremurând din toate mădularele când iahtul gonea, sălta pe creste şi se 
prăbuşea ameţitor între valuri, iar în perioadele de răgaz aruncau priviri pline 
de jind către țărm. Ceilalţi stăteau claie peste grămadă, pe tot felul de perne pe 
podeaua cabinei. Când şi când, câte unul dintre ei gemea, dar în cea mai mare 
parte a timpului zăceau fără vlagă, de parcă ar fi fost morţi ca toţi morţii. Când 
golful mai câştigă lărgime, în dreptul şantierului lui Turner, Charley o luă mai 
pe lângă mal, căutând apele ceva mai liniştite. De-acum se vedea şi Benicia şi 
noi despicam o mare destul de liniştită comparativ cu cea de dinainte, când, 


deodată, dinainte începu să danseze un fleac de barcă ce abia se zărea, chiar pe 
direcţia noastră de mers. Era perioada apelor liniștite dintre reflux şi flux. Eu şi 
Charley ne-am uitat unul la altul. N-am scos niciunul o vorbă, dar brusc iahtul 
începu să ofere cel mai uimitor spectacol, făcând volte şi luând benzi de parcă 
la timonă ar fi fost cel mai ageamiu dintre toţi ageamii. Un marinar avea ce se 
distra. După toate aparențele părea să fie vorba de un iaht mânat de furtună 
care zbura bezmetic prin golf, doar din când în când ascultând şi de timonă, 
într-un efort disperat de a ajunge la Benicia. 

Proprietarul iahtului uită într-atât răul de mare încât pe chipul lui se 
putea citi îngrijorarea. Fleacul acela de barcă deveni tot mai mare şi mai mare, 
până am reuşit să-i distingem pe Alec cel Mare şi tovarăşul său, pe când tocmai 
luaseră o voltă din funia priponului la un tachet şi acum se opriseră din treabă 
pentru ca să râdă de noi. Charley îşi trase pălăria de muşama pe ochi, eu i-am 
urmat exemplul, deşi încă nu dibuisem exact ideea care-i clocise în minte şi pe 
care voia s-o pună în aplicare. 

Am ajuns împroşcând spumă în traversul bărcii lor, atât de aproape 
încât, cu tot vuietul vântului, puteam auzi glasurile lui Alec cel Mare şi 
tovarăşului său care strigau spre noi cu tot disprețul pe care-l pot nutri 
oamenii mării, de meserie, faţă de nişte bieţi amatori, mai ales când amatorii 
ăştia se mai fac şi de baftă. Am trecut ca fulgerul pe lângă pescari, şi nu s-a 
întâmplat nimic. Charley a zâmbit când a văzut dezamăgirea zugrăvită pe 
chipul meu, şi atunci mi-a strigat: 

— Fii gata să manevrezi ghiul randei! 

Puse cârma banda, şi iahtul făcu ascultător volta. Pânza randei se 
înmuie şi începu să atârne în jos, apoi brusc zbură pe deasupra capetelor 
noastre, urmată de ghiul şi se întinse bubuind când se poticni în scripetele 
lunecător. lahtul aproape se culcă cu totul pe o parte, pasagerii doborâţi de 
răul de mare scoaseră un urlet asurzitor când fură măturaţi de pe podeaua 
cabinei şi aruncaţi claie peste grămadă în cuşetele din babord. Dar deocamdată 
n-aveam timp de ei. După ce făcu volta complet, iahtul veni în vânt cu velele 
fluturând şi se aşeză pe chilă dreaptă. Mai aveam însă ceva viteză şi chiar în 
drumul nostru era barca. L-am văzut pe Alec cel Mare aruncându-se peste 
bord, iar pe tovarăşul lui sărind să se apuce de bompresul nostru. Apoi se auzi 
şi trosnetul când am izbit barca, şi o serie de bufnituri şi hârşcâieli pe când 
trecea pe sub chila noastră. 

— Cu asta s-a dus şi puşca, l-am auzit pe Charley mormăind în vreme ce 
sărise pe punte pentru ca să-l vadă pe Alec cel Mare, aflat acum undeva în 
pupa noastră. 

Vântul şi valurile din faţă ne-au oprit îndată înaintarea, şi am început să 
fim împinşi înapoi către locul unde fusese barca de pescuit. Căpăţâna cu păr 
negru şi chipul smolit al lui Alec cel Mare se iţi la o întindere de mână de noi, 
şi, fără să bănuiască deocamdată nimic, furios nevoie mare pe stângăcia acelor 
marinari ageamii, după cum credea el, se lăsă ridicat la bord. Şi abia îşi mai 


trăgea sufletul, fiindcă se scufundase adânc şi stătuse destul de mult sub apă 
pentru ca să scape de chila noastră. 

Dar, spre consternarea şi uimirea proprietarului iahtului, în clipa 
următoare Charley era grămadă peste Alec cel Mare în cocpit, iar eu îl ajutam 
să-i pună cătuşele. Proprietarul se bâţâia ca un apucat în jurul nostru şi ne 
cerea să-i explicăm despre ce era vorba, dar în clipa aceea tovarăşul lui Alec cel 
Mare tocmai se târâse la prova, trăgându-se de pe bompres şi se uita cu teamă 
peste balusstradă la cele ce se petreceau în cocpit. Însă braţul lui Charley îl 
prinse fulgerător de gât şi omul ateriza pe spate lângă Alec cel Mare. 

— Cătuşe! urlă Charley şi eu i le-am întins în grabă. 

Barca avariată se bălăngănea alene, la mică distanţă de noi în partea din 
vânt. M-am apucat să manevrez şcota randei, în vreme ce Charley apucă 
timona şi îndreptă iahtul spre barcă. 

— Indivizii ăştia sunt de mult certaţi cu legea, îi explică el proprietarului 
care mai era încă furios. Sunt cei mai statornici braconieri, încălcând legile 
pescuitului şi vânatului. I-aţi văzut prinşi asupra faptului, şi să vă aşteptaţi să 
fiţi citați ca martori ai acuzării când va începe procesul. 

În vreme ce le explica treaba asta, el făcu o voltă şi abordă barca. Parâma 
priponului se rupsese, dar o bucată din ea se târa încă în urmă. Charley 
recupera vreo patruzeci, cincizeci de iarzi şi scoase la iveală un pui de sturion, 
prins într-un ghem de carmace, reteză cu cuțitul bucata aceea de parâma şi o 
aruncă în cocpit lângă prizonieri. 

— Şi iată şi dovezile, proba numărul 1, pentru cei de faţă. Priviţi-o cu 
atenţie ca s-o puteţi identifica în faţa tribunalului, menţionând şi locul şi 
momentul în care au fost prinşi făptaşii. 

După care, triumfători, ne-am îndreptat spre Benicia; iahtul nu mai făcea 
volte la întâmplare şi nu mai lua benzi, regele grecilor stătea legat fedeleş în 
cocpit, pentru prima dată în viaţa lui prizonier al patrulei de pescuit. 

RAID ASUPRA BRACONIERILOR DE STRIDII. 

Charley Le Grant şi cu mine eram de acord că dintre toţi oamenii patrulei 
de pescuit, sub oblăduirea cărora lucrasem în diverse perioade, tot Neil 
Partington era cel mai bun. Era un om de cuvânt şi nu-i lipsea curajul; pe când 
lucram sub mâna lui ne cerea deplină ascultare, dar în acelaşi timp relaţiile 
dintre noi constau într-un fel de camaraderie nesilită şi ne îngăduia o libertate 
de mişcare cu care nu fusesem obişnuiţi, aşa după cum va reieşi şi din această 
povestire. 

Familia lui Neil locuia în Oakland, localitate aşezată pe malul Golfului de 
Jos, şi de la San Francisco nu aveai mai mult de şase mile până acolo pe apă. 
Într-una din zile, pe când cerceta cum stăteau lucrurile cu creveţarii de la 
Capul Pedro, Neil primi vestea că nevastă-sa era foarte rău bolnavă, şi în 
acelaşi ceas Reindeer gonea spre Oakland, mânată de un vânt îndesat de nord- 
vest, dinspre pupa. Am luat-o în sus, pe Estuarul Oakland şi am ancorat. În 
următoarele câteva zile, în timp ce Neil era pe mal, am mai întins greementul 


iahtului, am cercetat starea balastului, am răzuit tot ce-am putut, făcând 
iahtul lună. 

Dar după ce-am terminat şi cu treaba asta, timpul petrecut în aşteptare 
a început să ne apese. Nevasta lui Neil era prinsă de o boală foarte periculoasă 
şi, după câte se părea, avea să mai zacă aşa o săptămână, ca să depăşească 
momentul de criză. Eu şi Charley băteam docurile, tot întrebându-ne ce naiba 
să facem, şi uite aşa am dat peste flota de stridii aflată la cheul oraşului 
Oakland. În general erau nişte ambarcaţii bine întreţinute, îngrijite, făcute 
anume pentru viteză şi vreme rea, şi ne-am aşezat pe marginea cheului şi am 
început să le cercetăm. 

— Bună recoltă, după câte-mi dau seama, îmi spuse Charley arătându- 
mi grămezile de stridii, alese după trei mărimi, care se vindeau pe punţile 
ambarcaţiilor. 

Negustorii trăgeau acum căruțele cu spatele spre marginea cheului, şi 
după târguiala şi zarva tocmelii am reuşit chiar şi eu să aflu preţul de vânzare 
al stridiilor. 

— Barca aia are la bord stridii de cel puţin două sute de dolari, am 
calculat eu cu voce tare. Mă întreb cam cât le-o fi luat ca să le adune? 

— Trei, patru zile, îmi răspunse Charley. Pentru doi oameni nu e chiar 
rău câte douăzeci şi cinci de dolari de fiecare pe zi. 

Ambarcaţia despre care vorbeam, Fantoma, stătea la ancoră chiar în faţa 
noastră. Tot echipajul era format numai din doi oameni. Unul arăta cam 
bondoc, lat în umeri, cu nişte braţe uimitor de lungi, ca la gorile, în vreme ce 
celălalt era înalt, bine proporţionat, cu nişte oclii albaştri luminoşi şi o chică de 
păr negru, lins. Combinația asta între culoarea ochilor şi a părului era atât de 
neobişnuită încât eu şi Charley am adăstat prin preajmă mai mult decât 
avusesem de gând. 

Şi ne-a prins bine. Lângă noi s-a ivit un domn mai în vârstă, bine legat, 
după îmbrăcăminte şi felul de a se purta aducea a prosper comerciant. S-a 
oprit şi se uita la puntea Fantomei. Părea să fie furios, şi cu cât se uita mai 
mult cu atât devenea mai furios. 

— Acelea sunt stridiile mele! exclamă el în cele din urmă. Ştiu că-s ale 
mele. Aţi dat iama în crescătoria mea şi le-aţi luat cu japca! 

Cei doi de pe Fantoma, înaltul şi bondocul, ridicară privirile către el. 

— Salutare, Taft, îi aruncă bondocul, cu o familiaritate obraznică — 
oamenii golfului îl porecliseră Miriapodul, din cauza braţelor lungi. Salutare, 
Taft, repetă el pe acelaşi ton obraznic. Care-i pricina că te-ai apucat de urlat? 

— Alea-s stridiile mele, asta ziceam. Le-aţi furat din crescătoria mea. 

— Al dracului de deştept mai eşti, aşa-i? îi răspunse Miriapodul rânjind. 
Aşa de deştept încât eşti în stare să spui care-s stridiile tale oriunde le-ai 
vedea? 

— După câte ştiu eu, interveni lunganul, stridiile-s stridii oriunde, şi în 
tot golful sunt toate cam la fel, şi nu numai aici, ci prin toată lumea asta-s la 
fel, dacă e s-o luăm aşa. N-avem chef să ne ciorăvăim cu dumneata, domnule 


Taft, dar ne-avem chef să te auzim trăncănind că stridiile astea-s ale dumitale 
şi noi suntem nişte hoţi până când nu dovedeşti că-i aşa. 

— Ştiu bine că-s ale mele, sunt în stare să pariez pe viaţa mea! mârâi 
domnul Taft. 

— Dovedeşte! îl stârni lunganul, căruia, după cum am aflat mai târziu, i 
se spunea Delfinul, datorită dibăciei în ale înotului. 

Domnul Taft ridică neputincios din umeri. Bineînţeles că nu avem cum 
dovedi că stridiile acelea îi aparţineau, oricât de sigur ar fi fost de treaba asta. 

— Aş da o mie de dolari numai să vă ştiu dincolo de gratii! le strigă el. 
Sunt în stare să pun la bătaie câte cincizeci de dolari de fiecare dintre voi 
numai să vă văd popriţi şi judecaţi o dată. 

Un urlet de veselie se stârni la bordul bărcilor, fiindcă şi ceilalţi 
braconieri auziseră discuţia. 

— Se câştigă bine cu stridiile! remarcă plin de răceală Delfinul. 

Domnul Taft le întoarse supărat spatele şi se îndepărtă. Cu coada 
ochiului, Charley băgă de seamă încotro o luase. Câteva minute mai târziu, 
după ce omul dădu colţul şi nu se mai zări, Charley se ridică alene în picioare. 
I-am urmat exemplul, şi am luat-o la picior în direcţia opusă. 

— Haide, dă-i cărbuni! îmi şopti Charley când am ajuns destul de departe 
ca să nu ne mai vadă nimeni din flota de stridii. 

Deîndată am schimbat direcţia, şi am tot ocolit, alergând în susul şi-n 
josul străzilor până când dinainte s-a conturat silueta masivă a domnului Taft. 

— Am de gând să-l întreb în legătură cu recompensa aia, îmi explică 
Charley, în vreme ce ne apropiam destul de iute de proprietarul crescătoriilor 
de stridii. Neil mai întârzie pe aici o săptămână, şi în vremea asta trebuie să 
facem şi noi câte ceva, nu-i aşa? Ce zici? 

— Bineînţeles, bineînţeles! întări domnul Taft după ce Charley se 
recomandă şi-i explică motivul venirii. În fiecare an bandiții ăia mă fură de mii 
de dolari şi aş fi bucuros să le sparg gaşca cu orice preţ, da, dom'le, cu orice 
preţ. Aşa cum am mai zis, dau cincizeci de dolari de cap de bandit şi încă 
socotesc că nu e prea mult. Mi-au jefuit crescătoriile, mi-au dărâmat semnele 
de hotar, mi-au înspăimântat paznicii şi anul trecut mi-au şi ucis unul dintre 
ei. N-am reuşit să aduc dovada vinovăţiei lor. Au operat noaptea, pe întuneric. 
Nu m-am ales decât cu un paznic mort, fără să am nici o dovadă în mână. 
Detectivii n-au fost în stare de nimic. Nimeni n-a putut să se descurce cu 
indivizii ăştia. N-am reuşit să arestăm nici măcar unul dintre ei. Aşa că  ăăă 
domnule... Cum spuneaţi că vă numiţi? 

— Le Grant! îi răspunse Charley. 

— Şi aşa cum spuneam, domnule Le Grant, îţi sunt foarte îndatorat 
pentru ajutorul pe care vrei să mi-l oferi. Şi aş fi bucuros, cât se poate de 
bucuros, să colaborezi cu dumneata în orice chip. Paznicii şi ambarcaţiile mele 
îți stau la dispoziţie. Vino la birourile mele din San Francisco oricând, sau dă- 
mi un telefon pe cheltuiala mea. Şi nu te zgârci dacă trebuie să cheltuieşti. 
Cheltuielile le suport eu, indiferent care or fi, atâta vreme cât sunt rezonabile. 


Situaţia pentru mine a ajuns disperată, şi trebuie făcut ceva să vedem dacă 
crescătoriile acelea sunt ale mele sau ale şlehtei ăsteia de bandiți. 

După ce-l văzu pe domnul Taft urcat în trenul lui spre San Francisco, 
Charley îi spuse: 

— Ei, şi acum să mergem să vorbim cu Neil. 

Neil Partington nu numai că nu ridică nici un fel de piedică în calea 
expediției noastre, ci, din contră se dovedi de mare ajutor. Eu şi Charley habar 
nu aveam de industria asta a creşterii stridiilor, în vreme ce mintea lui Neil era 
o adevărată enciclopedie în privinţa asta. În plus, cam într-un ceas, tot ela 
ştiut de unde să dibuie un puştan grec, de vreo şaptesprezece, optsprezece ani 
care cunoştea toate dedesubturile braconajului la stridii. 

Acum n-ar fi rău să arăt că noi, cei din patrula de pescuit, într-un fel 
eram liberi profesionişti. În vreme ce Neil Partington avea funcţia de poliţist cu 
depline drepturi şi primea salariu regulat, eu şi Charley, care nu eram decât 
ajutoarele lui, nu primeam decât ceea ce câştigam cu mâna noastră, adică un 
anumit procent din amenzile puse asupra celor care nesocoteau legile 
pescuitului şi fuseseră condamnaţi pentru treaba asta. De asemenea, orice 
recompensă ne ieşea în cale a noastră era. I-am propus lui Partington să 
împărţim şi cu el ce vom dobândi de la domnul Taft, dar polițistul nici n-a vrut 
să audă. Ne-a mărturisit că era cât se poate de fericit dacă putea să ne fie şi el 
de folos cu ceva pentru că şi noi îl ajutasem pe el de atâtea ori. 

Am ţinut un lung consiliu de război, şi ne-am fixat cam următoarea cale 
de acţiune. În Golful de Jos, mutrele noastre nu erau deloc cunoscute, dar cum 
despre Reindeer se ştia destul de bine că aparţinea patrulei de pescuit, puştiul, 
grecul pe care-l chema Nicholas, şi eu urma să vânturăm apa cu o barcă care 
să nu bată cu nimic la ochi, să ne îndreptăm spre insula Asparagus şi să ne 
alăturăm flotei braconierilor de stridii. După cum ne vorbea Nicholas despre 
zonele crescătoriilor şi metodele de braconaj, s-ar fi putut să dăm de braconieri 
chiar când jefuiesc stridiile şi, în acelaşi timp, să şi punem mâna pe ei. Charley 
urma să rămână pe mal, împreună cu paznicii domnului Taft şi o poteră de 
poliţişti, ca să ne ajute la momentul potrivit. 

Barca am găsit-o, ne spuse Neil, la sfârşitul discuţiilor, un slup vechi 
şi aiurit care zace la Tiburon, în partea cealaltă a golfului. Tu şi Nicholas vă 
duceţi acolo cu feribotul, îl închiriaţi pe mai nimic, şi o luaţi de-a dreptul spre 
crescătoriile de stridii. 

Două zile mai târziu, la despărţire, Neil ne spuse: 

— Baftă, măi băieţi. Nu uitaţi că aveţi de-a face cu nişte oameni 
primejdioşi, aşa că fiţi cu băgare de seamă. 

Eu şi Nicholas am reuşit să închiriem barca destul de ieftin. Şi, în vreme 
ce ridicam velele şi ne apuca câte o criză de râs, am fost de acord amândoi că 
aveam de-a face cu o barcă mai bătrână şi mai aiurită decât ni se spusese. Era 
o ambarcaţie mare, cu fundul plat, cu oglindă dreaptă la pupa, mare în slup, 
cu un catarg care se bălăbănea, straturile şi şarturile slăbite, nişte vele 
amărâte, scote şi fungi putrezite, puturoasă la manevră, greu de făcut volta cu 


ea, şi în plus puţea cumplit a catran, ciudat maclavais cu care fusese năclăită 
peste tot, de la etravă la pupa, de la capacul cabinei la scândura derivorului. Şi, 
ca să pună moţ la toate, cu litere mari, albe, pe toată lungimea bordului, de 
fiecare parte scria: Maggie Catran. 

Călătoria de la Tiburon la insula Asparagus a fost veselă şi fără 
evenimente; am ajuns la destinaţie în după-amiaza zilei următoare. Flota 
braconierilor de stridii, cu vreo douăsprezece ambarcaţii, stătea la ancoră în 
locul numit Vadul Părăsit. Maggie Catran se înfipse, plescăind într-o parte şi-n 
alta, drept în mijlocul lor, împinsă de o briză uşoară, şi toţi au ieşit pe punte să 
ne admire. Eu şi Nicholas ne-am molipsit şi noi de la spiritul aiuritei ambarcaţii 
şi o conduceam ca nişte ageamii sadea. 

— Ce-o mai fi şi arătarea asta? strigă unul. 

— Dacă ghiceşti, a ta-i! îi răspunse altul... 

— Zău că asta-i chiar arca cea bătrână, să fiu al naibii dacă nu! se 
strâmbă de râs Miriapodul de pe puntea Fantomei. 

— Hei, voi cei de pe cliper! ne strigă un alt şmecher de hâtru. Care-i 
portul de baştină? 

N-am luat glumele lor în seamă şi, ca nişte ageamii sadea, ne-am 
prefăcut că Maggie Catran ne solicita întreaga atenţie. Am executat volta 
frumos, în partea din vânt a Fantomei şi Nicholas a alergat la prova să lase 
ancora. După toate aparențele era o minune de neîndemânare felul în care 
lanţul se încurcase de tot şi nu îngăduia deloc ancorei să atingă fundul. Şi, 
după câte se vedea, şi eu şi Nicholas păream grozav de tulburaţi în vreme ce ne 
chinuiam să-l descâlcim. În orice caz, am reuşit să-i păcălim pe braconierii care 
se distrau de nu mai puteau văzându-ne în ce belea intrasem. 

Dar lanţul nu voia să se descurce nici să-l tai şi, încurajați de tot felul de 
sfaturi date în bătaie de joc, am derivat spre Fantoma în care ne-am încurcat, 
bompresul acesteia din urmă găsise cu cale să-şi croiască drum prin randa 
noastră în care făcu o gaură cât o uşă de hambar. Miriapodul şi Delfinul se 
tăvăleau de râs pe cabină şi ne-au lăsat să ne descurcăm cum om putea din 
beleaua asta. 

În cele din urmă, am reuşit, după un adevărat spectacol de ageamii în ale 
marinăriei, şi am descâlcit noi şi lanţul ancorei, lăsând la apă de data asta vreo 
trei sute de picioare lungime. Cum nu erau decât vreo zece picioare de apă sub 
chilă, lungimea lanţului îngăduia bărcii noastre să se rotească pe un cerc cu 
diametrul de şase sute de picioare, perimetru în care puteam uşor da peste cel 
puţin jumătate din flotă. 

Cum vremea era bună, braconierii de stridii stăteau frumos la ancoră cu 
sarlin scurt, aşa că într-un glas toţi protestară în faţa nepriceperii noastre care 
ne îmboldise să lăsăm cu nechibzuială lanţul atât de lung. Şi nu numai că au 
protestat, dar ne-au obligat să virăm lanţul lăsând doar treizeci de picioare la 
apă. 

După ce i-am încredinţat suficient de nepriceperea noastră, eu şi 
Nicholas am coborât în cabină ca să ne felicităm şi să ne pregătim masa. Abia 


am terminat de mâncat că o barcă se lipi de bordul lui Maggie Catran, şi pe 
bord se auzi tropăit greu de picioare. Pe uşa cabinei se ivi mutra de brută a 
Miriapodului, după care individul cobori, în cabină, urmat de Delfin. Înainte de 
a apuca ei să-şi găsească loc pe o cuşetă, altă barcă se izbi de bord, apoi alta, 
apoi alta, până când cei ce se strânseră în cabină ajunseră să reprezinte toată 
flota. 

— De unde aţi manglit vechitura asta de covată? întreba un dolofan 
păros, cu nişte ochi răi şi trăsături de mexican în el. 

— N-am manglit-o, îi trânti Nicholas, răspunzându-i pe înţelesul lor ca 
să-i convingă că de fapt o furasem pe Maggie Catran. Şi chiar dacă, ei, ce-i cu 
asta? 

— Doar atât că gustul vostru mă dă gata! mârâi mexicanul. Mai bine 
ajung să putrezesc pe țărm decât să pun laba pe o copaie ca asta care nu-i 
bună la nimic. 

— De un' să ştim noi treaba asta înainte de a o pune la încercare? se 
miră Nicholas, cu atâta nevinovăție că stârni râsul. Şi cum faceţi rost de stridii? 
se grăbi el să-i întrebe. Vrem şi noi să ne umplem barca. 

— Şi la ce vă trebuie vouă stridii? îl întrebă Delfinul. 

— Ca să le facem cadou la prieteni, bineînţeles! îi replică Nicholas. Doar 
asta faceţi şi voi cu ale voastre bănuiesc. 

Vorbele lui stârniră altă furtună de râsete şi, pe măsură ce musafirii 
noştri se arătau tot mai cumsecade, ne dădeam seama că în mintea lor nu 
plutea nici o umbră de bănuială în privinţa identităţii şi misiunii noastre 

— Ia ascultă, nu te-am văzut parcă zilele trecute pe cheul de la Oakland? 
mă luă pe nepregătite Miriapodul. 

— Cam da! i-am răspuns eu cu îndrăzneală, luând taurul de coarne. 
Tocmai vă cântăream şi ne gândeam dacă să ne apucăm de pescuit stridii sau 
nu. După câte am socotit eu, e o meserie destul de bună, aşa că ne-am apucat 
şi noi de ea. Da' asta, m-am grăbit eu să adaug, dacă nu vă e cu supărare. 

— Acuma să-ţi spun şi eu că una şi cu una fac două; îmi răspunse el. 
Adică trebuie să te faci luntre şi punte şi să te căpătuieşti cu o barcă mai ca 
lumea. N-o să suportăm noi să ajungem de râsul lumii cu o hardughie ca asta. 
Priceput? 

— Nenţeles, i-am răspuns eu. Îndată ce vindem nişte stridii ne gătim de 
groază. 

— Şi dacă vă arătaţi băieţi curaţi şi aşa cum trebuie; continuă el, ei bine, 
puteţi merge cu noi. Dar dacă nu - şi aici vocea îi deveni dură şi amenințătoare 
- păi atunci o să aveţi parte de cea mai nenorocită zi din viaţa voastră. 
Priceput? 

— Nenţeles, i-am zis eu. 

După predica asta şi alte avertismente şi sfaturi cam de acelaşi gen, 
discuţia deveni generală, şi astfel am aflat că taman în noaptea aceea urma să 
prădăm crescătoriile. După vreo oră de şedere, pe când se urcau în bărcile lor, 


ne-au invitat şi pe noi să mergem cu ei asigurându-ne că: „Cu cât mai mulţi, cu 
atât mai vesel.” 

— L-ai băgat de seamă pe individul acela mărunt, cu mutră de mexican? 
mă întrebă Nicholas după ce toţi ceilalţi se depărtaseră îndreptându-se spre 
navele lor. E Barchi, din Banda Veselilor, iar individul care a venit cu el e 
Skilling. Amândoi au ieşit pe cauţiune de la pârnaie, câte cinci mii de dolari de 
fiecare. 

Auzisem de Banda Veselilor şi mai înainte, o şleahtă de huligani şi 
criminali care terorizau regiunea de coastă de la Oak. Două treimi dintre ei se 
aflau de obicei în puşcărie, acuzaţi de nelegiuiri care mergeau de la sperjur, la 
măsluire de urne electorale şi până la crimă. 

— Ăştia nu sunt braconieri de stridii obişnuiţi, continuă să povestească 
Nicholas. Vin şi ei când le tună, ca să-şi încropească vreo câţiva dolari. Dar de 
ăştia trebuie să ne păzim mai tare. 

Am stat în cocpit şi am discutat amănuntele planului nostru până când a 
trecut de unsprezece, şi atunci am auzit zgomot de vâsle de la o barcă venind 
din direcţia Fantomei. Am coborât şi noi schiful, am aruncat în el câţiva saci şi 
ne-am pus pe vâslit. Am descoperit că toate schifurile se adunau acolo, intenţia 
fiind aceea de a jefui terenurile crescătoriei în corpore. 

Spre surprinderea mea, am văzut că în locul unde am aruncat ancora 
apa dacă avea un picior adâncime, acolo unde de obicei avea zece. Era la 
vremea celui mai mare reflux din iunie, pe lună plină, şi cum apele mai aveau 
să se scurgă încă vreo oră şi jumătate, mi-am dat seama că zona noastră de 
ancoraj va deveni uscat înainte de a se opri retragerea apelor. 

Terenurile de stridii ale domnului Taft erau la trei mile depărtare şi, 
vreme îndelungată, am vâslit pe tăcute în siajul celorlalte bărci, din când în 
când punându-ne pe uscat şi atingând mereu fundul cu vâslele. În cele din 
urmă, am dat de mâl moale peste care erau numai doi inci de apă, prea mică 
pentru bărci, dar braconierii au sărit deîndată în apă şi tot trăgând şi 
împingând bărcile acelea cu fundul plat, am continuat să înaintăm. 

Luna plină era în parte voalată de straturi de nori de înaltă altitudine, 
dar piraţii îşi găseau drumul cu o pricepere născută dintr-o îndelungată 
experienţă. După ce ne-am bălăcit astfel în mâl vreo jumătate de milă, am dat 
de un canal adânc, şi am luat-o în susul lui, de-o parte şi de cealaltă zărind 
bancurile cu stridii moarte. În cele din urmă, am ajuns şi la terenul de 
recoltare. De pe unul din bancuri, doi oameni au strigat la noi şi ne-au 
ameninţat ca să ne îndepărtăm. Dar Miriapodul, Delfinul, Barchi şi Skilling au 
luat-o înainte, urmaţi de noi toţi ceilalţi, cel puţin treizeci de oameni, în 
cincisprezece bărci, care au început să vâslească drept spre paznici. 

— Mai bine aţi şterge-o de aici, le spuse Barchi ameninţător, că altfel o să 
vă găurim pielea atât de rău că n-o să mai plutiţi nici în melasă, darămite în 
apă. 


Prudenţi, paznicii s-au retras din faţa unei forţe atât de covârșitoare, şi 
au început să tragă la vâsle de-a lungul canalului către partea unde trebuia să 
fi fost ţărmul. Pe deasupra, menirea lor în plan era să se retragă. 

Am înfipt prova bărcilor în partea dinspre țărm a unui banc mare şi toată 
lumea, cu saci în mână, s-a împrăştiat şi a început să adune stridii. Din când 
în când, vălul de nori se mai subţia în dreptul lunii şi reuşeam să distingem 
destul de bine stridiile cele mari. Cât ai zice peşte, sacii erau umpluţi, şi căraţi 
la bărci, de unde erau luaţi alţii goi. Eu şi Nicholas ne întorceam adesea la 
barcă încărcaţi cu neînsemnata noastră povară, dar de fiecare dată ne trezeam 
că unii dintre braconieri veneau sau plecau de la bărci. 

— Nu contează, îmi spunea Nicholas, nu ne grăbim. Când o să ajungă să 
culeagă stridiile tot mai departe, o să le trebuiască tot mai mult timp ca să le 
care. Atunci o să aşeze sacii în picioare, unde se află, ca să-i strângă abia când 
s-o mai ridica fluxul şi se va putea ajunge la ei cu bărcile. 

Dar a trecut mai bine de jumătate de oră până când fluxul a început să 
se facă simţit şi atunci lucrurile s-au petrecut întocmai. Lăsându-i pe pirați să- 
şi vadă de treaba lor, ne-am furişat spre bărci. Una câte una, fără zgomot, le- 
am dat la apă şi le-am legat laolaltă, formând un fel de flotilă cam greu de 
manevrat. Şi tocmai când împingeam şi ultima barcă, chiar a noastră, a dat 
peste noi unul dintre oameni. Era Barchi. Cu privirea lui ageră, a înţeles dintr- 
o ochire situaţia şi se repezi spre noi, dar ne-am îndepărtat, opintindu-ne o 
dată zdravăn în vâsle şi l-am lăsat bălăcindu-se în apa care-i trecea de cap. 
Îndată ce reuşi să se salte din nou pe banc, ridică glasul şi dădu alarma. Am 
început să vâslim din răsputeri, dar, cu atâtea bărci după noi, înaintam foarte 
încet. Dinspre banc se auzi un pocnet de pistol, apoi al doilea şi al treilea, după 
care urmă o adevărată salvă. În jurul nostru au început să piuie gloanţele, dar 
luna era acoperită acum de nori groşi şi în bezna aceea se trăgea orbeşte. 
Numai printr-o întâmplare ne-ar fi putut nimeri. 

— Tare bine ar fi să avem o şalupă cu aburi, am zis eu gâfâind. 

— Eu mai bine aş zice să nu apară luna asta, spuse Nicholas gâfâind la 
fel. 

Treaba mergea tare încet, dar fiecare lovitură de vâslă ne împingea mai 
departe de bancul acela şi mai aproape de țărm, până când, în cele din urmă, 
nu se mai auzi nici o împuşcătură, iar când luna se arătă din nori, eram prea 
departe ca să mai fim în primejdie. Curând după aceea am răspuns la strigătele 
care se auzeau dinspre mal şi două bărci mari, fiecare cu câte trei perechi de 
vâslaşi, ţâşniră către noi. Mutra atât de mult aşteptată a lui Charley se aplecă 
spre noi şi ne apucă pe amândoi de mână în vreme ce striga: 

— Frumoşilor, frumoşilor! Amândoi! 

După ce flotila aceea ajunse la țărm, eu, Nicholas şi un paznic am trecut 
la ramele unei bărci mari, în vreme ce Charley trecu la cârmă. Celelalte două 
bărci mari veneau în urma noastră. Cum de data asta luna se ridicase şi-şi 
împrăştia lumina strălucitoare, i-am zărit cu uşurinţă pe piraţii de stridii 
cocoţaţi pe bancul lor singuratic. Pe când ne apropiam, ne-au întâmpinat cu o 


salvă de focuri de revolver, ceea ce ne-a făcut să ne retragem iute dincolo de 
raza lor de bătaie. 

— Acum avem vreme berechet, spuse Charley. Fluxul urcă repede, şi 
când o să le ajungă apa la gât n-o să mai aibă ei nici un chef să ne înfrunte. 

Aşa că ne-am rezemat de vâsle şi am așteptat ca fluxul să-şi facă datoria. 
Piraţii erau la ananghie: din cauza refluxului puternic de mai înainte, acum 
apele dădeau năvală ca pe un scoc de moară, şi nici cel mai dibaci înotător din 
lume n-ar fi fost în stare să le ţină piept şi să parcurgă cele trei mile până la 
iahturi. Între pirați şi țărm eram noi, împiedicându-i să scape în direcţia aceea. 
Pe de altă parte, apa se ridica repede deasupra bancului, şi era vorba doar de 
câteva ceasuri până când apa le va trece peste capete. 

Dăinuia un calm minunat şi, la lumina strălucitoare a lunii, îi urmăream 
prin binoclurile noastre de noapte şi-i povesteam lui Charley călătoria noastră 
cu Maggie Catran. Se făcu şi ora unu, apoi două, şi piraţii se adunaseră ciotcă 
pe creasta bancului, stând până la brâu în apă. 

— Uite asta dovedeşte ce mare lucru e imaginaţia, spuse Charley. Taft 
încearcă de ani de zile, să pună mâna pe ei, dar s-a repezit la ei ca un taur şi n- 
a reuşit nimic. Noi ne-am pus mintea la contribuţie 

Exact atunci am auzit un uşor plescăit în apă, am ridicat mâna ca să se 
facă linişte, m-am întors şi am arătat spre nişte cercuri pe faţa apei care se 
lărgeau mereu. Nu erau la mai mult de cincizeci de picioare de noi şi la lumina 
lunii am zărit o căpăţâna neagră şi un umăr alb. Scoţând un fornăit speriat, 
urmat de zgomotul expiraţiei subite, capul şi umărul dispărură sub apă. 

Am tras de câteva ori la vâsle şi ne-am lăsat purtaţi de curent. Patru 
perechi de ochi cercetau acum faţa apei, dar nu s-a mai văzut nici o încreţitură, 
şi nici n-am mai zărit vreo urmă, nici căpăţâna neagră, nici umăr alb. 

— E Delfinul, ne spuse Nicholas. Abia la lumina zilei am fi putut să 
punem mâna pe el. 

Pe la trei fără un sfert, piraţii dădură primele semne că se cam muiaseră. 
Am auzit strigăte de ajutor, mai ales glasul de neconfundat al Miriapodului şi, 
de data asta, când ne-am mai apropiat puţin, nimeni n-a mai tras asupra 
noastră. Miriapodul era la mare ananghie. Deasupra apei nu se mai vedeau 
decât capetele şi umerii tovarăşilor lui de tâlhărie, care se opinteau să facă faţă 
curentului, dar Miriapodul nu mai atingea fundul cu picioarele şi era ţinut la 
suprafaţă de ceilalţi. 

— Ei, flăcăi, le strigă Charley înviorat. V-am prins în capcană şi n-aveţi 
cum scăpa. Dacă vă purtaţi urât, o să fim nevoiţi să plecăm şi să vă lăsăm să 
vă descurcaţi singuri, şi fluxul o să vă dea gata. Dacă sunteţi băieţi cuminţi, o 
să vă luăm în barcă, câte unul, pe rând, şi sunteţi salvaţi cu toţii. Ce spuneţi? 

— Daaaa! răspunseră ei răguşit, printre dinţii care le clănţăneau. 

— Atunci câte unul pe rând, cei mai scunzi întâi! Primul care a fost 
împins peste bord a fost Miriapodul, şi a suit bucuros nevoie mare, deşi a 
protestat puţin când comisarul i-a pus cătuşele. Al doilea a sosit Barchi, blând 
şi resemnat, după ce se murase atâta vreme. Când în barcă s-au strâns deja 


vreo zece, ne-am îndepărtat şi a fost încărcată cea de-a doua barcă. În cea de-a 
treia barcă n-au urcat decât nouă prinşi, în total o pradă de douăzeci şi nouă 
de pirați. 

— Dar pe Delfinul tot nu l-aţi prins, ne aruncă încântat Miriapodul, ca şi 
cum evadarea lui ne umbrea cumva succesul. 

Charley râse. 

— Cu toate astea l-am văzut şi pe el, grohăind să ajungă la țărm ca un 
porc ostenit. 

Pe țărm am pus în mişcare o şleahtă de pirați îmblânziţi şi dârdâind de 
frig, îndreptându-i către magaziile crescătoriei de stridii. După ce Charley a 
bătut, uşa s-a deschis larg şi ne-a întâmpinat un val plăcut de aer cald. 

— Băieți, vă puteţi usca hainele aici, şi bea şi voi o cană de cafea 
fierbinte, îi anunţă Charley pe când aceştia intrau unul după altul înăuntru. 

Şi, lângă foc, stătea amărât, cu o cană aburind în mână, chiar Delfinul. 
Ca la un semn, şi eu şi Nicholas ne-am uitat la Charley. Acesta izbucni 
încântat în râs. 

— Şi asta tot de la imaginaţie se trage. Când te apuci să te uiţi la un 
lucru, atunci trebuie să-l cercetezi ca lumea. Şi ce-am văzut? Am văzut un 
țărm. Aşa că am lăsat vreo câţiva oameni de-ai poliţiei cu rugămintea să nu-l 
piardă din ochi. Asta-i tot. 

ASEDIUL NAVEI LANCASHIRE QUEEN. 

Probabil că cea mai exasperantă încercare prin care a trecut patrula de 
pescuit a fost atunci când Charley Le Grant şi eu am ţinut două săptămâni sub 
asediu o mare corabie cu patru catarge, englezească. Înainte de a se încheia, 
afacerea asta devenise o ciudată problemă de matematică, şi numai din 
întâmplare am găsit firul care să ne ducă spre un deznodământ fericit. 

După raidul asupra piraţilor de stridii, ne-am reîntors la Oakland, unde 
am mai stat încă două săptămâni înainte ca nevasta lui Neil Partington să fie în 
afara oricărui pericol şi pe drumul cel bun către vindecare. Aşa că s-a făcut o 
lună bună, una peste alta, până când am întors prova lui Reindeer către 
Benicia. Când pisica nu-i acasă, joacă şoarecii pe masă şi, în aceste patru 
săptămâni, pescarii deveniseră foarte îndrăzneţi şi încălcau legile fără frică. 
După ce-am trecut de Capul Pedro, am observat numeroase semne care trădau 
activitatea pescuitorilor de creveţi, şi când am intrat bine în Golful San Pablo 
am zărit, răspândită până departe, o flotă întreagă de bărci de pescuit din 
Golful de Sus care-şi săltau cu grabă plasele şi ridicau velele. 

Chiar şi numai atât dădea suficient de bănuit ca să fie nevoie de 
cercetări, şi în prima şi singura barcă pe care am reuşit s-o abordăm am văzut 
că exista o plasă de pescuit interzisă. Legea nu îngăduie ca plasele de pescuit 
scrumbii să aibă ochiurile mai mici de şapte inci şi jumătate între noduri, iar 
cel de faţă nu avea decât trei inci. Era o flagrantă încălcare a legii şi, drept 
urmare, cei doi pescari au fost arestaţi. Neil Partington l-a luat pe unul dintre ei 
cu el pe Reindeer să-l ajute la manevre, în vreme ce eu şi Charley am plecat cu 
celălalt în barca ce fusese capturată. 


Flota de scrumbii dispăruse în fugă turbată către ţărmul Petaluma şi tot 
drumul care ne-a mai rămas prin golful San Pedro n-am mai văzut nici urmă 
de pescari. Prizonierul nostru, un grec bărbos şi bronzat, stătea mohorât pe 
năvodul lui, în vreme ce noi manevram barca. Era o barcă de somoni nouă, de 
felul celor construite pe Columbia River, se vedea bine că era la prima ei cursă, 
şi răspundea splendid la comenzi. Chiar şi atunci când Charley îi lăudă barca, 
prizonierul nostru refuză să răspundă sau să ne bage în seamă, aşa că, nu 
după multă vreme, l-am lăsat în plata domnului, socotindu-l a fi un individ cât 
se poate de nesociabil. 

Am luat-o prin strâmtoarea Carquinez în sus, şi apoi am oblicit-o în baia 
din faţa şantierului lui Turner, căutând apele mai liniștite. Aici zăceau la 
ancoră câteva corăbii englezeşti, făcute din metal, aşteptând strânsul 
cerealelor. Şi tot aici, cu totul pe neaşteptate, exact în locul unde-l prinsesem 
noi pe Alec cel Mare, am dat de doi italieni într-o barcă de pescuit în care se 
afla un pripon chinezesc de prins sturioni, complet cu tot ce-i trebuia. Surpriza 
a fost de amândouă părţile, şi am nimerit peste ei înainte ca noi sau ei să ne 
dăm bine seama ce se întâmplă. Charley abia a avut vreme să facă o voltă în 
vânt şi să se ia după ei. Eu am alergat la prova şi le-am aruncat o barbetă 
pentru ca să se lege cu ea de noi. Unul dintre pescari luă o voltă cu barbeta la 
un tachet, în vreme ce eu mă grăbeam să las jos vela cu spetează. După ce s-a 
încheiat şi cu manevra asta, barca de somoni veni la pupa celeilalte, târându-se 
greoi în urma ei. 

Charley se duse la prova ca să pună mâna pe pradă, dar când eu am 
prins a trage de barbetă ca să apropii bărcile, italienii au desfăcut parâma şi s- 
au dus. Noi am început deîndată să derivăm sub vânt, pe când italienii au scos 
la iveală două rânduri de rame şi au început să vâslească drept împotriva 
vântului. Pe moment, manevra asta ne-a cam încurcat, pentru că n-aveam nici 
o şansă să-i prindem cu barca aceea a noastră, mare şi încărcată din greu. Dar, 
pe neaşteptate, prizonierul nostru ne sări în ajutor. Ochii negri îi scăpărau, 
prinşi de nerăbdare, se îmbujorase la faţă de efortul pe care-l făcea pentru a-şi 
stăpâni emoția, în vreme ce lăsase iute derivorul şi sărise la prova să ridice 
vela. 

— Am auzit eu că grecii nu-i prea au la inimă pe italieni, hohoti Charley 
în vreme ce se repezea la eche. 

Şi niciodată în viaţa mea nu am văzut un om mai dornic să pună mâna 
pe un altul cum era prizonierul nostru în timpul urmăririi. Ochii îi ieşiseră din 
cap, nările îi tre-murau şi i se umflau într-un chip uimitor. Charley ţinea cârma 
în vreme ce el manevra velele şi, cu toate că şi Charley era sprinten şi iute ca o 
pisică, grecul abia îşi putea stăpâni nerăbdarea. 

Am tăiat posibilitatea de refugiu a italienilor către mal care, în punctul 
cel mai apropiat, se afla la cel puţin o milă, distanţă. Dacă ar fi încercat să 
scape într-acolo, ne puteam lua după ei, purtaţi de vântul de travers, şi i-am fi 
prins din urmă înainte ca aceştia să parcurgă măcar o optime din drum. Dar 
erau prea şmecheri ca să facă o prostie ca asta, mulţumindu-se să vâslească 


alene împotriva vântului, pe lângă tribordul unei nave mari cu numele de 
Lancashire Queen. Dar dincolo de navă era o întindere liberă de apa de vreo 
două mile până la ţărmul din cealaltă parte. Nici în partea aceea nu îndrăzneau 
să se aventureze fiindcă am fi pus mâna pe ei înainte de a reuşi să atingă 
ţărmul. Aşa că atunci când au ajuns la prova navei Lancashire Queen nu le-a 
mai rămas nimic de făcut decât să treacă de cealaltă parte şi să vâslească pe 
lângă babordul ei către pupa, ceea ce însemna că vâsleau cu vântul din spate 
lucru ce ne avantaja pe noi. 

Noi, cei din barca de somoni, am strâns vântul cât am putut, am făcut o 
voltă şi am dublat prova navei, Charley a tras de eche şi am pornit pe lângă 
babordul navei către pupa, în vreme ce grecul largase şcota randei şi acum 
rânjea încântat. Italienii ajunseseră aproape la mijlocul navei, dar vântul, 
destul de puternic, ne împingea cu mult mai repede decât erau ei în stare să 
vâslească. Ne apropiam de ei văzând cu ochii, şi eu stăteam pe burtă la prova şi 
mă întinsesem să prind barca cealaltă cu gafa, dar exact atunci aceasta se 
strecură pe sub pupa înaltă a navei. 

Acum urmărirea era din nou la punctul de unde începuse. Italienii 
vâsleau din răsputeri contra vântului, de-a lungul tribordului, noi strângeam 
vântul şi mergeam pe o linie care ne îndepărta încet de navă; apoi italienii 
țâşneau pe sub prova ei şi începeau să vâslească cu vântul dm spate pe lângă 
babord, în vreme ce noi făceam o voltă, dublam prova şi o luam iute la vale, 
mânaţi de vânt, după ei. Şi iarăşi, exact când mă întindeam să-i apuc cu gafa, 
dispăreau pe sub pupa navei şi scăpau. Şi uite aşa am tot ţinut-o, învârtindu- 
ne în jurul navei, iar bărcuţa aceea scăpa taman când eram gata să punem 
mâna pe ea. 

Între timp, echipajul navei începuse să cam priceapă cum stăteau 
lucrurile şi vedeam şirul lung de căpăţâni ale marinarilor care se zgâiau de sus, 
peste parapet, la noi. De fiecare dată când bărcuţa ne scăpa pe sub pupa lor, 
marinarii scoteau chiote sălbatice de bucurie şi se repezeau cu toţii de partea 
cealaltă a navei ca să privească urmărirea ce avea loc împotriva vântului. 
Glumele şi sfaturile plouau şi pe capul nostru şi pe al italienilor, ceea ce-l făcea 
pe grec să turbe încât, la fiecare tur, cel puţin o dată făcea cu pumnul spre ei 
cuprins de furie. Iar marinarii abia aşteptau gestul pe care de fiecare dată îl 
salutau cu urlete de veselie. 

— Ce mai circ! strigă unul dintre ei. 

— Mă tem că aici e un fel de hipodrom marin, fir-ar să fie, dar măcar să 
ştim şi noi! exclamă altul. 

— Turul de şase zile, anunţă un al treilea. Cine zice că n-o să-l câştige 
italienii? 

La următoarea voltă cu vântul strâns, grecul îşi exprimă dorinţa să 
schimbe locul cu Charley. 

— Las' la mine cârmeşte barca! ceru el. Pune eu mâna la ei, pune, sigur 
pune. 


Pentru mândria de barcagiu a lui Charley, gestul a fost ca o lovitură, 
fiindcă era într-adevăr tare mândru când venea vorba de priceperea lui în a 
manevra o barcă, dar cedă locul la cârmă prizonierului şi trecu la scotă. De trei 
ori am făcut înconjurul navei, şi grecul s-a convins că nu putea scoate mai 
mult de la barca aceea de somoni decât Charley. 

— Mai bine vă lăsaţi păgubaşi, ne sfătui unul dintre marinarii de pe 
navă. 

Dar grecul se încruntă cumplit şi făcu din nou la ei cu pumnul cum îi era 
obiceiul. În vremea asta nu mi-am lăsat mintea să ruginească şi, în cele din 
urmă, mi-a venit o idee. 

— 'Ţine-o aşa, Charley, măcar o singură dată, i-am zis eu. 

Când am pornit din nou împotriva vântului, la cursa următoare, am luat 
şi am legat o bucată de parâma de o mică gheară de pisică pe care o văzusem 
în adâncitura de scos apa din barcă. Capătul parâmei l-am legat de inelul de 
amarare de la prova şi, ţinând gheara de pisică ascunsă, aşteptam să se 
ivească prilejul de a o folosi. Din nou italienii au luat-o în josul vântului, de-a 
lungul babordului navei şi din nou am pornit puşcă mânaţi de vânt. Ne 
apropiam iar de ei, şi m-am prefăcut că vreau să-i agăţ ca în rândurile trecute. 
Pupa bărcuţei nu era nici la şase picioare distanţă şi râdeau la mine în bătaie 
de joc când au dat s-o ia pe sub pupa navei celei mari. Dar în clipa aceea m-am 
ridicat în picioare şi am aruncat gheara de pisică. Aceasta s-a înţepenit bine de 
balustrada bărcuţei care fu smucită înapoi, scoţându-i de la adăpost, când se 
întinse bine parâma trasă de barca de somoni. 

Şirul de marinari de pe navă scoase un urlet de nemulţumire care se 
transformă îndată în urale când unul dintre italieni dădu iute la iveală un cuţit 
şi tăie parâma. Dar îi scosesem de la adăpostul navei, şi Charley, de la postul 
său de la şcote, întinse mâna şi apucă pupa schifului. Totul s-a petrecut într-o 
secundă; primul italian tăia parâma, Charley apuca pupa schifului, când al 
doilea italian îl izbi cu o vâslă drept în cap. Charley dădu drumul schifului şi se 
prăbuşi ameţit pe fundul bărcii de somoni, în vreme ce italienii se opintiră în 
vâsle şi scăpară din nou pe sub pupă navei. 

De data asta grecul apucă cu o mână şcota şi cu cealaltă echea şi 
continuă urmărirea în jurul navei Lancashire Queen. lar eu mă ocupam de 
Charley în creştetul căruia se ivise un cucui cât toate zilele. Marinarii care 
urmăriseră scena de la un capăt la altul erau turbaţi de încântare, şi-i 
încurajau în corpore pe fugari. Charley se ridică, îşi duse o mână la cap şi se 
uită năucit în jur. 

— Ei, de-acum încolo nu-i mai las să-mi scape, spuse el dând în acelaşi 
timp la iveală revolverul. 

La cursa următoare îi ameninţă pe italieni cu arma; dar aceştia vâsliră 
zdravăn mai departe, păstrând un ritm admirabil şi neluându-l deloc pe 
Charley în seamă. 

— Dacă nu vă opriţi, trag îi ameninţă Charley. 


Dar nici aceste vorbe nu avură vreun efect asupra lor, şi nu se speriară 
destul ca să se predea nici atunci când Charley trase câteva focuri primejdios 
de aproape de ei. Era greu de crezut că ar fi fost în stare să împuşte nişte 
oameni neînarmaţi, lucru pe care-l ştiau şi ei la fel de bine ca noi, aşa că 
vâsliră cu încăpățânare mai departe. 

— Atunci o să-i fugărim până-i terminăm, strigă Charley. O să le scoatem 
sufletul şi o să-i deşelăm. 

Şi astfel urmărirea continuă. De douăzeci de ori am gonit în jurul navei 
Lancashire Queen, şi în cele din urmă am putut vedea că până şi muşchii de 
oţel ai pescarilor dădeau semne de osteneală. Erau aproape epuizați, şi nu mai 
era vorba decât de câteva ture ca totul să se încheie când, deodată, jocul luă o 
cu totul altă întorsătură. În etapele când vâsleau împotriva vântului, totdeauna 
ne întreceau, aşa că ajungeau de cealaltă parte a navei cam la mijlocul 
babordului când noi reuşeam să depăşim abia prova. Dar, la ultima cursă, 
când am trecut de provă, am văzut că oamenii noştri o zbughiseră pe pasarela 
navei care fusese coborâtă brusc. Era o acţiune organizată a marinarilor, 
evident încuviinţată de către căpitan, pentru că atunci când am ajuns şi noi în 
dreptul pasarelei aceasta fusese ridicată, iar schiful, prins cu gruiele navei, 
plutea acum în aer şi nu aveam cum ajunge la el. 

Discuţia care a urmat cu căpitanul a fost scurtă şi tăioasă. Ne-a interzis 
cu desăvârşire să urcăm la bordul navei şi refuza categoric să ne predea 
oamenii. La vremea asta, Charley era la fel de furios ca şi grecul. Nu numai că 
se făcuse de baftă după o urmărire atât de lungă şi ridicolă, dar mai şi fusese 
lovit de căzuse în nesimţire pe fundul bărcii chiar de către oamenii care-i 
scăpaseră de sub nas. 

— Să nu-mi ziceţi mie pe nume dacă indivizii aceia or să-mi scape! 
declară el cu toată convingerea, izbindu-şi cu ciudă pumnul de palma celeilalte 
mâini. Nu mă mişc de aici până nu pun mâna pe ei chiar dacă va fi să aştept 
cât mi-o fi scris să trăiesc, şi dacă nici până atunci nu-i prind, făgăduiesc să 
trăiesc nefiresc de mult şi tot ai mei sunt. Să nu-mi mai spuneţi mie Charley Le 
Grant. 

Şi astfel a început asediul navei Lancashire Queen, asediu memorabil, 
atât în analele pescarilor cât şi în cele ale patrulei de pescuit. Când Reindeer se 
întoarse după o zadarnică urmărire a flotei de scrumbii, Charley îi spuse lui 
Neil Partington să-i trimită propria lui barcă de somoni, cu pături, provizii, şi o 
sobă de cărbune, pescărească. Până la apusul soarelui se făcu schimbul de 
bărci, i-am spus la revedere grecului, care trebuia să o ia spre Benicia să stea 
la popreală, pentru că şi el încălcase legea. După cină, eu şi Charley am făcut 
cu rândul câte patru ore de cart până dimineaţa. Pescarii n-au întreprins nici o 
încercare să scape în noaptea aceea, deşi de pe navă s-a lansat o barcă să 
spioneze împrejurimile şi să vadă dacă drumul era liber. 

A doua zi am văzut că se putea organiza un asediu continuu, şi ne-am 
îmbunătățit planurile, ţinând cont şi de confortul nostru. Un ponton, cunoscut 
sub numele de Debarcaderul Solano, ieşea spre larg de pe ţărmul dinspre 


Benicia, şi ne-a fost de mare ajutor în acţiunea asta. Din întâmplare, nava 
Lancashire Queen, ţărmul din dreptul şantierului naval Turner şi Debarcaderul 
Solano erau vârfurile unui mare triunghi echilateral. De la navă la țărm, latura 
triunghiului pe care ar fi trebuit să scape italienii, era o distanţă egală cu cea 
de la Debarcaderul Solano până la ţărmul respectiv, latura triunghiului pe care 
ar fi trebuit să gonim noi ca să ajungem la țărm înaintea italienilor. Cum noi 
mergeam mult mai repede cu velele noastre decât erau în stare să gonească 
italienii trăgând la vâsle, ne puteam îngădui să-i lăsăm să parcurgă aproape 
jumătate din latura lor, înainte să ţâşnim şi noi pe latura noastră. Dacă îi 
lăsam să parcurgă mai mult din jumătatea distanţei, italienii puteau fi siguri că 
vor ajunge la țărm înaintea noastră, iar dacă porneam înainte de a ajunge ei la 
mijlocul laturii lor erau la fel de siguri că vor ajunge la navă înainte de a-i 
prinde noi. 

Am descoperit o linie imaginară care unea capătul debarcaderului cu o 
moară de vânt, aşezată mai departe de țărm, ce tăia exact în jumătate latura 
triunghiului pe care erau nevoiţi să fugă italienii. Linia asta ne îngăduia să 
calculăm uşor cât de departe îi puteam lăsa să vâslească înainte de a o porni şi 
noi după ei. l-am urmărit zile în şir prin binoclu cum vâsleau alene către 
mijlocul laturii, iar când ajungeau aproape în dreptul morii de vânt, noi săream 
în barcă şi ridicam velele. La vederea pregătirilor noastre, se întorceau şi 
vâsleau domol către navă, convinşi că nu am fi reuşit să-i ajungem. 

Ca să nu fim surprinşi de perioadele de calm, când barca noastră de 
somoni nu ne-ar mai fi slujit la nimic, aveam pregătit, la îndemână, un schif 
uşor, echipat cu vâsle cu căuş. Dar în astfel de perioade când nu aveam vânt, 
eram nevoiţi să ne punem pe vâslit şi s-o pornim de la debarcader deîndată ce 
se desprindeau şi oamenii noştri de navă. Pe de altă parte, noaptea, trebuia să 
patrulăm în imediata vecinătate a navei; şi nu ne cruţam, eu şi Charley făcând 
carturi de veghe de câte patru ore, cu rândul. Italienii totuşi preferau să încerce 
să scape ziua, aşa că lungile noastre nopţi de veghe au fost fără nici un 
rezultat. 

— Când mă gândesc că noi suntem siliţi să nu mai ajungem în paturile 
noastre de oameni cinstiţi, iar nelegiuiţii ăia afurisiţi dorm sănătos în fiecare 
noapte, mă apucă turbarea, îmi spuse Charley. Dar n-o să le priască lor treaba 
asta, ameninţă el. O să-i fac să stea pe nava aia până ce căpitanul o să-i pună 
să plătească şi masă şi casă, şi sunt sigur de asta aşa cum sunt sigur că un 
sturion nu-i pisică de mare. 

Era tare spinoasă problema. Atâta vreme cât eram vigilenţi, n-aveau cum 
să ne scape, dar atâta vreme cât, la rândul lor, se păzeau cu grijă, nu aveam 
cum pune mâna pe ei. Charley îşi scormonea mereu creierii, dar de data asta 
imaginaţia nu-l mai ajuta. Părea o problemă în care singura soluţie era 
răbdarea, un joc de-a aşteptarea, şi cine era în stare să aştepte mai mult 
prilejul favorabil acela avea şanse să câştige. Ca să ne ţină şi mai mult cu nervii 
încordaţi, prietenii italienilor stabiliseră cu aceştia un cod de semnale de la 
țărm, aşa încât nu îndrăzneam să slăbim asediul nici o clipă. În plus, mai 


totdeauna se învârtea pe lângă debarcaderul Solano câte unul, doi pescari cu 
mutre dubioase, care ne urmăreau continuu, să vadă ce facem, iar nouă nu ne 
rămânea decât să zâmbim şi să înghiţim hapul, cum spunea Charley. Şi treaba 
asta ne mânca tot timpul şi ne împiedica să ne vedem de alte treburi. 

Zilele treceau una după alta şi nu se vedeau semne că situaţia s-ar putea 
schimba. Nu că nu s-ar fi făcut încercări de a o schimba. Într-una din nopţi, 
nişte prieteni de-ai italienilor au venit de la țărm cu un schif şi au încercat să 
ne aiurească în vreme ce italienii noştri puteau s-o şteargă. Faptul că n-au 
reuşit până la urmă s-a datorat câtorva picături de ulei care ar fi trebuit puse 
la gruiele navei, fiindcă am renunţat să mai urmărim celălalt schif abia când 
am auzit scârţâind gruiele; ne-am întors şi am ajuns la Lancashire Queen exact 
când oamenii noştri îşi coborau barca. Într-o altă noapte, jumătate de duzină 
de schifuri se învârteau în jurul nostru în întuneric, dar noi nu ne-am 
desprins, ca nişte lipitori, de bordul navei, zădărnicindu-le planul până când i- 
am făcut pe ceilalţi să turbeze şi să ne arunce o ploaie de blesteme. Charley, 
care stătea pe fundul bărcii, a râs de unul singur. 

— Semne bune, flăcăule, îmi spuse el. Când oamenii încep să blesteme, 
înseamnă că sigur şi-au pierdut răbdarea, şi îndată ce-şi pierd răbdarea îşi 
pierd şi capul. Ascultă cuvintele mele, dacă mai rezistăm încă puţin, într-o 
bună zi, indivizii o să o încurce într-un fel şi atunci ai noştri sunt. 

Dar n-au încurcat-o deloc, şi Charley mi-a mărturisit că de data asta 
toate semnele s-au dovedit false. Părea că răbdarea lor era soră cu a noastră, şi 
cea de-a doua săptămână de asediu se scurgea încet şi monoton. Apoi, deodată, 
imaginaţia lui adormită se trezi suficient ca să-i sugereze o stratagemă. La 
Benicia a sosit Peter Boyelen, un nou om al patrulei, necunoscut încă 
pescarilor, şi l-am făcut părtaş la planurile noastre. Am păstrat secretul 
planurilor cât se poate de bine dar, pe căi neştiute simțind ei ceva, prietenii de 
la țărm ai italienilor i-au pus în gardă, transmiţându-le să fie cu ochii în patru. 

În noaptea în care voiam să ne folosim de stratagema imaginată de noi, 
eu şi Charley ne-am luat locul, ca de obicei, în schiful nostru, lângă nava 
Lancashire Queen. După ce se făcu întuneric beznă, apăru şi Peter Boyelen, 
într-o rablă de barcă aiurită, din cele pe care le poţi lua sub braţ şi porni la 
plimbare. Când l-am auzit apropiindu-se, vâslind cu mare zgomot, ne-am 
furişat la oarecare distanţă în întuneric şi am rămas cu vâslele în mână. Chiar 
în faţa pasarelei, după ce a strigat plin de veselie pe omul de cart la ancoră de 
pe Lancashire Queen şi l-a întrebat încotro se afla Scoush Chiefs, altă navă 
care aştepta sa încarce cereale, din stângăcie s-a răsturnat cu barca. Omul 
care făcea de cart a alergat la pasarelă şi l-a scos pe Boyelen din apă. Asta voia 
şi el, să urce pe navă. Se aştepta ca deîndată să fie luat la bord şi după aceea 
dus sub punte să se încălzească şi să-şi usuce hainele. Dar, dând dovadă de o 
totală lipsă de ospitalitate, căpitanul l-a ţinut spânzurând de cea mai de jos 
treaptă a pasarelei, lăsându-l să tremure de frig ca un nenorocit, cu picioarele 
atârnându-i în apă, până când, făcânduni-se milă de el, ne-am apropiat, ieşind 
din întuneric, şi l-am luat în barcă. Batjocura echipajului care se trezise şi 


glumele lor la adresa noastră nu ne sunau prea plăcut la urechi, şi până şi cei 
doi italieni s-au urcat pe balustradă şi vreme îndelungată şi-au bătut joc cu 
multă parşivărenie de noi. 

— În regulă, mormăi Charley încet încât abia eu l-am auzit. Sunt tare 
bucuros că nu suntem noi cei care am râs întâi. Ne păstrăm râsul pentru la 
urmă. Da, flăcău? 

Când termină ce avea de spus, îmi puse o mână pe umăr, dar mie mi s-a 
părut că în vocea lui era mai multă încăpățânare decât speranţă. Puteam apela 
la şerifii poliţiei Statelor Unite pentru ca să ne urcăm la bordul navei cu 
sprijinul autorităţii guvernamentale. Dar instrucţiunile Comisiei Pescuitului 
prevedeau ca oamenii patrulei să evite complicațiile şi, dacă în acest caz am fi 
apelat la mai înaltele autorităţi, afacerea s-ar fi putut încheia cu o frumoasă 
încurcătură internaţională. 

Cea de-a doua săptămână de asediu se târa încet spre final, şi nu se 
vedea nici un semn că s-ar fi schimbat cumva situaţia. Dar, în cea de-a 
paisprezecea zi, semnele se iviră în fine, şi se prezentară într-o formă la fel de 
neaşteptată şi de ciudată şi pentru noi şi pentru cei pe care ne chinuiam să-i 
arestăm. După obişnuita noapte de veghe lângă nava Lancashire Queen, şi eu 
şi Charley am vâslit spre Debarcaderul Solano. 

— Hei! exclamă Charley uimit. În numele înţelepciunii şi bunului simţ, 
ce-i cu drăcovenia asta? Tu, care-ai văzut atâtea ambarcaţii, una mai ciudată 
decât alta, aşa ceva ai mai pomenit? 

Nu-şi mai putu stăpâni uimirea pentru că de debarcader era amarată cea 
mai aiurită şalupă pe care o zărisem vreodată. Dar nu se putea numi nici 
şalupă de fapt, dar aducea mai mult a şalupă decât a altfel de barcă. Avea vreo 
şaptezeci de picioare lungime, dar era atât de îngustă şi cu puntea lipsită 
aproape complet de suprastructuri încât părea mult mai mică decât în realitate. 
Fusese făcută numai din oţel şi vopsită în negru. Trei coşuri, la distanţă unul 
de celălalt, se înşirau pe un singur rând la mijlocul punţii, mult spre pupa, în 
vreme ce prova, lungă, ascuţită ca un cuţit, spunea de la sine că ambarcaţia 
aceea fusese construită pentru viteză. Trecând pe sub pupa ei, am citit numele 
Streak, scris cu litere mici, albe. 

Eu şi Charley muream de curiozitate. În câteva minute eram la bordul ei 
şi discutam cu mecanicul care admira de pe punte răsăritul soarelui. Arăta 
dispus să ne satisfacă şi nouă curiozitatea, şi, după puţin timp, am aflat că 
Streak sosise în port după apusul soarelui de la San Francisco, ambarcaţia se 
afla acum de fapt în călătoria de probă, că era proprietatea lui Silas Tate, un 
tânăr milionar din California, stăpânul unor mine, care avea mania iahturilor 
de mare viteză. A mai pomenit ceva despre turbine, folosirea directă a aburului, 
lipsa pistoanelor, a tijelor şi manivelelor, toate astea mă depăşeau, fiindcă nu 
mă pricepeam decât la ambarcaţiile cu vele. Dar am priceput însă bine ultimele 
cuvinte ale mecanicului. 

— Patru mii de cai putere şi patruzeci şi cinci de mile la oră, deşi n-o să 
vă vină să credeţi, încheie el mândru. 


— Hei, omule, mai spune o dată! Mai spune o dată! exclamă Charley 
tulburat. 

— Patru mii de cai putere şi patruzeci şi cinci de mile la oră! repetă 
mecanicul, zâmbind binedispus, 

— Şi unde-i proprietarul? veni imediat întrebarea următoare a lui 
Charley. Există posibilitatea să stăm de yorbă cu el? 

— Nu, mă tem că nu. Ştiţi, acum doarme. 

În clipa aceea pe punte, la pupa se arătă un tânăr într-o uniformă 
albastră care se opri să privească răsăritul soarelui. 

— Uitaţi-l, dumnealui e domnul Tate, ne spuse mecanicul. 

Charley se duse la pupa şi începu să discute cu el; în vreme ce el vorbea 
plin de convingere, tânărul asculta şi pe chip i se ivi o expresie amuzată. 
Probabil că se interesa de adâncimea apei în apropierea țărmului de la 
şantierul naval al lui Turner, fiindcă îl vedeam pe Charley dând din mâini şi 
explicând. După câteva minute se întoarse radiind de bucurie. 

— Haide, fiule, îmi spuse el. Sus, hopa pe doc cu tine. De-acum am pus 
mâna pe ei. 

Am avut noroc că am plecat de pe Streak chiar atunci, pentru că puţin 
mai apoi îşi şi făcu apariţia unul dintre pescarii care ne spionau. Eu şi Charley 
ne-am reluat locurile ca de obicei, pe buza debarcaderului, puţin mai în faţa 
şalupei, chiar în dreptul bărcii noastre, de unde puteam urmări în voie nava 
Lancashire Queen. Până la vreo nouă nu se întâmplă nimic, când, deodată, i- 
am văzut pe cei doi italieni părăsind nava şi vâslind de-a lungul laturii 
triunghiului către țărm. Charley arăta cât se poate de indiferent, dar, înainte de 
a parcurge ei un sfert din distanţă, îmi şopti: 

— Auzi, patruzeci şi cinci de mile la oră... nu-i mai salvează nimeni... ai 
noştri sunt! 

Cei doi vâsliră alene până când ajunseră aproape pe aceeaşi linie cu 
moara de vânt. Acesta era momentul când noi săream în barcă şi ridicam vela; 
italienii, aşteptându-se la manevra asta, se arătară surprinşi când noi nu 
dădurăm nici un semn că vrem să ne pregătim. Când ajunseră chiar în dreptul 
morii de vânt, la aceeaşi distanţă şi de țărm şi de navă, dar mai aproape de 
țărm decât le îngăduisem vreodată să ajungă, deveniră bănuitori. l-am urmărit 
prin binoclu şi i-am văzut ridicându-se în picioare în barcă, şi încercând să 
vadă ce făceam noi. Spionul, care stătea şi el pe marginea debarcaderului, 
arăta şi el foarte nedumerit. Nu pricepea de ce stăm noi atât de pasivi. Cei din 
barcă vâsliră mai departe către țărm, dar se ridicară din nou şi cercetară malul, 
de parcă s-ar fi gândit că ne-am fi putut ascunde acolo. Dar pe țărm apăru un 
individ care flutură o batistă, semn care le arăta că drumul e liber. Cu asta se 
convinseră. Se opintiră în vâsle, ca să gonească iute într-acolo. Şi Charley mai 
aşteptă. Abia când indivizii parcurseseră trei sferturi din distanţa de la nava 
Lancashire Queen, de unde nu mai aveau decât vreun sfert de milă ca să 
ajungă la țărm, Charley m-a bătut pe umăr şi mi-a strigat: 

— Ai noştri-s! 


Am alergat cei câțiva paşi până lângă Streak şi am sărit pe punte. 
Barbetele de prova şi pupa s-au filat într-o clipită. Streak ţâşni de lângă 
debarcader. Spionul pe care-l lăsasem pe debarcader scoase grăbit un revolver 
şi trase cinci focuri în aer, iute unul după altul. Cei din barcă înţeleseră 
imediat semnalul de avertisment pentru că îi vedeam vâslind ca nişte apucaţi. 

Dar dacă ei vâsleau ca nişte apucaţi, mă întreb cam cum s-ar fi putut 
spune despre felul în care goneam noi! Pur şi simplu zburam. Viteza cu care 
despicam apa era atât de cumplită încât de fiecare parte a provei se ridicase, 
drept, câte un val care gonea spumegând spre pupa unde se desfăcea în alte 
trei talazuri înalte şi masive, în vreme ce în urma noastră un berbece imens, 
înspumat, ne urmărea lacom, de parcă în orice clipită era gata gata să se 
prăbuşească peste noi şi să ne zdrobească. Streak duduia, vibra şi gemea ca o 
fiinţă vie. Curentul provocat de viteza cu care înaintam părea vânt de furtună 
cu... patruzeci şi cinci de mile la oră. Nu eram în stare să-i ţinem piept şi să 
respirăm fără să ne apuce tusea şi să ne înăbuşim. Fumul era împins de la 
gura coşurilor drept în urmă, în unghi drept faţă de traversul nostru. Goneam 
ca un tren expres. „Despicam apa, pur şi simplu”, povestea mai apoi Charley şi 
cred că expresia lui e mai potrivită decât oricare alta pe care aş putea-o oferi 
eu. 

În ce-i priveşte pe italieni, mi s-a părut că abia o pornisem noi din loc şi 
eram peste ei. Bineînțeles că, mult înainte de a ajunge lângă ei, am fost nevoiţi 
să reducem viteza, dar chiar şi atunci am ţâşnit pe alături val vârtej, şi am fost 
nevoiţi să ne întoarcem, girând între ei şi țărm. Vâsliseră cu încăpățânare, 
ridicându-se de pe banchetă ori de câte ori se opinteau în rame, până în 
momentul când i-am depăşit, şi ne-au recunoscut pe Charley şi pe mine. 
Atunci le-a pierit şi ultimul chef de a se mai lupta. Au ridicat ramele la bord şi, 
amărâţi, s-au lăsat arestaţi. 

Mai apoi, când am discutat cu Neil Partington, pe debarcader, acesta ne- 
a spus: 

— Ei bine, Charley, de data asta nu reuşesc să văd cum ţi-a venit în 
ajutor imaginaţia. 

Dar Charley a rămas şi acum credincios ideii sale. 

— Imaginaţia? se miră el arătând spre Streak. Uită-te la asta. Uită-te 
numai. Dacă nici aici nu e vorba de imaginaţie, atunci aş vrea tare mult să ştiu 
şi eu ce-i atunci! A, da, bineînţeles, E vorba de imaginaţia altuia, dar cu toate 
astea ne-a prins la fel de bine. 

POTUL LUI CHARLEY. 

Probabil cea mai veselă ispravă de pe vremea când eram în patrula de 
pescuit, şi cea mai primejdioasă în acelaşi timp, a fost atunci când, la o singură 
toană, am prins zeci de pescari turbaţi. Charley numea asta „un pat”, după ce îl 
auzise pe Neil Partington folosind termenul, dar socot că înţelesese greşit 
cuvântul şi socotise că e ceva ce înseamnă capcană, mreajă. Dar fie că era „pot” 
sau „pat”, pescarii ar fr trebuit să-l numească Waterloo, fiindcă a fost cea mai 


zdravănă lovitură pe care le-a administrat-o patrula de pescuit, dar numai 
după ce şi-au făcut-o cu mâna lor, sfidând deschis şi cu neruşinare legea. 

În perioada numită „liberă”, pescarii au voie să prindă oricâţi somoni 
sunt în stare şi îi ajută norocul, şi cât le îngăduie barca. Există numai o 
singură restricţie importantă: de sâmbătă seara, de la apusul soarelui, şi până 
luni dimineaţa, la răsăritul lui, nu au voie să întindă nici un năvod. E o măsură 
înțeleaptă a Comisiei Pescuitului, pentru că trebuie să se îngăduie somonilor în 
bătaie cât de cât prilejul să urce pe fluviu şi să-şi depună icrele. Aceasta 
prevedere a fost îndeobşte respectată, cu rare încălcări, de către pescarii greci, 
care prindeau somoni pentru fabricile de conserve şi pentru piaţă. 

Într-o duminică dimineaţa, Charley a primit un telefon de la un prieten 
din Collinsville, care i-a spus că flota de pescuit s-a desfăşurat cu plasele în 
toată amploarea ei. Eu şi Charley am sărit în barca noastră de pescuit şi am 
pornit către locul nelegiuirii. Împinşi de o briză uşoară, favorabilă, din spate, 
am trecut prin Strâmtoarea Carquinez, am străbătut Golful Suisun, am dublat 
farul de pe Ship Island, şi am dat peste toată flota care îşi vedea de treburi. 

Dar mai întâi să arăt metoda pe care o foloseau. Plasa utilizată e aşa 
numita setcă. Are o împletitură simplă, romboidală, între nodurile căreia sunt 
cel puţin şapte inci jumătate. Deşi sunt de la cinci la şapte şi chiar opt sute de 
picioare lungime, aceste plase nu sunt mai late de câteva picioare. Nu sunt 
staţionare, ci plutesc luate de curentul apei, la suprafaţă sunt susţinute de 
nişte flotoare, iar partea de jos se afundă datorită unor greutăţi de plumb. 
Sistemul acesta menţine plasa drept în picioare în mijlocul curentului, şi nu 
scapă nici un peşte care urcă în susul fluviului, decât peştii cei mai mărunți. 
Somonul, înotând la suprafaţă, după cum îi e obiceiul, intră cu capul în 
ochiurile plasei, nu poate trece dincolo din cauza corpului lui masiv, iar înapoi 
nici atât fiindcă şi-a agăţat branhiile în plasă. Pentru întinderea unei astfel de 
plase e nevoie de doi pescari, unul să tragă la vâsle, în vreme ce celălalt în 
picioare, la pupa, dă drumul cu grijă plasei în apă. După ce au lăsat-o pe toată 
la apă, o întind de-a curmezişul fluviului, leagă barca la un capăt al plasei şi se 
lasă în voia curentului cu ea cu tot. 

Când am dat peste flota de pescari braconieri, bărcile şi plasele 
împestriţând faţa fluviului cât vedeai cu ochii, fiecare barcă la două, trei sute 
de picioare una de alta, Charley mi-a spus: 

— Îmi pare rău numai de un lucru că nu am o mie de braţe ca să-i pot 
prinde pe toţi. Aşa cum stau lucrurile acum, n-o să fim în stare să punem 
mâna decât pe o singură barcă, pentru că în vreme ce noi ne vom ocupa de ea, 
toate celelalte sus cu plasele şi valea. 

Pe când ne apropiam, n-am băgat de seamă agitația şi tulburarea pe care 
o producea de obicei apariţia noastră. Din contra, fiecare barcă stătea liniştită, 
legată de plasa ei, iar pescarii nu ne onorau nici cu cel mai mic semn de 
interes, 

— Foarte curios, murmură Charley. Se poate să nu ne fi recunoscut? 


I-am răspuns că ar fi fost imposibil şi Charley fu de acord cu mine. Cu 
toate astea, în faţa noastră se întindea o întreagă flotă, cu oameni care ne ştiau 
cât se poate de bine, şi care nu ne acordau mai multă atenţie decât ar fi făcut-o 
dacă am fi fost un barcaz încărcat cu paie sau un iaht de plimbare. Dar situaţia 
nu putea rămâne aşa la infinit, şi când ne-am îndreptat spre cea mai apropiată 
plasă, proprietarii ei şi-au dezlegat barca de la năvod şi au început să vâslească 
alene spre mal. La celelalte bărci nici un semn de tulburare. 

— Tare ciudat, remarcă Charley. În orice caz putem confisca năvodul. 

Am coborât vela, am apucat un capăt al plasei şi am pornit s-o tragem în 
barcă. Dar după prima încercare, am şi auzit un glonte, ţiu-ţiu, pe deasupra 
noastră, apoi ricoşând pe faţa apei, urmat de o bubuitură slabă de puşcă. Cei 
care vâsliseră spre țărm trăgeau acum asupra noastră. La a doua încercare de 
a sălta plasa din apă, un al doilea glonte trecu şuierând periculos de aproape 
de noi, Charley prinse capătul la un tachet şi se aşeză jos. Nu se mai auzi nici o 
împuşcătură. Dar de îndată ce încercară să tragem năvodul împuşcăturile 
reîncepeau. 

— Deci aşa stă treaba! exclamă Charley, aruncând capătul năvodului în 
apă. Vreţi un bâlci mai mare decât am intenţionat noi, atunci aşa să fie. 

Ne-am îndreptat spre a doua plasă, fiindcă Charley dorea neapărat să 
afle dacă eram în faţa unei provocări organizate sau nu. Când ne-am apropiat, 
cei doi pescari s-au desprins de năvod şi au vâslit la țărm, în vreme ce primii 
doi de dinainte s-au întors la loc şi s-au legat de năvodul abandonat înainte. Şi 
la al doilea năvod am fost salutaţi cu focuri de armă până când am renunţat şi 
ne-am îndreptat către cel de-al treilea, unde manevra s-a repetat aidoma. 

Atunci am renunţat, înfrânți cu totul, am ridicat vela şi am pornit pe 
drumul lung de întoarcere către Benicia, împotriva vântului. Au trecut o seamă 
de duminici, şi în fiecare dintre ele legea a continuat să fie încălcată cu 
regularitate. Dar, cum nu aveam la îndemână o forţă armată, nu puteam face 
nimic. Pescarilor le venise o nouă idee şi se foloseau de ea cât mai mult, iar noi, 
după câte se părea, nu aveam cum să-i facem să o ia pe calea cea dreaptă. 

La vremea asta se nimeri să apară şi Neil Partington, care se întorcea din 
Golful de Jos, unde petrecuse câteva săptămâni. Cu el mai veni şi Nicholas, 
grecul care ne ajutase în cursul raidului asupra piraţilor de stridii, şi cei doi 
săriră în ajutorul nostru. Ne-am făcut planurile cu mare grijă. Stabilisem ca eu 
şi Charley să ne ocupăm de năvoade, în vreme ce ei urmau să stea ascunşi pe 
țărm şi să-i încolţească pe pescarii care se refugiau la mal şi începeau să tragă 
asupra noastră. Părea un plan reuşit. Asta era şi părerea lui Charley. Dar noi 
nu ne chibzuiserăm la fel de bine ca adversarii noştri, pescarii. Ne-au luat-o 
înainte, atacându-i pe Neil şi Nicholas şi luându-i prizonieri, iar nouă, ca şi 
înainte, ne ţiuiau gloanţele pe la urechi ori de câte ori încercam să punem 
mâna pe năvoade. Când ne-am lăsat păgubaşi, Neil Partington şi Nicholas au 
fost puşi în libertate. Arătau destul de ruşinaţi când şi-au făcut apariţia şi 
Charley i-a luat peste picior fără milă, numai că Neil Partington i-a răspuns în 


acelaşi fel, întrebându-l de ce nu şi-a pus cu mult înainte imaginaţia la treabă 
pentru a depăşi impasul. 

— Aşteaptă, şi ai să vezi că vine ea şi ideea, îi promise Charley. 

— Mai mult ca sigur, fu de acord Neil, dar tare mi-e teamă că înainte de 
asta vor fi exterminați somonii, şi nu va mai fi nevoie de nici o idee atunci când 
o să-ţi vină ţie. 

Scârbit peste poate de aventura asta, Neil Partington o porni spre Golful 
de Jos, luându-l şi pe Nicholas cu el, iar eu şi Charley am fost lăsaţi să ne 
descurcăm cum ne-o tăia capul. Asta însemna că şi pescuitul de duminică va fi 
lăsat de capul lui, până când o să-i vină lui Charley vreo idee. Mi-am bătut şi 
eu multă vreme capul să găsesc vreun mijloc de-ai ţine în şah pe greci, cum 
făcea de altfel şi Charley şi am dezbătut o mie de trucuri care, cântărite în 
timpul discuţiei, s-au dovedit a nu face nici două parale. 

În acelaşi timp, pescarii erau în mare sărbătoare, şi bărcile lor urcau şi 
coborau pe fluviu ca să ne facă şi mai mult sânge rău. Acum vedeam că spiritul 
de nesupunere se amplifica în rândul pescarilor de toate genurile. Eram înfrânți 
şi îşi pierdeau respectul faţă de noi. O dată respectul pierdut, pornea să-şi 
arate capul disprețul. Lui Charley începură să-i spună „baba aia”, iar pe mine 
m-au săltat la rangul de „stârpitura aia de mucos”. Situaţia devenea pe zi ce 
trecea mai de nesuportat, şi am înţeles că trebuia să le dăm grecilor o lovitură 
năucitoare pentru a ne recâştiga respectul de altădată. 

Şi, într-o bună dimineaţă, veni şi ideea. Coborâsem la Debarcaderul 
Vapoarelor, acolo trăgeau la mal navele cu aburi de pe fluviu, unde am dat de 
un grup de gură-cască din cei care vântură malurile, ce ascultau amuzaţi 
povestea ghinionului care-l urmărise pe un individ destul de tânăr, cu nişte 
ochi adormiţi şi încălțat cu nişte cizme lungi, marinăreşti. Era un fel de pescar 
amator, după câte spunea el, şi-şi vindea prada pe piaţa locală din Berkley. 
Berkley era în Golful de Jos, la treizeci, de mile distanţă. În noaptea de 
dinainte, îşi întinsese omul năvodul şi cum stătea comod pe fundul bărcii îl 
furase somnul. Când se dezmetici se făcuse de-acum dimineaţă, deschise ochii 
mai bine şi văzu că barca lui se freca alene de stâlpul Debarcaderului 
vapoarelor din Benicia. Mai zări în faţa bărcii nava fluvială cu aburi Apache, şi 
o seamă de marinari de rând se chinuiau să descâlcească bucăţi de năvod de 
pe zbaturi. Pe scurt, după ce omul nostru adormise, lampa de pescuit se 
stinsese, iar Apache dăduse peste năvodul lui. Deşi fusese sfâşiat frumos 
bucățele, bucățele, năvodul rămăsese încâlcit şi-l târâse şi pe el cu barca vreo 
treizeci de mile. Charley îmi dădu un cot. l-am ghicit gândul, dar am protestat: 

— Păi n-avem cum închiria un ditamai vaporul! 

— Nici n-am de gând, îmi aruncă el. Dar hai fuga la şantierul naval 
Turner. Mi-am adus eu aminte de ceva de acolo care s-ar putea să ne fie de 
folos. 

Şi ne-am îndreptat spre şantier, unde Charley a luat-o spre Mary 
Rebecca, ridicată pe țărm, unde fusese curățată şi reparată. Era o goeletă cu 
fundul plat, amândoi o cunoşteam destul de bine, ce putea căra o încărcătură 


de o sută patruzeci de tone şi avea o suprafaţă velică mai mare decât a oricărei 
alte golete din golf. 

— Ei, ce mai faci, Ole? îl salută Charley pe un suedez înalt, într-o cămaşă 
albastră, care ungea fălcile de împreunare ale picului mare cu o bucată de 
şorici de porc. 

Ole mormăi, pufni în pipă şi continuă să ungă piesa. Căpitanul unei 
goelete de pe golf pune mâna la treabă la fel ca oricare dintre marinarii de rând. 
Ole Ericsen confirmă bănuiala lui Charley că Mary Rebecca, deîndată ce va fi 
dată la apă, o va lua în sus pe fluviul San Joaquin, până la Stockton să încarce 
cereale. Atunci Charley îi făcu propunerea şi Ole Ericsen scutură din cap. 

— Doar un cârlig, un cârlig zdravăn, încerca să-l convingă Charley. 

— Nu, eu ghindeşte nu, răspunse Ole Ericsen. Mary Rebecca al meu 
agăţeşte la fiecare bancu cu curligu ala. Nu vreau pierde Mary Rebecca. Asta la 
mine tot avere. 

— Nu, nu, se grăbi Charley să-i explice. Braţul cârligului îl prindem pe 
dinafară şi îl fixăm cu o piuliţă pe dinăuntru. După ce şi-a făcut treaba, ei bine, 
nu ne rămâne decât să coborâm în cală, desfacem piuliţa, şi gata, cârligul cade 
la fund. În gaură punem iute un cep de lemn, şi Mary Rebecca va fi în regulă 
din nou. 

Ole Ericsen se încăpăţână în ideile lui multă vreme, dar, în cele din 
urmă, după ce-am luat şi cina cu el, s-a lăsat încet, încet convins. 

— Eu, face asta, zeu! spuse el izbind cu pumnul lui imens în palma 
celeilalte mâini. Da' la voi grabă cu chirlig ăla. Mary Rebecca intrat la apa 
noapte ast. 

Era sâmbătă şi Charley trebuia să se grăbească. Ne-am îndreptat spre 
fierăria şantierului, unde, sub îndrumarea lui Charley, i-a fost încropit un 
cârlig mare, generos îndoit, din oţel tare. Fuga înapoi la Mary Rebecca. În 
spatele puţului mare al derivorului s-a făcut o gaură chiar prin chila propriu- 
zisă, capătul cârligului a fost introdus pe dinafară, s-a strâns bine şurubul. 
Când a fost gata, cârligul ieşea cam cu un picior sub fundul goeletei. Îndoitura 
lui semăna cu cea a unei seceri, numai că era cu mult mai mare. 

După-amiaza, târziu, Mary Rebecca a fost dată la apă, şi s-au făcut toate 
pregătirile pentru ca a doua zi dimineaţa să pornească în susul fluviului. 
Charley şi Ole au cercetat cu mare atenţie cerul de seară, să afle semne de 
vânt, fiindcă, fără un vânt bun, proiectul nostru era sortit eşecului. Au fost 
amândoi de acord că se arătau semne că a doua zi va fi un vânt straşnic de 
vest, nu briza obişnuită de după-amiază, ci vânt aproape de tăria furtunii, care 
tocmai atunci începea să se facă simţit. 

A doua zi dimineaţă, prezicerile lor s-au adeverit. Soarele strălucea în 
crucea cerului, dar prin strâmtoarea Carquinez urla un vânt aproape de 
furtună, iar Mary Rebecca porni la drum cu două terţarole luate la randă şi 
una la foc. În strâmtoare şi în Golful Suisun am fost întâmpinați de o mare 
destul de agitată, dar, pe măsură ce ţărmul strângea tot mai mult întinderea 
apelor, valurile se calmară, în schimb vântul nu se înmuie deloc. În largul 


farului de la Ship Island, am scos terţarolele şi, la sugestia lui Charley, am 
pregătit, gata să fie ridicat, un velastrai mare, pescăresc, iar vela gabier era 
strânsă ghem în capul catargului, verificată şi putea fi întinsă într-o clipită şi 
ea. 

Despicam iute apa şi, cum aveam vânt din spate, mergeam cu velele în 
foarfece - focul cu murele în tribord, randa cu murele în babord, când deodată 
dăm taman peste flota de samoni. Şi erau toate aşa cum le ştiam, bărci şi 
năvoade, ca în acea primă duminică, atunci când ne dovediseră pescarii pe noi, 
răspândite pe toată lăţimea fluviului, cât vedeai cu ochii. Pe dreapta canalului 
fusese lăsat un coridor îngust pentru vasele cu aburi, dar restul fluviului era 
împânzit cu năvoade întinse cât ţineau ele. Logic, drumul nostru ar fi trebuit să 
fie prin coridorul acela strâmt, dar Charley, care trecuse la timonă, îndreptă 
goeleta drept spre năvoade. 

Treaba asta nu stârni nici un fel de tulburare printre pescari pentru că 
ambarcaţiunile cu vele care urcau pe fluviu aveau un fel de pinten la capătul 
chilei care le îngăduia să lunece peste năvoade fără să le agaţe. 

— Acum le-am umflat! strigă Charley când am trecut în viteză prin 
mijlocul unei linii de flotoare care indicau năvodul. 

La capătul liniei era un mic butoi geamandură, la celălalt cei doi pescari 
în barcă. Şi geamandura şi barca o luară din loc apropiindu-se, iar pescarii 
începură să strige când se văzură târâţi după noi. Câteva minute mai târziu am 
agăţat cu cârligul cel de-al doilea năvod, apoi un al treilea şi, în chipul acesta, 
am luat-o în viteză prin mijlocul flotei. 

Consternarea care i-a cuprins pe toţi pescarii a fost cumplită, îndată ce 
agăţăm un năvod, cele două capete — geamandura şi barca, veneau unul lângă 
altul, cum erau târâte la pupa, iar atâtea bărci şi geamanduri băgate una în 
alta şi târâte cu viteza acea periculoasă le dădea de furcă pescarilor care se 
chinuiau să evite să se zdrobească una de alta. În același timp ţipau la noi ca 
nişte nebuni să punem goeleta în pană cu prova în vânt, fiindcă socoteau că 
aveau de-a face cu nişte glume de beţivani de marinari de pe o goeletă, fără să 
viseze măcar că noi eram de fapt patrula de pescuit. 

Era foarte greu să târăşti chiar şi un singur năvod; Charley şi Ole Ericsen 
hotărâseră că, pe un vânt ca acela, Mary Rebecca nu putea duce mai mult de 
zece năvoade. Aşa că după ce am agăţat zece năvoade cu zece bărci, în care 
erau douăzeci de pescari, care se înşirau în urma noastră, am făcut o voltă spre 
dreapta să evităm restul flotei şi ne-am îndreptat spre Collinsville. 

Radiam de bucurie cu toţii. Charley manevra timona de parcă ţinea 
cârma unui iaht câştigător care se îndrepta spre linia de sosire la capătul 
cursei. Ceilalţi doi marinari care formau echipajul de pe Mary Rebecca zâmbeau 
cu gura până la urechi şi făceau tot felul de glume. Ole Ericsen îşi freca 
încântat ca un copil mâinile uriaşe. 

— Eu crede că voi de la patrula pescuit niciodată atât norocos ca chind 
navigheze cu Ole Ericsen, spunea el când, deodată, la pupa se auzi scurt 


detunătura unei arme şi un glonte veni să adulmece cabina proaspăt vopsită, 
ricoşa de un cui şi se pierdu piuind în spaţiu. 

Ole Ericsen nu gustă gluma. Când văzu el că vopseaua la care ţinea atât 
de mult fusese desfigurată în acest chip, sări în picioare şi arătă cu pumnul 
către pescari. Dar un al doilea glonte se strivi de cabină la nici şase inci de 
capul lui, făcându-l să se culce urgent pe punte, la adăpostul parapetului. 

Toţi pescarii aveau arme la ei, şi acum deschiseră o adevărată canonadă 
asupra noastră. Ne-am adăpostit cu toţii, chiar şi Charley, care fu nevoit să 
abandoneze timona. Dacă n-ar fi fost greutatea aceea mare a năvoadelor la 
remorca noastră, goeleta s-ar fi aşezat travers faţă de vânt şi am fi fost la 
discreţia pescarilor înfuriaţi. Dar aşa cum stăteau lucrurile, năvoadele, prinse 
bine de coca goeletei şi târâte mult în urmă, ţineau pupa în vânt, iar nava 
continuă să gonească, deşi puţin cam nesigură de ea. 

Charley, întins pe punte, nu ajungea decât la cavilele de jos ale timonei şi 
atâta vreme cât nu putea guverna decât în acest chip, o făcea cu destulă 
stângăcie. Ole Ericsen îşi aminti de o placă mare de oţel pe care o avea în cala 
goală. Era de fapt o tablă de bordaj de la nava cu aburi New Jersey, care eşuase 
de curând dincolo de Golden Gate, şi Mary Rebecca participase la operaţiile de 
salvare. 

Târându-ne pe punte, eu, cei doi marinari şi Ole am reuşit să scoatem 
tabla grea şi s-o ducem la pupa, unde am săltat-o în picioare, ca pe un fel de 
scut între pescari şi timonă. Şi gloanţele bang, poc, de tabla aceea care începu 
să răsune ca o ţintă, dar la adăpostul ei Charley zâmbea cu gura la urechi, şi 
îşi vedea liniştit de treaba lui. Şi aşa am gonit mai departe în vreme ce în urma 
noastră era un balamuc întreg de greci care urlau înfuriaţi, ţipau, gloanţele 
şuierau peste tot în jur, iar dinainte se vedea Collinsville. 

— Ole, făcu Charley în şoaptă, nu ştiu ce-o să ne facem. 

Ole Ericsen, care stătea culcat pe spate, lângă parapet, şi zâmbea cerului 
de deasupra, se întoarse pe-o parte şi se uită la el. 

— Eu crede că merghe la Collinsville, replică el. 

— Dar nu ne putem opri, gemu Charley. Nu m-am gândit până acum la 
asta, dar nu ne putem opri deloc. 

Pe faţa lătăreaţă a lui Ericsen se întinse o expresie de consternare. Era 
cât se poate de adevărat. Apucasem pisica de coadă şi dacă ne-am fi oprit la 
Collinsville era ca şi cum am fi rugat-o să ne zgârâie. 

— Fiecare amărât dintre ei are o puşcă, spuse încântat unul dintre 
marinari. 

— Şi câte un cuţit, adăugă celălalt. 

Acum fu rândul lui Ole Ericsen să geamă. 

— Ţe caută un suedezu ca eu joache unde nu fierbe ola nu ştie, mormăi 
el de unul singur. 

Un glonte ricoşa de tribord şi se auzi piuind ca o viespe afurisită. 

— Nu-i nimic de făcut decât să o săltăm pe Mary Rebecca pe țărm şi să 
fugim cât ne ţin picioarele, îşi dădu cu părerea primul dintre veselii marinari. 


— Se părăsim Mary Rebecca? întrebă Ole Ericsen, cu o cutremurătoare 
groază în glas. 

— Dacă nu vrei, nu! veni răspunsul. Dar când indivizii aceia or să urce la 
bord, n-aş vrea să fiu nici la o mie de mile, veni răspunsul marinarului care 
arată cu mâna spre balamucul pe care-l făceau pescarii de la remorca noastră. 

La vremea asta treceam ridicând spume chiar prin Collinsville, la o 
zvârlitură de băț de debarcader. 

— Nădejdea mea e că vântul ăsta o să ţină, spuse Charley aruncând o 
privire în urmă la prinşii noştri. 

— ȚŢe cu vantu? întrebă amărâtul de Ole. Niţi râul nu ţine chit lume... şi 
atunţi şi atunţi . 

— Atunci o luăm prin pădure şi pescarii pe urmele noastre, îl încurajă 
veselul marinar, în vreme ce Ole se tot poticnea în cuvinte, întrebându-se ce-o 
să se întâmple când o să ajungem la capătul râului. 

Între timp ajunsesem la o confluență. La stânga era gura râului 
Sacramente, la dreapta cursul fluviului San Joaquin. Marinarul cel vesel se târi 
la prova să orienteze focul când Charley puse cârma banda în tribord şi o luă 
drept pe San Joaquin în sus. Vântul care până acum ne mânase din spate, 
ținându-ne pe chilă dreaptă, acum ne luă dintr-o parte, şi Mary Rebecca se 
bandă spre babord atât de mult de parcă avea de gând să se răstoarne. 

Cu toate astea, goneam înainte şi pescarii se ţineau şi ei după noi. 
Valoarea năvoadelor lor era mai mare decât cea a amenzilor pe care urmau să 
le plătească pentru încălcarea legii pescuitului, aşa că nu ar fi fost foarte 
câştigaţi dacă s-ar fi desfăcut de năvoade şi ar fi şters-o, treabă uşor de făcut 
dealtfel. În plus, nu se dădeau duși din instinct de lângă năvoadele lor, aşa 
cum un marinar nu se poate desprinde de nava lui. lar pe lângă toate astea, se 
mai stârnise în ei şi dorinţa de răzbunare, şi ne puteam baza pe asta că ne vor 
urma până la capătul pământului, dacă reuşeam să-i târâm după noi până 
acolo. 

Împuşcăturile se potoliseră şi ne-am uitat în urmă să vedem ce fac 
prizonierii noştri. Bărcile erau adunate grămadă în urmă, dar la distanţe 
diferite, şi le-am văzut pe primele patru din apropiere strângându-se ciotcă. 
Barca din frunte lăsase în urmă o parâma scurtă către următoarea. Când cei 
din barca respectivă o prinseră, se desfăcură de la năvod şi se traseră pe 
parâma până ajunseră la barca din faţă. Totuşi viteza cu care goneam era atât 
de mare încât manevrele lor progresau foarte încet. Uneori, după eforturi 
epuizante, oamenii nu reuşeau să tragă nici un inci de parâmă, dar alteori 
înaintau mai iute. 

Când cele patru bărci s-au apropiat îndestul pentru ca să se poată trece 
dintr-una în alta, câte unul dintre pescarii fiecărei bărci s-au adunat în cea mai 
apropiată de noi luând şi arma cu ei. Asta însemna că în barca din frunte se 
aflau acum cinci oameni, şi era limpede că intenţia lor era să ne abordeze. Şi s- 
au apucat să-şi pună planul în aplicare, asudând şi trudind din greu, 
trăgându-se pe parâma flotoarelor unui năvod, când cu o mână când cu 


cealaltă şi, cu toate că înaintau încet, şi se opreau adesea să-şi tragă sufletul, 
treptat treptat se apropiau. Charley râse când văzu cum se chinuiau şi spuse: 

— Ole, dă drumul la vela gabier. 

Baierile velei au fost desfăcute, strângătorul de velă şi şcota întinse băț, 
în vreme ce dinspre bărci răsuna o salvă de împuşcături. Mary Rebecca se 
aplecă pe-o parte şi se avântă înainte mai iute ca niciodată. 

Dar pescarii nu se dădeau bătuţi. Cum la viteza aceea sporită nu se 
puteau apropia de noi numai folosindu-se de forţa braţelor, au făcut din 
scripeţii de la bărci un palanc simplu cum spun marinarii. Unul dintre ei, ţinut 
bine de picioare de tovarăşii săi, se apleca peste provă cât mai mult şi agăţă 
capătul palancului de parâma năvodului, apoi trăgeau de curent până când cei 
doi scripeţi veneau unul lângă celălalt, după care manevra se repeta. 

— Trebuie să dăm drumul şi la velastrai, spuse Charley. 

Ole Ericsen se uită la Mary Rebecca cea greu încercată şi clătină din cap. 

— O sa mature catarge de la ea, replică el. 

— Dacă nu, o să fim noi măturaţi de pe ea! îi răspunse Charley. 

Ole aruncă o privire îngrijorată asupra catargelor, alta spre barca 
încărcată cu pescarii înarmaţi şi consimţi. Cei cinci indivizi erau la prova bărcii, 
loc cât se poate de nefericit, când o barcă se află la remorcă. Urmăream 
comportarea bărcii când se întinse bubuind valastraiul cel mare, mult, mult 
mai mare decât gabierul, folosit numai pe briză uşoară. Când Mary Rebecca 
ţâşni înainte cu un salt cumplit, vârful bărcii se afundă în apă, iar pescarii se 
prăvăliră, unii peste alţii, într-o spaimă nebună la pupa, ca barca să nu intre 
sub apă. 

— Cu asta i-am liniştit, observă Charley, pe când cerceta, îngrijorat, 
comportarea navei, care gonea împinsă de mult prea multă velatură, mai multă 
decât era în stare să poarte ea în mod obişnuit. 

— Următoarea oprire e Antioch, anunţă marinarul cel vesel, pe tonul 
unui conductor de tren. Apoi urmează Maryweather! 

— Vino iute încoace! îmi strigă Charley. 

M-am târât pe punte şi m-am ridicat în picioare numai când am ajuns 
lângă el, la adăpostul scutului metalic. 

— Bagă mâna în buzunarul meu, îmi porunci el, şi scoate-mi carnetul de 
note. Aşa. Rupe o pagină albă şi scrie ce-ţi spun eu. 

Şi iată ce-am scris: „Telefonaţi la Maryweather, şerifului, poliţaiului sau 
judecătorului. Spuneţi-i că venim şi să ridice tot oraşul. Toată lumea să aibă 
arme. Să vină pe debarcader în întâmpinarea noastră, altfel suntem pierduţi.” 

— Acum leag-o zdravăn de cavila de matisit, şi fii gata s-o arunci pe țărm. 

Am făcut cum mi-a spus. La vremea asta ajunsesem aproape de Antioch. 
Vântul şuiera în greementul nostru, Mary Rebecca se culcase bine pe-o parte şi 
gonea ca un ogar. Marinarii din Antioch văzuseră că dădusem drumul şi 
gabierului şi velastraiului, manevră foarte riscantă pe o astfel de vreme, şi se 
apropiaseră de capătul debarcaderului, grupuri, grupuri, să vadă ce se 
întâmplase. 


Am trecut fluierând chiar prin faţa debarcaderului, Charley cârmi în aşa 
fel încât aproape l-am ras, de puteai sări pe țărm. Când mi-a făcut semn, am 
aruncat cavila de matisit. S-a lovit de scândurile debarcaderului, făcându-l să 
răsune, sări mai departe cu vreo cincisprezece, douăzeci de picioare, şi oamenii 
uluiţi se repeziră la ea. 

Totul s-a petrecut într-o clipită, pentru că în momentul următor Antioch 
rămăsese în urmă, şi noi goneam mai departe pe San Joaquin, către 
Maryweather, aflat la şase mile depărtare. Aici cursul fluviului se îndrepta spre 
vest, luând-o pe drumul lui firesc, şi din nou am orientat velele ca pentru vânt 
din pupa, în foarfecă, focul făcând burtă mare în tribord. 

Ole Ericsen se cufundase într-o stare de disperare groaznică. Charley şi 
cei doi marinari arătau optimişti, de parcă ar fi avut motive temeinice pentru 
asta. Maryweather era o aşezare de mineri şi fiind duminică, era normal să ne 
aşteptăm ca toţi bărbaţii să fie pe-acasă. În plus, minerii îşi păstraseră vechea 
dragoste faţă de pescarii greci, şi puteam fi siguri că ne vor da cu dragă inimă o 
mână de ajutor. 

Ne chinuiam ochii să zărim o dată măcar o fărâmă din aşezarea aceea şi, 
când în fine am văzut-o prima dată, ne-a adus mare uşurare: debarcaderul era 
negru de lume. Pe când ne apropiam, am văzut că mereu soseau alţi oameni, 
cu puştile în mână, coborând pe uliţa mare în fugă. Charley îşi aruncă ochii în 
urmă la pescari, cu expresia unuia care-şi cântăreşte marfa, expresie care nu i- 
o văzusem până atunci. Pescarii erau vizibil îngroziţi de desfăşurarea de forţe 
armate, şi-şi puseseră puştile de-o parte. 

Am strâns gabierul şi velastraiul, am coborât picul mare, şi, când am 
ajuns în dreptul debarcaderului principal, am slobozit randa. Mary Rebecca 
veni iute în vânt, bărcile pescarilor prizonieri făcură un arc mare de cerc în 
urma ei, nava mai înainta până pierdu elanul şi atunci am aruncat barbetele la 
țărm şi am fost amaraţi. Toate manevrele astea s-au desfăşurat într-un uragan 
de urale scoase de încântaţii mineri. Ole Ericsen scăpă un oftat adânc de 
uşurare. 

— Eu niciodată ghindit mai vede nevasta al meu, mărturisi el. 

— Păi de ce? Doar n-am fost niciodată în vreun pericol! îi replică Charley. 

Ole se uită neîncrezător la el. 

— Fără glumă, aşa e, continuă Charley. În orice moment, n-aveam decât 
să ne scuturăm de coada asta, aşa cum am să fac acum, şi grecii puteau să-şi 
descurce plasele cât voiau. 

Cobori în cală: cu o cheie franceză, desfăcu piuliţa şi lăsă cârligul să cadă 
afară. După ce pescarii îşi strânseră năvoadele în bărci şi puseră totul în 
ordine, cum se cuvine, o gardă de cetăţeni îi preluă din mâinile noastre şi-i 
condu-se la închisoare. 

— Eu ghindeşte fost mare nebun la mine! spuse Ole Ericsen. 

Dar îşi schimbă părerea când mulţimea oraşului, plină de admiraţie, se 
înghesui la bord să-i strângă mâna, iar vreo doi ziarişti întreprinzători făcură 
fotografii cu Mary Rebecca şi căpitanul ei. 


DEMETRIOS CONTOŞ. 

În cele povestite despre pescarii greci, nu trebuie să se înţeleagă că 
aceştia erau cu totul înrăiţi. Chiar departe de realitate ideea asta. Erau totuşi 
oameni duri, strânşi în nişte comunităţi izolate, luptându-se cu elementele 
naturii pentru a-şi câştiga cele necesare traiului. Trăiau departe de orice idee 
de lege şi de căile ei, nu o înțelegeau şi o socoteau un fel de tiranie. Mai ales 
legile pescuitului li se păreau tiranice. Iar din cauza asta, îi socoteau pe cei din 
patrula de pescuit drept duşmanii lor naturali. 

Noi le ameninţam viaţa, sau traiul, ceea ce e acelaşi lucru, în multe 
privinţe. Le confiscam capcanele şi plasele ilegale, şi materialele din care 
fuseseră confecţionate îi costaseră o groază de bani, iar făcutul lor totalizase 
săptămâni întregi de muncă. Noi îi împiedicam să prindă peşte în numeroase 
perioade şi anotimpuri, ceea ce însemna că nu erau lăsaţi să se bucure de 
bunăstarea de care ar fi avut parte dacă noi n-am fi existat. Iar atunci când îi 
prindeam, erau duşi la tribunale, unde erau puşi să plătească amenzi în bani 
grei. Drept urmare, ne urau şi ne purtau sâmbetele. Aşa cum câinele e 
duşmanul natural al pisicii, şarpele al omului, tot astfel noi, cei din patrula de 
pescuit, eram duşmanii pescarilor. 

Dar e timpul să arătăm că pescarii se puteau dovedi în aceeaşi măsură şi 
generoşi şi duşmănoşi, după cum se va vedea din povestirea lui Demetrios 
Contoş. Acesta locuia în Vallejo. Alături de Alec cel Mare, era cel mai zdravăn, 
mai curajos şi mai influent în rândul grecilor. Nu ne pricinuise niciodată 
necazuri, şi nu cred că ne-am fi izbit de el vreodată dacă nu şi-ar fi cheltuit 
banii cu o barcă de somoni. Şi barca asta a devenit pricina necazului. Pusese 
să fie construită după un model propriu, în care liniile obişnuite ale unei astfel 
de bărci au fost oarecum modificate. Spre marea lui încântare, descoperi că 
noua lui barcă era foarte iute, de fapt mai iute decât oricare altă barcă din golf 
sau de pe fluvii. În consecinţă, omul deveni foarte mândru şi plin de sine. Cum 
raidul cu Mary Rebecca din acea duminică împotriva pescarilor de somoni 
băgase spaima în ei, omul ne-a trimis un fel de provocare. Ne-a fost adusă de 
unul dintre pescarii locali şi ne anunţa că Demetrios Contoş, în următoarea 
duminică, va cobori pe fluviu de la Vallejo şi, chiar sub ochii Beniciei, îşi va 
întinde năvodul şi va prinde somoni, iar Charley Le Grant, omul patrulei, n-are 
decât să vină şi să pună mâna pe el dacă va putea. Eu şi Charley nu auzisem 
bineînţeles nimic de noua lui barcă. Şi a noastră era destul de iute, şi nu ne 
temeam să ne confruntăm cu oricare alta ce s-ar fi nimerit să ne iasă în cale. 

Veni şi duminica. Vestea provocării se răspândi pretutindeni, pescari şi 
oameni ai mării din Benicia veniră până la ultimul om, înghesuindu-se pe 
Debarcaderul Vapoarelor, până când acesta ajunsese să arate ca tribuna 
principală la un meci de fotbal. Eu şi Charley fuseserăm cam sceptici până 
atunci, dar mulţimea aceea ne convinse că provocarea lui Demetrios Contoş 
trebuia să aibă vreun chichirez. 

După-amiază, când vântul începu să se mai întărească, uite şi vela lui 
arătându-se vederii, şi venea gonind cu un vânt din spate, Făcu o voltă la 


numai câteva picioare distanţă de debarcader, vântură mâna teatral, precum 
un cavaler pe cale de a intra în arena turnirului, i se răspunse cu nişte 
călduroase urale, şi se îndreptă spre largul strâmtorii, la câteva sute de iarzi. 
Apoi cobori velele şi, lăsând barca în derivă travers pe vânt, începu să-şi 
întindă năvodul. Nu lăsă mult năvod la apă, poate vreo cincizeci de picioare, 
dar eu şi Charley am rămas trăsniţi de obrăznicia individului. La vremea aceea 
nu ştiam, dar aveam să aflăm îndată, că năvodul pe care-l folosea era uzat, 
vechi şi fără valoare. Se putea prinde peşte cu el, e adevărat, dar un peşte, cât 
de cât mai răsărit l-ar fi rupt în bucăţi. 

Charley clătină din cap şi spuse: 

— Mărturisesc că mă cam pune în încurcătură. Ce contează că n-a dat la 
apă decât cincizeci de picioare? Dacă ne pornim spre el, n-o să aibă vreme să 
tragă nici năvodul ăsta în barcă. Şi de ce naiba a venit taman aici, zvârlindu-ne 
în obraz că el e braconier? Şi taman în faţa târgului nostru de baştină? 

Vocea lui Charley luă o notă mânioasă, şi continuă câteva minute să 
bombănească împotriva obrăzniciei lui Demetrios Contoş. În vremea asta, omul 
în cauză stătea tolănit în pupa bărcii sale şi urmărea plutele năvodului. 

Când un peşte mare se încurcă cu branhiile în năvod, plutele, prin 
mişcarea lor agitată, anunțau evenimentul. Evident, în clipa aceea îl anunţară 
pe Demetrios, pentru că acesta începu să tragă în barcă vreo douăsprezece 
picioare de plasă, se aplecă o vreme în afara bărcii şi apoi aruncă înăuntru un 
somon mare, lucitor. Victoria a fost salutată de spectatorii de pe debarcader cu 
salve întregi de urale. Era mai mult decât putea îndura Charley. 

— Fiule, hai s-o pornim! îmi spuse el şi, fără a mai pierde o clipă, am 
sărit în barca noastră de somoni şi am ridicat velele. 

Mulțimea scoate strigăte de avertizare ca să-l prevină pe Demetrios şi 
când am ţâşnit de la debarcader l-am văzut că retează scurt, cu un cuţit mare, 
năvodul acela fără valoare. Velele erau pregătite să fie ridicate şi, după o clipă, 
fluturau în soare. Dintr-un salt ajunse la pupa, strânse şcota, prinse vântul şi 
porni la drum lung, către înălțimile Contra Costa. În timpul acesta, noi 
ajunseserăm la nu mai mult de treizeci de picioare în pupa lui. Charley radia. 
Ştia că barca noastră era destul de iute, şi mai ştia în plus că atunci când era 
vorba de mânuit o barcă, puţini oameni erau pe măsura lui. Era convins că-l va 
prinde pe Demetrios, iar eu îi împărtăşeam încrederea. Dar parcă nu se arătau 
semne că ne apropiam. 

Era destulă briză. Noi lunecam uns pe faţa apei, însă Demetrios se 
îndepărta încet, încet de noi. Şi nu numai că mergea mai repede, dar mai şi 
urca pe vânt cu o fracțiune de grad mai bine ca noi. Şi asta ne-a sărit în ochi 
mai ales când a făcut volta sub înălțimile Contra Costa şi a pornit în 
următoarea bordee, urcând cu vreo sută de picioare mai bine decât noi în vânt. 

— Ei, fir-ar! exclamă Charley. Ori barca aia-i un fulg, ori noi avem la 
chilă legat un butoi de ulei de cinci galoni! 

Şi aşa se părea: ori una, ori alta. Şi la vremea când Demetrios ajunse la 
înălțimile Sonoma, de cealaltă parte a strâmtorii, noi rămăseserăm atât de mult 


în urmă, fără nici o şansă de a-l ajunge, încât Charley îmi spuse să slăbesc 
şcota, şi ne-am întors la Benicia. Mulțimea adunată pe Debarcaderul 
Vapoarelor ne acoperi de batjocură când ne-a văzut întorcându-ne şi legând 
barca la cheu. Eu şi Charley am ieşit din barcă şi am şters-o, cu coada-ntre 
picioare. Fusese o lovitură pentru mândria unui om care crede că are o barcă 
bună şi ştie cum să meargă cu ea, dar vede că un altul trece fluierând pe lângă 
el şi-l lasă cu buzele umflate. 

Charley a umblat năuc vreo câteva zile, gândindu-se numai la asta, când 
am primit vorbă, ca de obicei, că duminica următoare Demetrios Contoş va 
repeta isprava. Charley se trezi. Puse să i se scoată barca din apă, îi curăţă şi-i 
vopsi fundul, făcu mici modificări la derivor, verifică manevrele curente, şi a 
stat aproape toată noaptea de sâmbătă şi a cusut o velă nouă şi mult mai mare. 
De fapt era atât de mare încât a fost nevoie de balast suplimentar, aşa că pe 
fundul bărcii am pus aproape cinci sute de funzi de fier de cale ferată în plus. 

Veni şi duminica, şi o dată cu ea şi Demetrios Contoş, ca să încalce cu 
insolenţă legea, ziua în amiaza mare. Din nou am avut parte de obişnuita briză 
de după-amiază, şi din nou Demetrios s-a lepădat, tăind, de vreo patruzeci de 
picioare, sau chiar mai mult de năvod putred, a ridicat velele şi a pornit-o la 
drum sub nasul nostru. Dar omul ghicise manevrele lui Charley şi velele lui se 
ridicau mai sus ca de obicei, şi în plus mai adăugase pânză la marginea de 
cădere a randei. 

Pe drumul până la înălțimile Contra Costa, cursa a fost chit pe chit, şi 
niciunul dintre noi nu părea să câştige sau să piardă ceva. Dar, pe când am 
făcut volta în celălalt bord către înălțimile Sonoma, vedeam limpede că, deşi 
înaintam cu aceeaşi viteză, Demetrios urca pe vânt mult mai bine ca noi. Şi cu 
toate astea, Charley manevra barca asta cu toată priceperea şi fineţea de care 
era el în stare, scoțând din ea mai mult ca niciodată. 

Bineînţeles, putea să scoată revolverul şi să tragă asupra lui Demetrios; 
dar de multă vreme descoperisem că nu ne stătea în caracter să tragem asupra 
unui om care fugea fiindcă se făcuse vinovat de o măruntă încălcare a legii. Pe 
lângă asta se părea că între oamenii patrulei şi pescari se încheiase un fel de 
înţelegere tacită. Dacă noi nu trăgeam în ei când încercau să scape, nici ei nu 
se apucau să ne înfrunte atunci când puneam mâna pe ei. Şi aşa s-a făcut că 
Demetrios Contoş se îndepărta de noi şi, la rândul nostru, am jucat cinstit şi 
am încercat doar tot ce ne-a stat în putinţă să-l ajungem din urmă. În schimb, 
dacă barca noastră s-ar fi dovedit mai iute ca a lui, sau dacă am fi manevrat-o 
mai bine, ştiam că nici el n-ar fi opus rezistenţă când l-am fi prins. 

Din cauza velei atât de mari, a vântului zdravăn, care se dezlănţuise 
peste strâmtoarea Carquinez, am văzut că navigam cum s-ar spune la rasul 
apei. Trebuia să fim mereu cu ochi-n patru ca să nu ne răsturnăm şi, în timp 
ce Charley era la eche, eu ţineam şcota randei în mână, numai cu o voltă la 
tachet, gata să-i dau drumul în orice clipă. Demetrios, după cum vedeam şi noi, 
fiind singur la toate manevrele, nu avea nici când să răsufle. 


Dar era în zadar să încercăm a pune mâna pe el. Din adâncul minţii sale 
dăduse la iveală o barcă ce era mai bună ca a noastră. Şi cu toate că Charley 
naviga cel puţin la fel de bine, dacă nu chiar puţin mai bine, barca pe care o 
avea el în mână nu era pe măsura celei a grecului. 

— Dă drumul şcotei, îmi porunci Charley. 

Şi, în vreme ce barca noastră se abătu sub vânt, spre noi pluti hohotul 
batjocoritor al lui Demetrios. Charley scutură din cap şi-mi zise: 

— N-are nici un rost. Barca lui Demetrios e mai bună. Dacă mai încearcă 
isprava asta încă o dată, trebuie să venim cu o nouă şmecherie şi noi. 

De data asta imaginaţia mea ne veni în ajutor. 

— Ce-ar fi, i-am sugerat eu miercurea următoare, dacă eu l-aş fugări pe 
Demetrios cu barca duminica viitoare, în vreme ce tu îl aştepţi la debarcaderul 
din Vallejo să sosească? 

Charley cumpăni ideea o vreme şi apoi se pocni peste genunchi. 

— Nu-i rea ideea. Începi să-ţi pui capul la contribuţie. Aş zice că e 
meritul profesorului pe care l-ai avut. 

După câteva clipe reluă: 

— Nu trebuie să-l goneşti prea departe, fiindcă altfel o să se îndrepte spre 
golful San Pablo, în loc să o ia spre casă, şi o să stau degeaba, aşteptându-l 
zadarnic, de unul singur, pe debarcader să sosească. 

Joi, Charley, veni cu o obiecţie faţă de planul meu: 

— Toată lumea o să ştie că am plecat la Vallejo, şi poţi fi sigur că o să afle 
şi Demetrios. Tare mi-e teamă că trebuie să renunţăm la ideea asta. 

Obiecţia lui era cât se poate de întemeiată, şi toată ziua m-a chinuit 
părerea de rău. Dar noaptea mi s-a părut că se deschide o nouă cale şi, în 
nerăbdarea mea, l-am sculat şi pe Cliarley din somnul lui adânc. 

— Hmm! mormăi el. Ce s-a întâmplat? A luat foc casa? 

— Nu! i-am răspuns eu. Nu casa, mintea mea! Ascultă. Duminică eu şi 
cu tine ne învârtim prin Benicia exact până în clipa în care se arată pânza 
bărcii lui Demetrios. Cu asta adormim bănuielile tuturor. Apoi, când Demetrios 
se zăreşte ca lumea, o iei alene spre târg şi te tot duci. Toţi pescarii or să te 
creadă învins, că te-ai împăcat şi tu cu gândul că eşti învins. 

— Până aici toate bune, comentă Charley, în vreme ce eu mă oprisem să- 
mi trag sufletul. 

— Ba chiar foarte bune, am continuat eu mândru. O poţi lua aşa ca un 
om fără nici o treabă spre oraş, dar, îndată ce nu te mai zăreşte nimeni, o iei la 
picior cât poţi către prăvălia lui Dan Maloney. Împrumută de la el iapa aceea 
micuță, şi întinde-o pe şleau către Vallejo. Drumul e bun, şi poţi ajunge mult 
mai repede decât îi trebuie lui Demetrios ca să răzbească împotriva vântului. 

— Şi dimineaţă, continuă Charley, arătându-se de acord fără ezitare cu 
această modificare a planului, primul lucru pe care-l fac e să mă duc să aranjez 
pentru iapă. 

Ceva mai târziu, adăugă, sculându-mă de data asta el pe mine dintr-un 
somn adânc: 


— Şi ascultă - îl auzii eu chicotind pe întuneric — ascultă, fiule, nu pare 
puţin cam ciudat ca patrula de pescuit să pornească la treabă călare? 

— Asta-i imaginaţie, i-am răspuns eu. Doar asta predici tu mereu. Când 
gândeşti să gândeşti cu un pas înaintea celuilalt şi atunci ai şansa să câştigi. 

— Ha! Ha! chicoti el. Şi dacă de data asta pasul ăsta înainte n-o să-i 
scoată sufletul celuilalt atunci să nu-mi spui mie, umilul tău servitor, Charley 
Le Grant. 

Vineri dimineaţă mă întrebă: 

— Dar ai să te descurci singur cu barca? Nu uita că i-am pus nişte vele 
cam mari. 

I-am vorbit despre priceperea mea atât de bine că n-a mai amintit 
problema asta până sâmbătă, când m-a sfătuit să scoatem înăditura de la 
marginea de cădere a randei. Dar bănuiesc că dezamăgirea care se zugrăvi pe 
chipul meu l-a făcut să renunţe, fiindcă eram mândru nevoie mare de 
îndemânarea mea în ale navigaţiei, şi aşteptam nebun de nerăbdare s-o 
pornesc cu randa aceea mare să zbor prin golful Carquinez în siajul grecului 
care fugea. 

Ca de obicei, duminica şi Demetrios Contoş au sosit împreună. De acum 
devenise regulă ca pescarii să se strângă pe Debarcaderul Vapoarelor să-l 
salute la venire şi să râdă de înfrângerea noastră. Cobori velele la vreo câteva 
sute de iarzi mai în larg, şi întinse cele cincizeci de picioare de năvod putred ca 
de obicei. 

— Cred că aiureala asta o să ţină atâta vreme cât mai are vechitura asta 
de năvod, mormăi Charley, înadins ca să-l audă cei câţiva pescari din preajmă. 

— Atunci eu dai la el năvod vechi de la mine, se băgă iute în vorbă, cu 
răutate, unul dintre ei. 

— Nici nu-mi pasă, îi răspunse Charley. Mai am şi eu nişte năvod vechi şi 
îl pot oferi şi eu, dacă se face-ncoa şi mi-l cere. 

Au râs cu toţii, pentru că acum le dădea mâna să fie de treabă cu un om 
atât de rău tras pe sfoară cum era Charley 

— Ei, salutare, fiule, îmi strigă Charley o clipă mai târziu. Cred că o iau 
spre târg, la crâşma lui Maloney. 

— Mă laşi să ies numai eu cu barca? l-am întrebat. 

— Dacă ai chef, n-ai decât! veni răspunsul, în vreme ce se învârti pe 
călcâie şi se îndepărtă alene. 

Demetrios scoase din năvod doi somoni zdraveni, şi eu m-am aruncat în 
barcă. Pescarii se înghesuiră mai aproape, puşi acum pe şotii şi, în vreme ce eu 
mă străduiam să ridic velele, m-au copleşit cu tot felul de sfaturi în bătaie de 
joc. Ba în plus începură să pună tot felul de pariuri gogonate, arătându-se 
convinşi că-l voi prinde pe Demetrios, iar doi dintre ei, constituindu-se într-un 
fel de comitet de arbitri, mi-au cerut, cu mare seriozitate, permisiunea de a veni 
cu mine ca să vadă cum am să reuşesc isprava asta. Eu nu mă grăbeam. 
Întârziam cu bună ştiinţă ca să-i las lui Charley cât mai mult timp la dispoziţie; 
mă arătam nemulţumit de felul cum se întinsese vela, am făcut câteva 


neînsemnate modificări la scripetele mic care punea la post picul. Şi abia când 
am fost convins că Charley ajunsese la crâşma lui Dan Maloney şi era de-acum 
călare pe iapă, am desfăcut barbeta de la cheu şi am prins vântul în randa cea 
mare. O rafală ţeapănă mi-a întins-o bine şi bordul de sub vânt s-a înclinat atât 
de mult că m-am trezit cu mai multe găleți de apă în barcă. Una ca asta i se 
întâmplă chiar şi celui mai bun iahtman pe o barcă mai mică; am dat imediat 
drumul şcotei randei şi am redresat barca, dar manevra a fost salutată cu 
urale, de parcă aş fi făcut cine ştie ce ispravă de ageamiu. 

Când Demetrios Contoş văzu numai o singură persoană în barca patrulei 
de pescuit, şi se mai şi dumiri că era vorba de un puşti, începu să se joace cu 
mine. După ce făcu o voltă scurtă spre larg, cu mine la numai treizeci de 
picioare în urma lui, se întoarse, lăsând randa mai larg, către Debarcaderul 
Vapoarelor, iar de acolo porni în volte scurte, se suci şi se răsuci în toate 
părţile, spre marea bucurie a spectatorilor încântați. Eu eram pe urmele lui 
continuu, şi ce făcea el îndrăzneam să fac şi eu, chiar şi atunci când execută o 
voltă sub vânt, făcând ampanare cu randa aceea mare - manevră foarte 
periculoasă cu o astfel de pânză şi pe un vânt ca acela. 

Individul îşi pusese nădejdea în rafalele brizei mării şi în curentul 
puternic de reflux, care împreună stârniseră nişte valuri parşive, socotind că or 
să mă dea gata. Dar eu eram dornic să arăt tot ce pot şi niciodată în viaţa mea 
n-am strunit mai bine o ambarcaţie ca în ziua aceea. Eram în deplin acord cu 
toată simfonia din jur, mintea îmi lucra iute şi fără poticneli, mâinile n-au 
bâjbâit nici o secundă, şi se părea că într-un fel ghicesc cele o mie de lucruri 
mărunte de care trebuie să ţină seama în fiecare clipă unul care navighează cu 
o barcă mică. 

În schimb Demetrios începu să aibă necazuri. Ceva nu mergea la 
derivorul central, şi lama derivorului se blocase, nu mai cobora până la capăt. 
Într-un scurt răgaz, pe care-l câștigase păcălindu-mă cu o manevră deşteaptă, 
l-am văzut cum se chinuia furios cu lama derivorului, încercând să o forţeze să 
se lase până jos. Dar eu nu i-am îngăduit timp să răsufle, şi a fost nevoit să se 
întoarcă în grabă la eche şi scota. 

Lama aceea a derivorului îl îngrijora. Renunţă să se mai joace cu mine, şi 
porni într-o voltă lungă spre Vallejo. Spre marea mea bucurie, am văzut că la 
prima bordee lungă eu reuşeam să urc pe vânt o idee mai bine decât el. Şi aici 
mi-ar fi prins bine să mai am pe cineva în barcă cu mine, fiindcă, în situaţia 
aceea, când eu eram la numai câteva picioare în urma lui, nu îndrăznea să lase 
echea şi să fugă la mijlocul bărcii să încerce iar să lase lama derivorului mai 
jos. 

Pentru că a văzut că nu putea urca pe vânt ca mai înainte, a început să 
largheze randa şi să se lase ceva mai sub vânt, ca să se depărteze de mine. I- 
am îngăduit manevra asta, eu urcând mai departe în vânt, după care am luat-o 
drept spre el. Când m-am apropiat, s-a prefăcut că face volta, ceea ce m-a 
obligat să urc, iar în vânt ca să i-o iau înainte. Dar nu fusese decât o şmecherie 


din partea lui, bine executată, şi îşi văzu mai departe de drum, în vreme ce eu 
trebuia să recuperez terenul pierdut. 

Când era vorba de manevre, omul era fără îndoială mai priceput decât 
mine, în nenumărate rânduri aproape că fusese al meu, dar de fiecare dată mă 
păcălise şi scăpase, în plus, vântul se întărea mereu şi amândoi eram obligaţi 
să facem continuu manevre pentru a evita răsturnarea. Iar barca mea nu se 
răsturnase încă numai datorită balastului suplimentar. Stăteam călare pe 
copastia din vânt, cu echea într-o mână şi în cealaltă cu şcota, doar cu o voltă 
la tachet, iar la câte o rafală mai puternică eram obligat să-i mai dau drumul. 
În astfel de cazuri pierdeam vântul, ceea ce era ca şi cum aş fi risipit forţa de 
împingere, şi bineînţeles că pierdeam teren. Singura mea mângâiere era că 
Demetrios părea obligat să procedeze la fel. 

Puternicul curent de reflux, care gonea în josul strâmtorii, chiar 
împotriva vântului, forma nişte valuri neobişnuit de mari şi parşive care 
dădeau buzna mereu peste copastie. Eram ud leoarcă şi până şi randa era udă 
până la jumătatea marginii de întinsură. La un moment dat am reuşit eu să i-o 
iau cu manevrele înainte lui Demetrios, şi prova mea s-a izbit de barca lui cam 
pe la mijlocul ei. Aici ar fi trebuit să mai am pe cineva în barcă cu mine. Înainte 
de a apuca eu să gonesc până la prova şi să sar în barca lui, Demetrios 
depărtase bărcile, împingând cu vâsla şi mi-a râs în faţă în vreme ce se 
îndeletnicea cu treaba asta. 

Ajunsesem acum la gura strâmtorii, zonă foarte păcătoasă. Aici 
strâmtoarea Vallejo şi strâmtoarea Carquinez se întâlnesc. Pe gura celei dintâi 
năvălea toată apa râului Napa şi curentul refluxului, prin a doua năboiau apele 
din Golful Suisun ca şi râurile Sacramento şi San Joaquin. Iar acolo unde 
masele acestea imense de apă, gonind iute, se înfruntau, se forma o cumplită 
resacă de larg. Şi, ca să fie toate şi mai afurisite vântul urla pe cele 
cincisprezece mile ale Golfului San Pablo, ridicând şi el nişte valuri groaznice 
care se repezeau spre resaca de mare. 

Curenţi potrivnici goneau în toate părţile, înfruntându-se, formând 
anafoare, sorburi, făcând apa să fiarbă, sau ridicându-se în valuri enorme, 
abrupte, care se prăbuşeau apoi pe punte şi dintr-un bord şi din celălalt în 
aceeaşi măsură. Şi peste toate, ameţite, mânate de o nebunie a mişcării, 
veneau bubuind valurile imense, cu crestele spulberate de vânt, dinspre golful 
San Pablo. 

Eu eram apucat de aceeaşi sălbatică dezlănţuire ca şi apele. Barca se 
purta minunat, zburând, ţâşnind prin haosul acela ca un cal de curse. Abia 
puteam să mă stăpânesc, prins de bucuria navigaţiei. Vela imensă, vântul care 
urla, valurile copleşitoare, barca scuturată din toate părţile, iar eu — un pigmeu, 
un nimic în totită această învălmăşeală, reuşeam să domin lupta elementelor, 
zburând prin mijlocul ei, peste ea, triumfător. 

Şi chiar la momentul acela, pe când chiuiam din toţi rărunchii, ca un 
erou victorios, barca primi o izbitură groaznică şi se opri scurt pe loc. Eu am 
fost proiectat spre prova, pe fundul bărcii. Când am sărit în picioare am văzut 


în fugă un corp verzui, acoperit de scoici şi mi-am dat imediat seama despre ce 
era vorba - spaima navigaţiei, un trunchi scufundat. Nu există om care să se 
poată păzi de o astfel de catastrofă. Îngreunat de apă, plutea chiar sub faţa 
mării, era imposibil de zărit la vreme în apele acelea frământate ca să-l eviţi. 

Cu siguranţă că toată prova fusese zdrobită, pentru că în câteva secunde 
barca era ochi cu apă. Apoi vreo două valuri au umplut-o cu totul, şi se duse 
drept la fund, trasă de balastul greu. Totul s-a întâmplat atât de repede, încât 
eu m-am trezit încurcat în velă şi tras în adânc. După ce m-am zbătut şi mi-am 
croit drum spre suprafaţă, aproape sufocat, cu plămânii stând să pleznească, 
n-am zărit nici urmă de vâslă măcar. Probabil că vâslele fuseseră duse la vale 
de curentul haotic. L-am văzut însă pe Demetrios Contoş uitându-se în urmă, 
şi i-am auzit glasul batjocoritor, de om răzbunat, în vreme ce striga triumfător. 
Își păstra drumul mai departe, fără să şovăie, lăsându-mă să pier. 

Nu-mi rămânea nimic altceva de făcut decât să mă salvez înot, ceea ce, în 
dezlănţuirea aceea sălbatică, însemna, în cel mai bun caz, doar câteva minute 
de viaţă în plus. Ţinându-mi răsuflarea şi chinuindu-mă cu mâinile pe sub apă, 
am reuşit să-mi scot cizmele grele marinăreşti din picioare şi haina. Dar prea 
mult aer tot nu reuşeam eu să trag în piept şi, curând, am descoperit că nu 
înotul, ci respiraţia era problema principală. 

Berbecii imenşi, albi, dinspre San Pablo, mă izbeau, mă răsuceau şi mă 
băgau la fund, în vreme ce resaca de larg mă sufoca, îmi arunca valuri în ochi, 
în nas, în gură. Apoi sorburi neaşteptate mă apucau de picioare, mă trăgeau 
spre adânc, pentru a mă scuipa cine ştie unde, în vreo frământare de ape, şi 
taman când voiam să iau şi eu o gură de aer, un talaz albit de spumă se 
spărgea chiar în capul meu. 

Era imposibil să mai rezist prea mult. 'Trăgeam în piept mai multă apă 
decât aer, şi simţeam cum mă înec. Începusem să-mi cam pierd cunoştinţa, în 
capul meu toate se învârteau. Mă zbăteam, mai mult spasmodic, instinctiv, şi 
abia mai eram conştient de ceva când m-am simţit apucat de umeri şi tras 
peste copastia unei bărci. 

O vreme am zăcut întins pe bancheta unde fusesem aruncat, cu faţa în 
jos, în vreme ce apa îmi curgea gârlă pe gură. După un timp, încă slăbit, mai 
mult leşinat, m-am răsucit să văd cine era salvatorul meu. Şi iată de la pupa, 
într-o mână cu şcota, şi echea în cealaltă, îmi zâmbi, dând din cap cât se poate 
de firesc, Demetrios Contoş. Avusese de gând să mă lase să mă duc la fund — 
mi-a spus el mai târziu - dar omul din el se luptase, câştigase bătălia şi-l 
făcuse să se întoarcă la mine. 

— La tine bine, acum? mă întrebă el. 

Am reuşit să îngaim un fel de da mai mult cu buzele, fiindcă deocamdată 
nu reuşeam să articulez vreun cuvânt. 

— La tine conduce barcă foarte bine! adăugă el. Bine ca la un bărbat. 

Un compliment de la Demetrios Contoş era compliment într-adevăr, şi i- 
am apreciat mult vorbele, deşi nu eram în stare decât să dau din cap în semn 
de încuviinţare. 


N-am mai continuat discuţia pentru că eu aveam de furcă cu mine ca să- 
mi revin, iar el era prins cu barca. O luă drept spre debarcaderul de la Vallejo, 
legă bine barca la mal şi apoi mă ajută să cobor. Şi se nimeri ca în momentul în 
care amândoi ne-am trezit pe debarcader să se arate şi Charley de după un 
stelaj de uscat năvoade şi să pună mâna pe braţul lui Demetrios Contoş. 

— Mi-a salvat viaţa, Charley, am protestat eu, şi nu cred că după asta 
merită arestat. 

Pe mutra lui Charley se ivi o expresie încurcată, care se şterse de altfel 
deîndată, într-un fel care arăta că luase o hotărâre. 

— Fiule, n-am ce face, spuse el blând. Nu pot să-mi încalc îndatoririle, şi 
îndatorirea mea firească e să-l arestez. Astăzi e duminică, în barcă văd doi 
somoni pe care i-a prins astăzi. Ce pot să fac? 

— Dar mi-a salvat viaţa! am insistat eu, neînstare să invoc alt argument. 

Demetrios Contoş se întunecă la faţă de furie când înţelese hotărârea lui 
Charley. Trăia sentimentul că fusese tras pe sfoară. Partea cea mai umană a 
sufletului său triumfase, făcuse un act plin de generozitate şi salvase un 
duşman aflat la ananghie, iar drept mulţumire duşmanul îl băga la închisoare. 

Pe drumul de întoarcere spre Benicia, eu şi Charley ne-am înfruntat 
continuu. Eu apăram spiritul, legii, nu litera ei, dar Charley se agăţase de literă 
ei. După câte pricepea el, nu avea altă cale de ieşire. Legea spunea explicit că 
duminica nu era voie să prinzi somoni. El era om al patrulei de pescuit, şi 
datoria lui era să impună respectarea legii. Asta era tot. Îşi făcuse datoria, şi 
conştiinţa lui era curată. Totuşi mie toată treaba mi se părea nedreaptă, şi-mi 
părea tare rău pentru Demetrios Contoş. 

Două zile mai târziu, am coborât la Vallejo pentru proces. Eu trebuia să 
mă prezint în calitate de martor, şi am trăit cea mai nesuferită postură din 
viaţa mea când am fost nevoit să declar, în boxa martorilor, că-l văzusem pe 
Demetrios prinzând cei doi somoni cu care-l găsise Charley. 

Demetrios îşi angajase şi el un avocat, dar cazul lui era fără ieşire. Juriul 
s-a retras numai cincisprezece minute şi se întoarse declarându-l pe Demetrios 
vinovat. Judecătorul l-a condamnat să plătească o amendă de o sută de dolari 
sau să facă cincizeci de zile de închisoare. 

Charley se prezentă în faţa grefierului curţii. 

— Doresc să plătesc eu amenda, spuse el punând în acelaşi timp pe 
birou cinci monede de aur de douăzeci de dolari. Fiule _ ăăă e singura ieşire, 
se poticni el în cuvinte când se întoarse spre mine. 

Mi s-au umezit ochii când l-am prins de braţ. 

— Vreau şieu să  ăăă plătesc, am început eu. 

— Să-ţi plăteşti şi tu jumătatea? mă întrerupse el. Bineînţeles că mă 
aştept să ţi-o plăteşti 

Între timp, Demetrios fusese informat de avocatul lui că amenda fusese 
plătită de Charley. Demetrios veni iute spre Charley, îi strânse mâna, şi tot 
sângele fierbinte de meridional i se adunase parcă în obraji. Apoi, pentru a nu 


se lăsa mai prejos nici el, insistă să fie lăsat să-şi plătească amenda, plus 
onorariul avocatului, şi făcu o adevărată criză de furie când Charley îl refuză. 

Cred că gestul lui Charley, mai mult decât toate celelalte isprăvi ale 
noastre, le-a demonstrat pescarilor adânca semnificaţie a respectării legii. 
Charley crescuse, ehei, mult în ochii lor, şi m-am ales şi eu cu oarecare 
renume, fiind socotit drept puştiul care ştie să mânuiască o barcă. Demetrios 
Contoş nu numai că n-a mai încălcat niciodată legea, ci deveni un foarte bun 
prieten al nostru, şi adesea dădea o fugă la Benicia să mai stea la taifas cu noi. 

BASMAUA GALBENĂ 

— Nu vreau să zici că te oblig, fiule, îmi spuse Charley, dar eu ţin morţiş 
să nu mai participi la altă patrulare. Ai ieşit teafăr din atâtea situaţii afuriste şi 
izbindu-te de atâţia oameni afurisiţi, încât ar fi mare păcat să ţi se întâmple 
ceva chiar acum, la sfârşit. 

— Dar cum oare aş putea face să scap de această ultimă patrulă de care 
zici? l-am întrebat eu plin de aroganţa tinereţii. Trebuie să fie, doar ştii bine, o 
ultimă oară în orice. 

Charley îşi încrucişa picioarele, se lăsă pe spate şi cântări cele spuse. 

— Adevărat, foarte adevărat. Dar de ce să nu zicem că ultima a fost 
capturarea lui Demetrios Contoş? Ai scăpat cu bine şi din încercarea asta, eşti 
destul de teafăr şi inimos în ciuda bălăcelii de care ai avut parte, şi _ăăă 

Se poticni, iar o vreme nu fu în stare să continue... 

— Şi n-aş putea să mi-o iert niciodată dacă ţi s-ar întâmpla ceva. 

Am râs de temerile lui Charley, dar, de hatârul sentimentelor lui faţă de 
mine, am fost de acord să consider că ultima participare la acţiunile patrulei 
avusese loc. Fusesem împreună vreme de doi ani încheiaţi şi acum plecam din 
rândurile patrulei de pescuit pentru a mă întoarce să-mi termin studiile. 
Câştigasem bani şi pusesem de-o parte destui ca să-mi ajungă vreme de trei ani 
la gimnaziu şi, deşi până la începerea cursurilor mai erau câteva luni bune, 
aveam de gând să mă pregătesc serios pentru examenele de admitere. 

Toate calabalâcurile mele erau rânduite cum trebuie într-un cufăr de 
marinar, şi abia aşteptam să-mi cumpăr biletul şi să mă sui în trenul de 
Oakland, când Neil Partington sosi la Benicia. Era nevoie de Reindeer deîndată 
în Golful de Jos, cu treburi urgente, şi Neil adăugă că avea de gând să o ia 
drept spre Oakland. Cum acolo îşi avea domiciliul, iar pe timpul cât aveam să 
merg la şcoală urma să locuiesc la el, spunea că nu vedea nici un motiv să nu- 
mi urc cufărul la bord şi să merg cu ei. 

Aşa că mi-am adus cufărul la bord, pe la mijlocul după-amiezii am ridicat 
randa cea mare de pe Reindeer şi am molat parâmele. Era o vreme parşivă de 
toamnă. Briza mării, care suflase statornic toată: vara dispăruse, iar locul ei 
fusese luat de tot felul de vânturi ce băteau capricioase sub un cer mohorât. În 
consecinţă ora sosirii era foarte îndoielnică. Am pornit o dată cu refluxul. Pe 
când coboram strâmtoarea Carquinez, m-am uitat îndelung, pentru ultima 
oară, spre Benicia şi şantierul lui Turner, unde asediasem nava Lancashire 
Queen, şi-l prinsesem pe Alec cel Mare, regele grecilor. Iar la gura strâmtorii, 


m-am uitat cu mult interes spre locul unde, cu câteva zile înainte, m-aş fi 
înecat dacă nu era firea omenoasă a lui Demetrios Contoş. 

Un zid imens de ceaţă înainta pe faţa Golfului San Pablo, îndreptându-se 
spre noi, şi în câteva minute Reindeer naviga orbeşte prin bezna umedă. 
Charley, care stătea la cârmă, părea să aibă un fel de instinct aparte în 
situaţiile astea. Mărturisea singur că nu ştia nici el cum de se brodea, dar avea 
un fel de-a dreptul minunat de a calcula vânturile, curenţii, distanţele, timpul, 
deriva, viteza de înaintare a ambarcaţiei. 

La câteva ceasuri după ce-am intrat în ceața aceea, Neil Partington 
spuse: 

— Pare că are de gând să se ridice. Hei, Charley, pe unde zici că am 
ajuns. 

Charley se uită la ceas. 

— Ora şase, încă trei ceasuri de reflux, mormăi el în treacăt. 

— Dar unde zici că suntem? insistă Neil. 

Charley chibzui un moment, şi după aceea răspunse: 

— Refluxul ne-a abătut puţin de la drumul nostru, dar dacă ceața se 
ridică chiar în clipa asta, şi după cum se arată are să se ridice, o să vezi că nu 
suntem la mai mult de o mie de mile de Debarcaderul lui McNear. 

— Ai putea să fii ceva mai precis, măcar cu câteva mile, bombăni Neil, 
arătându-şi prin tonul vocii dezamăgirea. 

— În regulă, făcu Charley ca s-o încheie. Atunci până acolo nu-i mai 
puţin de un sfert de milă, dar nici mai mult de jumătate. 

Vântul se mai întări după câteva rafale, şi ceața se subţie vizibil. 

— Debarcaderul lui MeNear e exact într-acolo, spuse Charley, arătând în 
ceaţă, drept în traversul nostru. 

Toţi trei ne zgâiam scrutând în direcţia arătată, când Reindeer se izbi cu 
un trosnet înfundat de ceva şi încremeni pe loc. Am alergat la prova şi am văzut 
că bompresul ei se încurcase într-un greement ars de soare şi putred, susţinut 
de un catarg scurt, ciuntit. lahtul nostru intrase cu prova într-o joncă ce stătea 
la ancoră. 

În clipa când ajunsesem şi noi la prova, din cabina întrepunte dădură 
buzna afară, ca nişte viespi, cinci pescari cu ochii cârpiţi încă de somn. În 
fruntea lor venea un individ numai muşchi, pe care-l remarcai de departe după 
mutra mâncată de vărsat şi basmaua galbenă legată la cap. Era chiar Basma 
Galbenă, pescarul pe care-l arestasei cu un an înainte pentru că viola legile 
pescuitului la creveţi şi, la vremea respectivă, aproape că provocase 
scufundarea iahtului Reindeer, aşa cum şi acum mai mai să ne trimită la fund 
violând legile navigaţiei. 

— Ce dracu v-a apucat să vă proţăpiţi aici în mijlocul traficului fără să 
puneţi în funcţiune un corn de ceaţă? strigă furios la ei Charley. 

— Ce i-a apucat? îi răspunse calm Neil. Aruncă şi tu o privire... Ai 
priceput ce i-a apucat? 


Ne-am uitat în direcţia indicată de degetul lui Neil, în mijlocul nepuntat 
al joncii am văzut că barca era pe jumătate plină cu creveţi şi, după cum am 
constatat la o mai atentă cercetare, abia prinşi. Amestecaţi cu creveţii mai erau 
şi miriade de peştişori, de la un sfert de inci în sus. Basma Galbenă ridicase 
capcana de creveţi după maxima fluxului şi, profitând de adăpostul ceţii, 
rămăsese, plin de îndrăzneală, lângă sculele sale, aşteptând să le mai salte o 
dată după maxima refluxului. 

— Ei bine, spuse Neil, trebuie să recunosc că în toată viaţa mea, după 
câtă experienţă am adunat în poliţia apelor, asta e cea mai uşoară captură pe 
care am făcut-o. Ce facem cu ei, Charley? 

— Remorcăm jonca până la San Rafael, bineînţeles, veni răspunsul 
acestuia. 

Charley se întoarse apoi spre mine: 

— Fiule, saltă-te pe joncă şi eu îţi arunc o parâmă de remorcaj. Dacă 
vântul nu ne lasă baltă, ajungem la râu înainte ca refluxul să scadă prea mult, 
dormim la San Rafael şi sosim la Oakland mâine la prânz. 

Acestea fiind spuse, Charley şi Neil se întoarseră la Reindeer, şi îl puseră 
pe drum, cu jonca remorcată la prova. M-am dus la pupa şi am luat în 
stăpânire prada, guvernând cu o eche de pe vremea potopului şi un safran cu 
nişte găuri mari, romboidale în el, prin care apa trecea ca prin ciur. 

Dar la vremea asta, ceața se ridicase şi poziţia aproximată de Charley fu 
confirmată de Debarcaderul MceNcar, care se vedea la numai jumătate de milă 
distanţă. Mergând de-a lungul țărmului de vest, am dublat Capul Pedro în 
văzul tuturor aşezărilor de pescari de creveţi şi se stârni mare zarvă când 
văzură una din joncile lor remorcată în urma cunoscutei nave a patrulei de 
pescuit. 

Vântul dinspre țărm venea acum în rafale şi nu te puteai bizui pe el; ne- 
ar fi prins bine dacă ar fi fost ceva mai tăricel. Râul San Rafael, pe care trebuia 
să urcăm pentru a ajunge la oraş ca să ne încredinţăm prizonierii autorităţilor, 
curgea printr-o zonă întinsă de smârcuri, pe unde era greu de navigat la 
vremea refluxului, iar când apele erau foarte scăzute nu se mai putea merge 
deloc pe el. Deoarece acum refluxul ajunsese cam la jumătatea lui, trebuia să 
ne cam grăbim. Dar jonca aceea masivă ne împiedica, bălăngănindu-se în urma 
lui Reindeer, şi ţinându-ne în loc ca un balast inutil de aceeaşi greutate. 

— Spune amărâţilor să ridice vela, îmi strigă în cele din urmă Charley. N- 
am chef să ne bălăcim în mocirla smârcurilor toată noaptea. 

I-am repetat ordinul lui Basma Galbenă, care începu să bombăne răguşit 
ceva oamenilor săi. Răcise zdravăn omul, şi uneori îl apuca câte o criză de tuse 
de se făcea în două, şi-i ieşeau din cap ochii injectaţi. Acum arăta mai de 
spaimă decât înainte, şi când îmi azvârlea câte o căutătură rea îmi aduceam 
aminte, înfiorându-mă, cum scăpasem ca prin urechile acului de mâna lui 
când îl arestasem prima dată. 

Echipajul se rândui la fungi şi vela aceea ciudată, triunghiulară, vopsită 
maroniu deschis, se ridică la catarg. Navigam cu vântul din spate, când Basma 


Galbenă largă şcota randei, jonca ţâşni înainte şi parâma remorcii slăbi. Deşi 
Reindeer mergea repede, jonca înainta mai repede, şi pentru a evita să dăm 
peste barca din faţă, am cârmit puţin mai în vânt. Dar jonca şi de data asta se 
dovedi mai iute şi, în câteva minute, eram în traversul iahtului patrulei, în 
partea din vânt. Parâma remorcii se întinse din nou, dar de data asta în unghi 
drept faţă de drumul celor două bărci şi eram într-o situaţie caraghioasă. 

— Dă drumul la remorcă! am strigat eu. 

Charley ezită. 

— N-avea nici o teamă, l-am liniştit eu. Nu se poate întâmpla nimic. 
Ajungem la gura apei cu volta asta, iar voi vă ţineţi după mine tot drumul până 
la San Rafael. 

După vorbele astea, Charley desfăcu remorca, şi Basma Galbenă îşi 
trimise unul din oameni la prova să tragă parâma în barcă. Cum se întuneca 
tot mai mult, greu am reuşit să nimeresc gura râului San Rafael, şi când am 
luat-o pe el în sus abia dacă mai ghiceam malurile. Reindeer era la cinci minute 
bune de mers în urma noastră şi, pe măsură ce urcam tot mai mult pe canalul 
acela întortocheat şi îngust, ceilalți rămâneau tot mai mult în urmă. Ştiindu-l 
pe Charley în siajul meu, se părea că nu aveam a mă teme de cei cinci 
prizonieri ai mei, dar, cum întunericul se făcea tot mai adânc, şi nu mai 
reuşeam să-i supraveghez ca lumea, mi-am scos revolverul din buzunarul de la 
pantaloni şi l-am pus în cel de la haină, unde îmi era mai la îndemână. 

Nu mă temeam decât de Basma Galbenă, iar cele ce-au urmat dovedesc 
că individul a ghicit şi a profitat de asta. Stătea la câţiva paşi de mine, în 
bordul care se nimerise să fie atunci în vânt. Abia reuşeam să-i desluşesc 
profilul, dar curând mi-am dat seama că încet, foarte încet, omul luneca spre 
mine. Nu l-am slăbit din ochi. Ţinând echea cu stânga, mi-am vârât dreapta în 
buzunar şi am apucat revolverul. 

L-am văzut trăgându-se câţiva inci mai aproape, şi tocmai voiam să-i 
ordon să se dea înapoi — vorbele îmi stăteau chiar pe limbă - când am fost lovit 
cu mare putere de o masă întunecată care se aruncase spre mine dinspre 
bordul de sub vânt. Era unul din oamenii echipajului. Îmi ţintui mâna dreaptă, 
aşa încât n-am mai reuşit s-o scot din buzunar şi, în acelaşi timp, îmi puse 
palma peste gură. Aş fi putut să mă zbat şi să mă smulg din braţele lui, să-mi 
eliberez mâna sau gura, să strig şi să dau alarma, dar, într-o clipită, Basma 
Galbenă fu şi el peste mine grămadă. M-am luptat în zadar pe fundul joncii, cu 
picioarele şi mâinile legate, în timp ce gura îmi fusese cetluită bine cu un căluş 
dintr-o zdreanţă de cămaşă de bumbac, după cum am descoperit mai apoi. 
După care m-au lăsat să zac acolo, pe fundul bărcii. Basma Galbenă luă echea, 
dădea ordine în şoaptă şi, judecând după poziţia pe care o avusesem şi 
schimbarea aliurii velei pe care o zăream deasupra mea ca o pată întunecată pe 
cerul înstelat, mi-am dat seama că ne îndreptam spre gura unui canal îngust 
ce se vărsa în locul acela în San Rafael. 

În câteva minute lunecam uşor pe lângă mal, şi vela fu coborâtă în cea 
mai mare linişte. Pescarii nu scoteau un sunet. Basma Galbenă stătea pe 


fundul joncii lângă mine, şi-l simţeam cum se chinuie să-şi înăbuşe accesele de 
tuse răguşită. Cam la vreo şapte sau opt minute mai târziu, i-am auzit vocea lui 
Charley pe când Reindeer trecea prin dreptul gurii canalului. 

— Nici nu-ţi poţi închipui cât sunt de bucuros, îl auzeam eu foarte clar 
spunându-i lui Neil, că puştiul a terminat-o cu patrula de pescuit fără să 
păţească nimic. 

Neil îi răspunse ceva ce n-am reuşit să desluşesc, după care vocea lui 
Charley se auzi din nou: 

— Puştiul se simte pe apă ca la el acasă şi dacă după ce isprăveşte şcoala 
urmează şi un curs de navigaţie şi porneşte pe cursă lungă, nu văd de ce n-ar 
ajunge comandant pe cea mai mare navă din câte există. 

Ce spunea era foarte măgulitor pentru mine, dar cum stăteam acolo legat 
fedeleş şi cu un căluş în gură, aranjat chiar de propriii mei prizonieri, şi 
auzeam vocile prietenilor tot mai slab, pe măsură ce Reindeer se îndepărta tot 
mai mult în întuneric către San Rafael, nu eram în cea mai nimerită situaţie ca 
să mă bucur de viitorul acela trandafiriu. O dată cu Reindeer dispăru şi ultima 
mea speranţă. Nici nu-mi puteam închipui ce avea să se întâmple mai departe, 
fiindcă pescarii aceia erau alt soi decât mine şi, din câte ştiam, eram convins că 
nu aveau să se poarte cu mănuși. 

După ce-au mai adăstat câteva minute, au ridicat vela triunghiulară, iar 
Basma Galbenă luă echea şi o cârmi în jos, către gurile râului San Rafael. 
Refluxul scăzuse apele şi mai mult şi omul nostru întâmpina dificultăţi ca să 
scape de bancurile de mâl. Speram să se pună pe uscat, dar, în cele din urmă 
reuşi să iasă în golf fără mari necazuri. 

Îndată ce am ieşit pe gura râului, se stârni o discuţie aprinsă, şi bănuiam 
că se referă la mine. Basma Galbenă era foarte vehement, dar ceilalţi patru i se 
opuneau cu aceeaşi tărie. Era limpede că omul căuta să-i convingă că era mai 
bine să mă facă dispărut, dar ceilalţi erau speriaţi de consecinţe. Eram destul 
de familiarizat cu felul lor de-a fi, ca să-mi dau seama că numai teama îi va 
putea opri de la un astfel de gest. Dar nu-mi trecea prin minte ce soluţie îi 
ofereau ceilalţi lui Basma Galbenă drept alternativă a planului său criminal. 

E uşor de înţeles ce simţeam eu în vremea asta, ştiind că soarta îmi 
atârna de un fir de păr. Discuţia se transformă în ceartă, iar în toiul ei Basma 
Galbenă smulse echea grea şi se repezi cu ea spre mine, dar ceilalţi patru 
acoliţi ai lui se aruncară între noi şi începu o luptă caraghioasă pentru echea 
aceea. În cele din urmă, Basma Galbenă fu dovedit, şi se întoarse mohorât la 
cârmă, timp în care ceilalţi îl boscorodeau cât îi ţinea gura fiindcă se dovedise 
cu totul nechibzuit. 

Scurt timp după aceea, vela fu coborâtă şi jonca fu împinsă încet cu 
vâslele. Am simţit cum barca se înfige în mâl moale. Trei pescari — toţi purtau 
cizme înalte marinăreşti — au coborât în apă, iar ceilalţi doi m-au trecut peste 
balustradă. Basma Galbenă mă ducea de picioare, alţi doi de umeri şi începură 
cu toţii să se bălăcească prin noroi. După o vreme, dădură de pământ ferm, şi 
mi-am dat seama că urcau cu mine pe un mal. Nici nu trebuia să fac mari 


eforturi ca să ştiu pe ce mal. Nu putea fi decât cel al Insulelor Marin, un grup 
de insulițe mici, stâncoase, aflate în largul ţărmillui de la Marin County. 

Când au ajuns la nisipul tare care marca limita de sus a fluxului, m-au 
aruncat jos, fără multe menajamente. Basma Galbenă mi-a ars cu ciudă un 
picior în coaste, după care cei trei se bălăciră iar prin noroi până la joncă. O 
clipă mai târziu am auzit ridicându-se vela şi pocnind când se întinse în vânt, 
strânsă de scota. Apoi se lăsă liniştea. Fusesem lăsat să mă descurc cum m-oi 
pricepe mai bine ca să mă eliberez. 

Văzusem tot felul de şmecheri care se zvârcoleau, se smuceau şi reuşeau 
să se descotorosească de frânghiile cu care fuseseră legaţi, dar, deşi m-am 
zvârcolit în toate felurile şi m-am muncit cât am putut, ca un om de ispravă, 
nodurile rămâneau la fel de tari ca la început, şi legăturile nu slăbiseră deloc. 
Pe când mă tot zvârcoleam într-o parte şi-n alta, m-am rostogolit peste o 
grămadă de scoici goale, rămase evident de la vreo petrecere cu scoici prăjite a 
vreunui echipaj de iaht. Mi-a venit o idee. Aveam mâinile legate la spate, am 
prins cum am putut o scoică, m-am rostogolit pe țărm, m-am tot rostogolit 
până am ajuns la o stâncă pe care o ştiam. Tot dându-mă de-a dura am 
descoperit în cele din urmă o crăpătură îngustă, în care am înţepenit scoica. 
Avea muchia tăioasă, şi am început să frec de tăişul acela funia cu care-mi 
erau legate mâinile. Muchia era însă fragilă, şi s-a spart când m-am lăsat pe ea 
prea tare. M-am dat de-a dura din nou până la grămada de scoici, şi m-am 
întors cu câte scoici am putut apuca în amândouă mâinile. Am spart şi alte 
scoici, mi-am tăiat de mai multe ori mâinile în ele, mi s-au pus cârcei la 
picioare din cauza poziţiei încordate şi a efortului. 

În timp ce mă chinuiam din cauza cârceilor şi încercam să mă odihnesc, 
am auzit pe deasupra apelor o chemare familiară. Era Charley care pornise în 
căutarea mea. Căluşul din gură mă împiedica să-i răspund, şi nu-mi rămânea 
decât să zac acolo zbătându-mă neajutorat, în vreme ce Charley vâsli pe lângă 
insule şi vocea i se pierdu treptat în depărtare. 

M-am întors la calvarul meu cu scoicile şi, la capătul unei jumătăţi de 
ceas, am reuşit să retez funia. Restul a fost uşor. După ce mi-am văzut mâinile 
libere, n-a fost decât o problemă de minute până să-mi dezleg picioarele şi să- 
mi scot căluşul din gură. Am luat-o la fugă în jurul insulei pentru a mă 
convinge că mă aflam pe o insulă şi nu vreun promontoriu al continentului. 
Era, bineînţeles, o insuliţă, una din grupul Marin, cu o plajă de nisip şi 
înconjurată de o mare de smârcuri. Nu-mi rămânea decât să aştept până se va 
crăpa de ziuă, şi trebuia să fac ceva să mă mai încălzesc, fiindcă se lăsase cam 
rece - noapte aspră pentru California, cu un vânt subţirel, atât cât să te facă să 
tremuri. 

Ca să-mi pun sângele în mişcare, am alergat în jurul Insulei de vreo 
duzină de ori, m-am căţărat pe culmea ei stâncoasă cam tot de atâtea ori, 
treabă care - după cum aveam să descopăr - mi-a prins tare bine, nu numai 
pentru că m-am încălzit. În toiul acestor exerciţii, m-am întrebat deodată dacă 
n-am pierdut cumva ceva din buzunare pe când mă tot dădeam de-a dura prin 


nisipul plajei. Am cercetat iute şi am văzut că-mi lipsea revolverul şi briceagul. 
Pe cel dintâi mi-l luase Basma Galbenă, dar briceagul îl pierdusem în nisip. 
Tocmai îl căutam cu sârg când am auzit scârţâitul unor strapazane de barcă. 
Primul gând a fost bineînţeles că era Charley, dar chibzuind mai bine mi-am 
dat seama că Charley ar fi strigat în vreme ce vâslea. O presimţire m-a făcut să 
încremenesc. Insulele Marin nu prea sunt călcate de picior de om, şi e greu de 
crezut că nişte turişti şi-ar face drum încoace în toiul nopţii. Dar dacă era 
Basma Galbenă? Scârţâitul strapazanelor deveni şi mai lămurit. M-am făcut 
ghem în nisip şi mi-am încordat auzul. Barca aceea — am socotit că era vorba 
de un schit mic după ritmul iute al vâslelor - se opri în mâl, la vreo cincizeci de 
picioare de plajă. Am auzit o tuse răguşită, sacadată, şi mi-a îngheţat inima. Ca 
să nu mai fie obligat să renunţe la răzbunare din cauza tovarăşilor săi ceva mai 
prudenţi, individul se strecurase pe furiş din sat şi se întorsese singur. 

Prin minte mi-au trecut în grabă mai mult gânduri. Eram neînarmat şi 
neajutorat pe o insuliţă, şi un păgân nenorocit, de care aveam toate motivele să 
mă tem, pornise pe urmele mele. Oriunde eram mai în siguranţă decât pe 
insulă şi instinctiv, m-am îndreptat spre apă, sau mai degrabă spre mocirlă. 
Când individul începu să pleoscăie, bălăcindu-se prin mâlul acela, am pornit şi 
eu să mă bălăcesc numai că eu mă îndepărtam de plajă, păstrând acelaşi drum 
pe care apucaseră pescarii când fusesem depus pe insulă, acelaşi pe care se 
întorseseră la joncă. 

Basma Galbenă socotea că eu încă mai zăceam legat fedeleş, aşa că nu se 
feri în nici un chip, ci se apropie de plajă făcând destul de mult zgomot. Asta 
mi-a prins bine, pentru că la adăpostul tărăboiului pe care-l făcea el, eu, 
străduindu-mă să nu stârnesc mai mult zgomot decât era nevoie, am reuşit să 
parcurg vreo cincizeci de picioare până să ajungă el pe plajă. Şi m-am lăsat 
binişor în mâlul acela. Era rece şi lipicios, tremuram tot, dar nu aveam chef să 
mă ridic în picioare riscând să mă zărească individul cu ochii lui ageri. 

O luă pe țărm drept spre locul unde mă lăsase zăcând, şi în fugă mi-a 
trecut prin minte părerea de rău că nu puteam să-i văd mutra dezamăgită că 
nu m-a găsit acolo. Regret foarte trecător de altfel, pentru că dinţii îmi 
clănţăneau de frig în gură. 

Ce a făcut el mai apoi a trebuit să ghicesc în mare măsură, din cauza 
întunericului, fiindcă abia puteam să-i bănuiesc silueta profilată la lumina 
slabă a stelelor. Dar am fost sigur că mai întâi s-a grăbit să dea ocol plajei 
insulei ca să vadă dacă trăseseră la țărm şi alte bărci, lucru uşor de aflat după 
dâra lăsată în mâl. 

După ce s-a convins că nu venise nici o ambarcaţie să mă ia de pe insulă, 
următorul pas a fost să afle ce se întâmplase cu mine. Aprinse chibrituri unul 
după altul şi, pornind de la grămada de scoici, începu să-mi caute urmele în 
nisip. Îi vedeam foarte bine mutra ticăloasă; sulful de la chibrituri îi irita 
plămânii, îl podidea tusea aceea gâjâită şi mărturisesc că în astfel de momente, 
cum zăceam în mâlul lipicios şi rece, începeam să tremur mai rău ca niciodată. 


Mulțimea urmelor mele îl încurcă. Îi veni ideea că aş putea fi ascuns pe 
undeva prin mâluri, pentru că se băgă în mocirla aia şi făcu vreo câţiva paşi în 
direcţia mea, apoi aplecându-se, cercetă întinderea aceea îndelung şi cu mare 
grijă. Cred că era la nici cincisprezece picioare de mine, şi dacă ar fi aprins un 
chibrit cu siguranţă că m-ar fi dibuit. 

Se întoarse pe plajă şi se căţără pe coama aceea stâncoasă, căutându-mă 
din nou la lumina chibriturilor. Dacă tot scăpasem la un fir de păr, m-am 
hotărât să mă îndepărtez şi mai mult. Nu îndrăzneam să mă salt în picioare 
pentru că s-ar fi auzit plescăitul, clefăiala mâlului care te sugea, aşa că am 
rămas întins, în noroi şi m-am împins cu picioarele şi mâinile pe suprafaţa lui. 
Am păstrat acelaşi drum pe care-l bătuseră pescarii când veniseră la țărm, şi se 
întorseseră la joncă, până când am ajuns la apă. Apoi am intrat mai la adânc, 
până când apa a ajuns la vreo trei picioare, după care m-am întors deplasându- 
mă pe o direcţie paralelă cu ţărmul. 

Prin cap mi-a trecut ideea să mă îndrept spre schiful lui Basma Galbenă 
şi să o şterg cu el, dar chiar atunci individul se întoarse la țărm şi, parcă 
temându-se exact de ceea ce-mi fulgerase prin minte, o porni bălăcindu-se prin 
mâl ca să se convingă că schiful era în siguranţă. Asta m-a făcut să pornesc în 
direcţia opusă. Pe jumătate înotând, pe jumătate târându-mă, doar cu 
căpăţâna deasupra apei şi având mare grijă să nu fac nici un zgomot, am reuşit 
să mă îndepărtez cu vreo sută de picioare de locul unde debarcaseră pescarii 
din joncă, apoi m-am tras mai aproape de țărm, în mâl şi am rămas întins, 
nemişcat. 

Basma Galbenă din nou s-a întors la plajă şi a cercetat insula de jur 
împrejur, şi iar a ajuns la grămada de scoici. Ştiam exact ce idei învârte el în 
mintea lui de parcă i-aş fi citit gândurile. Nimeni nu putea să părăsească insula 
sau să tragă la ţărmul ei fără să lase urme, în mâlul acela. Singurele urme care 
se vedeau erau cele de la schiful lui şi spre locul unde oprise jonca. Eu nu mai 
eram pe insulă. Deci trebuie să o fi luat pe una din cele două urme. Tocmai 
fusese la drumul făcut de el de la schif la țărm şi se convinsese că nu 
părăsisem insula pe acolo. În consecinţă nu puteam să mă îndepărtez de țărm 
decât pe dârele lăsate spre locul unde ancorase jonca. Şi începu să verifice 
ideea asta luând-o din nou prin mâl şi aprinzând mereu chibrituri pe măsură 
ce înainta. 

Când ajunse la locul unde zăcusem întins prima dată în mâl, mi-am dat 
seama, după multele chibrituri pe care le-a aprins şi după, timpul pierdut 
acolo, că descoperise amprenta lăsată de trupul meu. Luă urma mai departe 
spre apă, intră chiar mai spre larg, dar la trei picioare adâncime nu mai putea 
desluşi nimic. Pe de altă parte, cum refluxul continua, omul putea vedea 
limpede întipăritura lăsată de prova joncii, şi deci şi a oricărei alte bărci care ar 
fi acostat într-un loc sau altul. Dar nu se vedeau astfel de urme, şi ştiam că 
individul era absolut convins că eu mă ascundeam pe undeva prin mâlul de la 
țărm. 


Dar să cauţi într-o noapte întunecoasă un puşti ascuns într-o mare de 
mâluri, e ca şi cum ai căuta un ac într-un car cu fân, aşa că nici el n-a 
încercat. În schimb se întoarse pe plajă şi mai bântui pe acolo o vreme. Speram 
să renunţe şi să plece pentru că la vremea asta mă chinuia groaznic frigul. În 
cele din urmă o porni bălăcindu-se spre schif şi plecă vâslind. Dar dacă 
plecarea asta nu era decât o şmecherie? Dacă se prefăcuse doar pentru a mă 
determina să ies pe țărm? 

Cu cât cântăream ideea asta în minte mai mult cu atât eram mai sigur de 
ea, că prea plescăise cu ramele în timp ce se îndepărta. Aşa că am rămas mai 
departe întins în mâl, tremurând. Am dârdâit până când am simţit că muşchii 
şalelor mă dureau şi mă chinuiau la fel de tare ca şi frigul, şi am avut nevoie de 
toată puterea mea de stăpânire pentru a mă obliga să rămân mai departe în 
situaţia aceea mizerabilă. 

Şi a fost bine că am făcut aşa, pentru că la vreo oră mai apoi mi s-a părut 
că zăresc ceva mişcându-se pe plajă. Mi-am încordat privirea, dar mai apoi am 
fost răsplătit când auzul a prins ecoul unei tuse gâjâite pe care o ştiam prea 
bine. Basma Galbenă venise furiş înapoi, debarcase de cealaltă parte a insulei, 
şi se strecura pe plajă să mă prindă dacă cumva mă întorsesem la țărm. 

După asta, deşi au trecut multe ceasuri fără să se măi simtă nici o 
mişcare din partea lui, mi-a fost prea teamă să mă întorc pe insulă. Pe de altă 
parte, în aceeaşi măsură mi-era teamă că am să mor de frigul pe care-l 
înduram. Nu-mi închipuisem vreodată că un om poate suferi într-atât. În cele 
din urmă, de atâta frig, am amorţit încât nici nu mai tremuram. Dar muşchii şi 
oasele începură să mă doară într-un hal de neîndurat. Fluxul începuse să 
ridice apele de mult, şi, pas cu pas, mă împingea spre țărm. La ora trei era 
maxima fluxului şi la ora aceea m-am târât pe țărm, mai mult mort decât viu, 
prea neputincios ca să opun vreo rezistenţă lui Basma Galbenă dacă s-ar fi 
aruncat acum asupra mea. 

Dar nu s-a arătat nici o basma galbenă. Renunţase să mă mai caute şi se 
întorsese la Capul Pedro. Cu toate astea eram într-o situaţie cel puţin 
nenorocită, dacă nu chiar disperată. Nu puteam să mă ţin pe picioare, cu atât 
mai puţin să merg. Veşmintele ude, pline de mâl, se lipiseră de mine ca nişte 
giulgiuri de gheaţă. Nu credeam că am să mai scap vreodată de ele. Degetele 
îmi erau atât de amorţite, eu atât de sleit, încât parcă au trecut ceasuri întregi 
până am reuşit să-mi scot încălţările din picioare. Nu aveam destulă putere ca 
să rup şireturile din piele de delfin, iar cu nodurile nu mă descurcam deloc. Mi- 
am lovit de nenumărate ori mâinile de piatră ca să-mi pun sângele în mişcare. 
Uneori eram convins că aveam să mor. 

Dar, în cele din urmă, după mai multe secole, cum mi s-a părut mie, mi- 
am scos în fine şi ultima zdreanţă de pe mine. Apa acum urcase mult şi era la 
îndemână, m-am târât cu chin până la ea şi, gol cum eram, m-am spălat de 
mâl. Încă nu puteam să mă ridic în picioare şi să mă mişc, dar mi-era teamă să 
zac nemişcat. Nu-mi rămânea decât să mă târâi neajutorat, în susul şi-n josul 
plajei, ca un melc, cu preţul unei permanente suferinţe. Am ţinut-o aşa cât am 


putut, iar când spre răsărit cerul a început să pălească, vestind zorile, am 
început să mă pierd. Cerul se făcu treptat roz, apoi roşu, şi când discul de aur 
al soarelui se arătă la orizont, mă găsi zăcând neajutorat, nemişcat pe grămada 
de scoici. 

Ca în vis am zărit parcă silueta familiară a iahtului Reindeer ieşind pe 
gura râului San Rafael, mânat de briza uşoară de dimineaţă. Visul nu prea 
avea continuitate. Au fost perioade destul de lungi în care nu-mi amintesc de 
nimic. Dar păstrez în memorie trei momente distincte: când am văzut prima 
dată randa lui Reindeer, apoi iahtul stând la ancoră la câteva sute de picioare 
de țărm, în vreme ce era lăsată la apă o barcă mică, şi soba din cabină duduind 
încinsă la roşu, eu înfofolit în pături, numai cu pieptul şi umerii goi, pe care 
mi-i chinuia, masându-i fără milă, Charley, în timp ce gura îmi ardea din cauza 
cafelei puţin cam prea fierbinţi pe care mi-o turna pe gât Neil Partington. 

Mă ardea, nu mă ardea, trebuie să vă spun că mă simţeam minunat. 
Când am ajuns la Oakland, eram la fel de vioi şi în putere ca de obicei, deşi 
Charley şi Neil Partington se temeau să nu fac pneumonie, iar, în primele şase 
luni de şcoală, doamna Partington nu m-a slăbit din ochi să prindă primele 
simptome de tuberculoză. 

Timpul zboară. Parcă ieri eram un puşti de şaisprezece ani şi făceam 
parte din patrula de pescuit. Şi cu toate astea ştiu bine că abia am sosit azi 
dimineaţă din China, făcând o traversată scurtă aşa cum mi s-a dus faima, în 
calitate de comandant al goeletei — barc Harvester. Şi mai ştiu că mâine 
dimineaţă trebuie să dau o fugă până la Oakland să-l văd pe Neil Partington, pe 
nevasta lui şi restul familiei, iar apoi să ajung şi la Benicia să-l întâlnesc pe 
Charley Le Grant şi să mai povestim despre vremurile de odinioară. Ba nu. 
Dacă mă gândesc mai bine, nu e cazul să mă mai duc la Benicia. Urmează să 
fiu parte foarte interesată la o căsătorie ce va avea loc curând. Pe ea o cheamă 
Alice Partington. Cum Charley mi-a promis să fie cavaler de onoare, va fi nevoit 
să vină el la Qakland. 


SFÂRŞIT 


